
Sekapur Sireh 



Alhamdulillah syukur kepada ALLAH, bersempena 
dengan Seminar Nafahat Jalan Robbi siri kelapan 
yang berlangsung di Experimental Hall, Universiti 
Islam Antarabangsa, Gombak pada 18 April 2015, pihak 
Zawiyah As-Syaziliyyah di tanah air kita dengan rendah hati 
dapat mempersembahkan SUHBAH kepada sidang pembaca 
budiman sebagai kelangsungan dari buku BAHTERA yang 
telah dilancarkan pada Seminar Nafahat Jalan Robbi siri 
ketujuh di Auditorium Perpustakaan Raja Tun Uda, Shah 
Alam pada 17 Mac 2015. 

&*i/Suhbah adalah satu istilah sufi yang dapat diertikan 
sebagai berdamping, berteman dan berkhidmat. Apabila 
seorang murid bersuhbah dengan syeikhnya maka akan 
mengalirlah kepada si murid pengajaran dan didikan dari 
syeikh secara langsung kepadanya. Suhbah adalah proses 
pembelajaran dan didikan yang tidak hanya berlaku di 
dalam kelas-kelas formal, bahkan di saat santai, waktu 
permusafiran dan di mana-mana saja. 

Semoga SUHBAH dapat menghidangkan berbagai- 
bagai iktibar dan hikmah dari kenang-kenangan 
hidup yang telah ditempuh oleh murid-murid 
Tareqat As-Syaziliyyah saat bersama Syeikh 
mereka. Alhamdulillah sebahagian dari 
kenang-kenangan itu sudah dapat 
kita dokumentasikan dan 
Insya ALLAH selepas 
ini akan bersambung 
lagi. 

Penerbit 






^ Demi ALLAH, 

tidaUahjaya siapa 
yangjaya itu melainkan 
dengan kerana dia 
suhbah kepada 
yangjaya. yy 

Sidi Ibnu Athdillah As-Sikandari As-Syazili 




BabPertnma 





Peranan Zawiyah 

Sewaktu menghadiri Perayaan Maulid Junjungan Agung 
Saiyidina wa Maulana Rasulullah ph' 3 aAZ JIji JLi di 
Setif, Algeria pada bulan Rabi'ul Awwal 1436 Hijrah, 
Sidna Syeikh Al-Kamil As-Syarif Abdun Nasir Al-Hasani 
As-Syazili -moga ALLAH meredhoinya dan mencapaikan 
keredhoan buatnya- ada menceritakan kepada murid- 
murid beliau yang datang dari Malaysia: "Nenek 
moyang kami sejak zaman berzaman 
membuka zawiyah. Di zawiyah mereka 
memberi makan kepada para fakir, 
membesarkan anak-anak yatim, 
menanggung dan memberi pelajaran 
kepada para penuntut ilmu serta 
mengkhidmati masyarakat. Bahkan 

...dalam sejarah zawiyah 
sufi adalah sumber pancaran 
^ hidayah dan titik 
tolak tamadun 
kemanusiaan 
yang murni... 






balu yang tak dapat mengahwinkan anak perempuannya 
akan datang mengadu ke zawiyah lalu syeikh menolongnya 
dan mengahwinkan semua anak-anak perempuan balu itu. . ." 

Dalam sejarah Islam, zawiyah- zawiyah sufi sememangnya 
telah memainkan peranan penting di dalam masyarakat. 
Contohnya di Algeria pada zaman-zaman dahulu zawiyah 
sufi selain kedudukan asasinya sebagai rumah ALLAH 
tempat berkumpul ahli zikir dan orang-orang soleh, 
turut menjadi pusat pendidikan dan rujukan ilmiah yang 
mantap, markaz pertemuan rakyat dan basis pertahanan 
dalam perjuangan melawan penjajah. Zawiyah-zawiyah 
sufi sejati di dalam sejarah telah menjadi sumber pancaran 
hidayah, pusat peradaban kesufian dan titik tolak tamadun 
kemanusiaan yang murni. 




Pelawaan Dato Mufti 

Apabila Syeikh ku datang menziarahi tokoh ini di 
Pejabat Jabatan Mufti beliau akan mempersilakan 
Syeikh ku ke bilik mesyuarat, setelah mengunci pintu 
dan menghidangkan teh serta kuih-muih duduklah mereka 
berjam-jam dalam dialog yang bagai tak mahu berhenti. 
Beliau Sohibus Samahah Dato Haji Murtadza Ahmad, 
mantan mufti Kerajaan Negeri Sembilan Darul Khusus. 

Sejak pertemuan pertama Syeikh ku dengan beliau 
di pejabatnya sekitar tahun 2006 Dato Mufti sudah 
menawarkan: "Syeikh datanglah ke Negeri Sembilan dan 
buka cawangan Tareqat As-Syaziliyyah di sini. Kami sedia 
memberi kelulusannya 1 !." 

Usai sessi di pejabat, Dato Mufti mengajak Syeikh ku 
menziarahi pusara almarhum nendanya, wali ALLAH yang 
kesohor As-Syeikh Muhammad Said Bin Jamaluddin Al- 
Linggi -moga ALLAH Taala merahmatinya- (wafat tahun 
1345H - 1926M). Sebelum kami beredar pulang Dato 
Mufti berpesan kepada Syeikh ku agar setiap kali datang ke 
Malaysia hendaklah menjenguknya di Pejabat Jabatan Mufti 
Kerajaan Negeri Sembilan. 

Syeikh ku amat menghargai pelawaan beliau, masa 
berlalu begitu pantas dan kesibukan mengurus berbagai 



1 - Pada tahun 2005 Negeri Sembilan adalah satu-satunya negeri di 
tanah air kita yang mempunyai Enakmen Tarekat Tasawuf yang telah 
diusahakan pengkanunannya dengan gigih oleh Dato Mufti sendiri. 

pekerjaan telah membawa Syeikh ku ke merata tempat, 
Dato Mufti juga telah bersara dari jawatannya pada tahun 
2008 namun hingga kini hajatnya untuk melihat zawiyah 
Syeikh ku di Negeri Sembilan masih belum tertunai, namun 
hubungan antara mereka berdua tetaplah berterusan seperti 
dahulu. 

Pada tahun 2011 dan setelah menimbang dari berbagai 
sudut Syeikh ku melihat bahawa zawiyah utama beliau 
nampaknya sesuai jika bertempat di Shah Alam. Pada waktu 
itu belum kedengaran ada tareqat Tasawuf yang membuka 
zawiyah di ibu kota negeri Selangor ini, sementelahan pula 
lokasinya yang dekat dengan KLIA akan memudahkan 
urusan permusafiran Syeikh ku. 

Mulanya beliau menyewa sebuah pangsapuri, setahun 
selepas itu menyewa pula sebuah rumah teres dua tingkat dan 
aku diserahkan tugas untuk mengkhidmati zawiyah tersebut 
sepenuh masa. Apabila Syeikh ku berada di Madinah beliau 
akan menugaskan aku untuk menyelia majlis zikir mingguan 
setiap malam Jumaat (khatam Al-Quran) dan tiap subuh 
Ahad (khatam kitab Dalailul Khayrat) di samping kelas- 
kelas pengajian berkala. 

Syeikh memesankan kepadaku agar menjaga hubungan 
baik dengan jiran-jiran zawiyah terutamanya tuan rumah 
kami yang rumahnya bersebelahan pula dengan kami, 
jangan menyakiti jiran baik dengan kata-kata maupun 
tingkah laku, murid-murid zawiyah yang hadir pastikan 
mereka menjaga sopan santun dan kenderaan mereka harus 
diparkir dengan baik, tidak diparkir sembarangan dan 
tidak menghadang lalu lintas, jaga keharmonian kawasan 
kejiranan, waktu menjalankan majlis zikir pastikan alat 
penghawa dingin dipasang, pintu dan tingkap ditutup 
supaya tidak mengganggu jiran-jiran yang sedang berehat 

Syeikh memesankan 

kepadaku agar 
menjaga hubungan 
baik dengan jiran-jiran 
zawiyah terutamanya 
tuan rumah kami 
yang rumahnya 
bersebelahan pula 
dengan kami, jangan 
menyakitijiran baik 
dengan kata-kata 
maupun tingkah 
laku... 

oleh Syeikh aku ingat 

kemas-kemas dan aku minta kepada para junjunganku 
murid-murid zawiyah untuk saling ingat mengingati segala 
adab-adab ini. Segala yang beliau pesankan mengenai hak- 
hak jiran Alhamdulillah kami jaga dengan teliti. 

Sebelum nak merangka kelas pengajian di zawiyah, 
Syeikh ku bertanya: "Anakku Rahmat, kamu sudah ada tauliah 
mengajar dari pihak berkuasa agama negeri Selangor?" aku 
jawab belum. Dengan itu Syeikh pun mengarahkan aku 
untuk menghadiri temuduga tauliah mengajar agama di 
Jabatan Agama Islam Selangor (JAIS) dan Majlis Agama 
Islam Wilayah Persekutuan (MAIWP) di samping menyemak 
bacaan Al-Quran seminggu sekali kepada almarhum Ustaz 
Ahmad Mustafa Bin Mohammad Sidin Al-Muqri imam 
besar Masjid Sultan Salehuddin Abdul Aziz Shah pada waktu 
itu hinggalah kedua-dua tauliah tersebut aku perolehi. 



di rumah-rumah mereka, 
beri peluang kepada 
jiran-jiran untuk turut 
mendapat manfaat dari 
zawiyah; jika mereka 
suka untuk hadir majlis 
zikir alu-alukan mereka, 
jemput juga mereka untuk 
turut menyertai kelas- 
kelas pengajian yang 
dijalankan di zawiyah, 
jika zawiyah mengadakan 
kenduri-kendara jangan 
lupa mengundang jiran- 
jiran... 

Semua yang dipesan 

Lanskap Peribadi 
& Hutan Dara 

Perkenalan Syeikh ku dengan seorang pengarah institut 
latihan yang dikendalikan oleh Jabatan Kemajuan 
Islam Malaysia (JAKIM) akhirnya membawa beliau 
untukberta 1 aruf pula dengan Ketua Pengarah JAKIM waktu 
itu, Yang Berbahagia Dato Haji Wan Mohamad Bin Syeikh 
Abdul Aziz. Satu sessi ramah mesra telah diatur oleh pihak 
JAKIM di Kuala Lumpur dengan dihadiri oleh Dato Ketua 
Pengarah, timbalan beliau Dato Haji Othman Mustapha dan 
beberapa orang pegawai kanan lalu mengundang Syeikh ku 
sebagai tetamu utama dalam dialog tidak rasmi ini. 

Inilah pertemuan pertama Syeikh ku dengan Dato Wan 
Mohamad. Ayahanda beliau almarhum Syeikh Abdul Aziz 
dan adik beradiknya telah menuntut ilmu di kota Makkah 
Al-Mukarrammah waktu zaman muda mereka. Ini menjadi 
satu sebab mengapa Dato Wan begitu cepat mesranya dengan 
Syeikh ku anak kota Madinah Al-Munawwarah. Banyaklah 
kisah Dua Tanah Suci tempo dulu yang disembangkan oleh 
mereka pada pertemuan tersebut. 

Dialog tidak rasmi pada malam itu turut menyentuh 
isu kumpulan-kumpulan ajaran tareqat tertentu yang telah 
menimbulkan kontroversi dalam masyarakat Islam di tanah 



air. Duduk dalam kurungan ISA sudah, tahanan terhad 
pun sudah, JAKIM dan Jabatan Agama kursuskan mereka 
sampai jenuh pun sudah, masukkan mereka dalam program 
pemurnian aqidah dan macam-macam juga sudah, isytihar 
taubat pun sudah tapi masih terus juga dengan pegangan 
mereka yang lama. Ini telah membuat para pegawai kerajaan 
terutamanya pihak berkuasa agama pening kepala. 

Syeikh ku memberi tamsilan kepada Dato Ketua 
Pengarah JAKIM bahawa tanah air ini kalau nak diibaratkan 
maka ia bukanlah seperti taman lanskap di halaman rumah 
kita, ia ibarat hutan dara. Jika taman lanskap peribadi kita 
boleh memilih pokok apa yang mahu ditanam, bunga apa 
yang nak dibiar menjalar, dekorasi apa yang kita mahu dan 
kita boleh buang tumbuhan mudarat yang kita tidak mahu. 
Soalnya itu taman lanskap peribadi kita, maka kita boleh 
tentukan pokok apa yang kita mahu dan pokok apa yang kita 
tidak mahu. 

Tapi tanah air bukan taman lanskap peribadi, tanah air 
ibarat hutan dara yang menfardhukan bahawa pokok-pokok 
yang bermanfaat dan tumbuh-tumbuhan yang mudarat 
saling hidup bersama demi kelangsungan ekosistemnya. Di 
dalam sebuah hutan dara kita tidak tahu kadang-kadang 
suatu tumbuhan mudarat itu menjadi sebab bagi tumbuhan 
lain yang bermanfaat untuk terus hidup dan apabila 
tumbuhan mudarat itu dibuang maka tumbuh-tumbuhan 
yang bermanfaat tadi akan mati. Contoh praktisnya dari apa 
yang berlaku di negara yang membenarkan hanya ada satu 
aliran pemikiran agama berkembang dan pada masa yang 
sama memerangi ajaran Tasawuf habis-habisan akhirnya 
telah mengakibatkan merebaknya terrorism di kalangan 
rakyat. 

Tapi kita nak buat macam mana lagi dengan kumpulan- 

kumpulan ini? Masyarakat marah; siswa pengajian tinggi 
tinggalkan universiti kerana terpengaruh dengan ajaran 
jemaah x, anak perempuan kahwin lari kerana mematuhi 
arahan jemaah x, dari kaya jatuh merempat jadi papa kedana 
kerana berkorban habis-habisan untuk perjuangan jemaah 
x dan kemudian tidak dipedulikan... Kata Syeikh ku: "... 
Kerajaan buatlah hospital gila dan sumbatlah mereka ramai- 
ramai ke dalamnya," Dato Haji Wan Mohamad yang dari tadi 
serius menyemak ucapan beliau tak dapat menahan gelak. 

Kata Syeikh ku lagi: "Para pemimpin kumpulan- 
kumpulan ini memang gila dan yang mengikut mereka pun 
orang-orang gila juga. Itu cukup adil kerana jika tidak ada 
pemimpin-pemimpin gila tersebut ke mana pula orang- 
orang gila nak berkumpul?" demikian ujar Syeikh ku hingga 
mencuit hati semua pegawai JAKIM yang hadir. 

Dari mencuit hati Syeikh ku berpindah kepada titik 
yang benar-benar serius: ". ..Tapi untuk mengklasifikasikan 
mereka sebagai ancaman kepada keselamatan negara adalah 
tidak benar. Mereka bukan ancaman kepada keselamatan 
negara. Sesungguhnya yang mengancam keselamatan negara 
adalah orang-orang yang menculik anak- anak gadis kita 
dan menjadikan mereka pelacur, orang-orang yang senang- 
lenang menjadi tauke-tauke dadah; dia tak tersentuh sedikit 
pun dengan tindakan undang-undang yang mengejar-ngejar 
para pengedar dan penagih dadah. . . 

"Mereka yang menculik anak-anak gadis kita dan tauke- 
tauke itu kerana licik dan lihainya tak dapat diapa-apakan 
oleh undang-undang sedangkan siapakah majoriti yang 
menjadi pelacur, pengedar dadah, keldai dadah, penagih 
dadah dan yang seumpama itu serta yang seterusnya 
merengkok di penjara dan pusat pemulihan?! Anak-anak 
kita orang Melayu Islam! Inilah ancaman sebenar kepada 
keselamatan negara. . . adapun orang-orang gila itu, bukan." 

ftabKeempat 




Silaturrahim 



Setelah Dato Haji Wan Mohamad tamat tempoh 
perkhidmatan dengan JAKIM beliau masih sibuk 
dengan berbagai kerja dakwah dan kebajikan. 
Persahabatan beliau dengan Syeikh ku juga tetap berterusan, 
malah dalam satu kesempatan beliau telah mengundang 
khas Syeikh ku untuk melakukan lawatan sambil mengajar 
ke madrasah yang dikendalikan oleh pakcik beliau di Baling, 
Kedah. Dengan sukacita undangan itu dipenuhi oleh Syeikh 
ku. 

Pengganti beliau di kerusi Ketua Pengarah JAKIM, Yang 
Berbahagia Dato Haji Othman Mustapha juga meneruskan 
tradisi pendahulunya yang komited dan mencintai alim 
ulama Akhirat. Apabila sudah menyelesaikan cetakan buku 
Bekalan Murid Menuju Jalan Akhirat yang mengupas topik 
Tasawuf dan Tareqat As-Syaziliyyah dengan panjang lebar, 
Syeikh ku di Madinah telah menghadiahkan buku tersebut 
-melalui seorang muridnya- kepada pihak JAKIM. Dato Haji 
Othman Mustapha selaku Ketua Pengarah yang gembira 
menerimanya menulis dalam surat penghargaan beliau yang 
bertarikh 15 April 2013: 

"Sukacita dimaklumkan bahawa naskah buku 
tersebut telah pun diterima. Jabatan ini ingin 
merakamkan ucapan penghargaan dan terima kasih 

4 suhba* 



atas edaran tersebut dan akan menjadikan buku 

tersebut sebagai rujukan dalam jabatan." 

Antara lain sebenarnya buku ini juga adalah rentetan 
dari satu muzakarah dengan pihak JAKIM setahun sebelum 
penerbitannya dalam satu pertemuan silaturrahim bersama 
Syeikh ku. Pertemuan yang dihoskan oleh Dato Ketua 
Pengarah JAKIM itu turut dihadiri oleh mantan ketua 
pengarahnya Dato Haji Wan Mohamad, Dr. Abdul Hayei 
Abdul Shukor pakar rujuk JAKIM dan beberapa orang lagi 
kalangan pengarah bahagian. Selain perbincangan yang 
menyentuh berbagai topik tentang Tasawuf dan isu-isu dunia 
Islam, Syeikh ku turut meminta kepada penterjemahnya 
mendendangkan beberapa buah qasidah sufi untuk teman- 
teman beliau yang memikul amanah negara dalam menjaga 
hal ehwal agama itu. 




Foto kenangan selepas muzakarah bersama JAKIM. Ketua pengarahnya 
Dato Hj. Othman Mustapha berdiri di sebelah kanan Syeikh ku dan Dato 
Hj. Wan Mohamad berdiri nombor tiga dari kanan gambar. 

Jiran-jiran^^ 
Zawiyah -1 



Ketika peringkat awal kami berzawiyah di Shah Alam 
Syeikh ku ada bersama dan kami telah mengundang 
jiran-jiran berdekatan untuk hadir dalam majlis 
zikir sempena malam Nisfu Syaaban. Alhamdulillah ramai 
juga yang datang lalu mereka dapat berkenalan mesra 
dengan Syeikh ku. Sepertimana kelazimannya Syeikh ku 
menghadiahi tamu-tamunya itu dengan beberapa buah buku 
yang beliau terbitkan, apa lagi memang ada kalangan mereka 
yang memintanya dari Syeikh. 

Tak berapa lama selepas Syeikh ku pulang ke Kota 
Madinah aku mendengar cerita yang tak sedap di telinga 
beredar di kawasan kejiranan kami. Alkisahnya ialah 
seorang jiran yang turut hadir dalam majlis zikir kelmarin 
merasa prihatin apakah Syeikh ku membawa ajaran yang 
meragukan? Kalau benar syak wasangkanya itu dia bimbang 
keberadaan kami akan menggugat kesejahteraan di sini. 

Dia pun membawa buku yang telah dihadiahkan oleh 
Syeikh ku lalu menyerahkannya kepada seorang ustaz yang 
menjadi imam di surau taman perumahan kami untuk 
memeriksa isi kandungannya apakah terdapat perkara- 
perkara yang melanggar hukum syarak. Kononnya setelah 
membaca ustaz memberitahu kepadanya agar tak usah kuatir 
kerana tiada apa-apa yang salah dalam buku itu. 

Soalnya sekarang aku sendiri hanya mendengar cerita 
ini dari angin sepoi-sepoi yang bertiup di kawasan kejiranan 
kami. Versinya berbagai-bagai pula, maklum sajalah angin, 
tapi mana satu yang betul? Atau semuanya hanya gossip'? Hati 
rasa tak sedap. Syeikh ku di Madinah apabila mendengar 
berita ini menyuruh aku pergi ke surau dan bersilaturrahim 
dengan ustaz tersebut, moga-moga jernihlah keadaan. Masya 
ALLAH apabila bertemu baru tahu orangnya ceria dan 
berdedikasi. Dia berkerja sebagai pegawai dakwah di JAIS 
dan namanya Ustaz Hashim. Kami berkenalan mesra dan 
katanya kepadaku tiada apa-apa masalah sebenarnya, cuma 
dia bimbang dengan khabar-khabar angin yang bertiup 
lalu mencadangkan aku untuk merujuk kepada seorang 
temannya di JAIS... ". ..kumpulan anta sekarang memang 
sedang dipantau" kata Ustaz Hashim kepadaku. 

Aku segera melapor kepada Syeikh ku dan beliau 
dari Madinah menyuruhku mengambil langkah proaktif 
mengunjungi pegawai berkenaan. Berbekalkan panduan dan 
pesan-pesan Syeikh, aku pun pergi ke ibu pejabat JAIS yang 
jauhnya tak sampai tiga kilometer dari zawiyah Syeikh di 
Shah Alam. Pada hari Khamis 31 Januari 2013 barulah dapat 
bertemu setelah dua kali pergi sendiri tapi pegawai yang 
mahu ditemui sedang out station dan kali yang ketiga ini 
membuat temujanji terlebih dahulu dengan bantuan Ustaz 
Hashim. Terus ke Bahagian Penyelidikan & Pembangunan 
di tingkat lima aku pun bertemu dengan Ustaz Azezul Azery 
yang menyambutku dengan baik. 

Aku memperkenalkan diri dan menyebut tujuan 
kedatanganku. Selama lebih kurang sejam pertemuan Ustaz 
Azizul berbual-bual denganku dan dengan cermat dia 
mencatat setiap jawapanku dari soalan-soalannya: 

1- Aduan dari orang ramai telah sampai ke pihak 
kami, kata mereka di kawasan kejiranan mereka 
-yakni tempat tinggal ustaz- sekarang ada satu 
kumpulan menjalankan aktiviti-aktiviti tertentu 
dengan menjemput seorang syeikh Tareqat Tijani 
dari Iran syiah... err, maaf Ustaz Rahmat, adakah 
syeikh itu guru awak? Siapa nama penuhnya? Adakah 
dia seorang tua berkulit putih berjanggut nipis? 

2- Siapa dia Syeikh Abdun Nasir? Adakah dia 
orang Iran? Oh, jadi syeikh ustaz itu Dr. Mahmoud 
MrGlani masih muda, benarkah dia dari Madinah 
Al-Munawwarah? Jadi apakah dia bukan orang Iran? 

3- Bagaimana awak boleh kenal dengan Syeikh 
Mahmoud dan sejak bila? Bagaimana awak boleh 
kenal dengan Syeikh Abdun Nasir dan apa yang awak 
tahu tentang lawatannya yang telah berkali-kali ke 
Malaysia? Apa hubungan awak dengan kedua-dua 
orang ini? 

4- Ertinya kamu tidak tahu bahawa Syeikh Abdun 
Nasir telah berkali-kali melawat Malaysia dan 
sebelum ini dia telah mengasaskan jamaahnya di 
sini? 

5- Yang disebut orang sebagai Ustaz Rahmat Bin 
Muhamad itu adakah awak orangnya? Ceritakan di 
mana awak belajar dahulu. 

6- Pada setiap tahun berapa kalikah Syeikh 
Mahmoud datang melawat Malaysia? Gurunya pula 
berapa kali? 

7- Apakah Syeikh Mahmoud dan gurunya Syeikh 
Abdun Nasir berkerja di bawah Syarikat PUSRATU? 
Laporan yang sampai kepada pihak kami menyebut 
bahawa Syeikh Abdun Nasir pernah datang ke pusat 
rawatan alternatif ini. Kalau tidak berkerja dengan 
PUSRATU mengapa pengasasnya sering menyebut- 
nyebut nama Syeikh Mahmoud dalam bual bicaranya 
di radio? 

8- Apa alamat tempat tinggal ustaz sekarang? 
Adakah ustaz menghadiri sembahyang berjemaah di 
surau kawasan kejiranan ustaz? Apa aktiviti-aktiviti 
yang dijalankan di rumah (zawiyah) ustaz? Apakah 
aktiviti-aktiviti ini di bawah naungan organisasi 
atau pertubuhan tertentu? Apa nama perkumpulan 
ini? Apakah ia majlis zikir satu tareqat sufi? Sila beri 
keterangan. 

9- Apakah Syeikh Mahmoud atau gurunya Syeikh 
Abdun Nasir ada menulis buku tentang manaqib Sidi 
As-Syeikh Abul Hasan As-Syazili? Apakah ustaz ada 
menyimpan sanad Tareqat As-Syaziliyyah yang ustaz 
anuti ini? Bolehkah saya minta sanad ini dari Syeikh 
Mahmoud? 

10- Bagaimana hubungan ustaz dengan jiran-jiran 
sekeliling? Adakah mereka mengadu apa-apa yang 
tak elok mengenai jemaah ustaz? Contohnya mereka 
tak rasa terganggukah dengan majlis zikir yang 
dijalankan? Jemaah surau di kawasan kejiranan ustaz; 
mereka tak marahkah dengan majlis zikir ustaz atau 

mereka tak tuduhkah ustaz membawa ajaran sesat? 

11- Berapa ramai orang yang hadir ke majlis zikir 
mingguan di zawiyah? Siapa mereka? Adakah jika 
mengadakan majlis di rumah orang pihak ustaz akan 
mengenakan bayaran tertentu? 

12- Syeikh Dr. Mahmoud itu apa hubungannya 
dengan jemaah Darul Arqam dan dengan Abuya 
Ashaari Muhammad? Benarkah seperti kata orang 
dia merupakan murid setia kepada Abuya, dia telah 
berbaiat kepada Abuya dan macam-macam lagi? 

13- Benarkah awakyang menjadi penterjemah dalam 
setiap pertemuan Syeikh Mahmoud dengan Abuya 
Ashaari? Apakah dalam pertemuan-pertemuan itu 
Abuya Ashaari sendiri yang bercakap atau Ummu Jah 
yang bercakap untuknya? 

14- Pada pendapat ustaz apakah benar isteri Abuya 
Ashaari (Ummu Jah) menterjemahkan kata-kata 
suaminya atau sebenarnya dia bercakap sesuka 
hatinya? 

15- Siapakah pihak-pihak yang memberi perhatian 
terhadap usaha-usaha Syeikh Mahmoud menasihati 
Abuya Ashaari? 

16- Apa hubungan Syeikh Mahmoud dengan pihak 
JAKIM (Jabatan Kemajuan Islam Malaysia)? 

17- Adakah jemaah Syeikh Mahmoud menjalankan 
aktiviti di Negeri Sembilan? Untuk pengetahuan 

ustaz Negeri Sembilan adalah satu-satunya negeri 
di Malaysia yang punya enakmen melindungi 
tareqat sufi. Sangat elok kalau Syeikh Mahmoud 
mendaftarkan tareqatnya di sana. Malangnya di 
negeri Selangor kita tidak ada enakmen seperti ini. 
Cuma saya dengar pihak yang berkenaan akan mula 
merangka enakmen tersebut pada tahun ini, tapi 
tentunya ia akan memakan masa yang lama sebelum 
diisytiharkan. 

18- Pihak ustaz tidak terfikirkah untuk menjadikan 
rumah tempat ustaz tinggal sekarang ini sebagai 
markaz rasmi? Rasanya tentu tidak sebab ustaz 
pun menyewa rumah ini, tapi adakah pihak ustaz 
merancang untuk mendaftarkan persatuan misalnya? 

Kalau bukan kerana didikan Syeikh ku nescaya aku 
memang dah meletup dengan soalan-soalan yang bukan- 
bukan itu. Bila masa pulak Syeikh ku dan Sidna Syeikh Al- 
Kamil jadi orang Syiah Iran yang mengajar Tareqat Tijani di 
Shah Alam?! Bila pulak Sidna Syeikh Al-Kamil telah berkali- 
kali datang ke Malaysia dan sebelum ini telah mengasaskan 
jemaahnya di sini?! Bila masa pulak Sidna Syeikh Al-Kamil 
dan Syeikh ku datang ke Malaysia berkerja dengan pusat 
rawatan alternatif?! 

Siapa pulak jiran-jiran zawiyah kami yang menuduh 
khatam Al-Quran dan majlis selawat sebagai ajaran sesat 
lagi syirik?! Bila masa pulak Syeikh ku jadi murid setia 
yang bersumpah sehidup semati dengan Abuya dan Darul 
Arqam? ! Soalan-soalan jenis ini dan yang sewaktu dengannya 
jelas provokatif . . . nasib baik sebelum pertemuan itu Syeikh 
ku telah memesankan aku untuk bersikap tenang, berani dan 

jujur. . . Alhamdulillah. 

Aku juga wajib mengiktiraf bahawa Ustaz Azezul 
mengajukan soalan-soalannya tadi dengan sesopan yang 
mungkin, nyata bagiku bahawa dia telah berusaha sungguh- 
sungguh untukmengawal intonasi suaranya supaya perbualan 
kami berjalan mesra dari awal hingga ke hujung dan dalam 
masa yang sama dia juga tentunya mahu mengorek berbagai 
maklumat dariku. 

Sebelum berpisah Ustaz Azezul berkata: "Harap ustaz 
dapat maafkan saya jika soalan-soalan tadi menyinggung 
perasaan ustaz ye. Saya hanya menjalankan tugas seperti 
yang diamanahkan oleh para atasan saya. Setakat ini saya 
tidak melihat ada apa-apa masalah atau penyelewengan 
di pihak ustaz, cuma ada aduan-aduan yang sampai ke 
pejabat Sohibus Samahah Mufti Selangor dari orang ramai 
mengenai pihak ustaz, di samping ada fail lama dalam rekod 
kami. . . tapi Sohibus Samahah Mufti tidak percaya dengan 
aduan-aduan tadi lalu mengarahkan bahagian kami untuk 
melakukan penyelidikan... tak mengapalah, ustaz pun 
faham hukum-hakam agama, biarlah apa orang nak cakap, 
ustaz teruskanlah saja kerja-kerja ustaz." 

Kenyataan Ustaz Azezul tadi ku sambut baik, bagi pihak 
Syeikh pula aku menyampaikan undangan beliau kepada 
Ustaz Azezul dan para pegawai JAIS untuk hadir ke majlis- 
majlis zikir kami pada bila-bila masa dan di mana-mana bagi 
memerhatikan sendiri dari dekat serta membuat teguran 
jika mereka melihat ada apa-apa yang melanggar batas- 
batas syarak. Sila beri nombor telefon tuan-tuan dan saya 
sendiri akan memberi maklumat bila dan di mana kami 
mengadakan majlis. 

Pertemuan 
Yang Tak Disangka 

Pertemuan dengan Ustaz Azezul di penghujung Januari 
2013 membuahkan tindak balas positif, surat rasmi 
bertarikh 6 Februari 2013 dari Penolong Pengarah 
Kanan Bahagian Penyelidikan & Pembangunan JAIS 
dialamatkan kepadaku dan intinya menyebut: 

"Sehubungan dengan itu, Jabatan ini meminta 
agar pihak tuan dapat menyediakan kertas kerja 
berhubung tarikat yang diamalkan oleh pihak 
tuan bagi melancar dan memudahkan proses 
penyelidikan dan rujukan Jabatan ini. Bersama- 
sama ini dilampirkan isi kandungan yang diperlukan 
dalam kertas kerja tersebut." 

Surat tersebut aku terjemah ke dalam Bahasa Arab dan 
segera ku emaz/kan kepada Syeikh ku di Kota Madinah. 
Beliau melahirkan rasa gembira dan syukur lalu menulis 
draft kertas kerja itu kemudian menugaskan aku untuk 
menyempurnakannya dengan maklumat-maklumat yang 
diperlukan. Pada tarikh 18 Februari 2013 kertas kerja 
tersebut telah dihantar dengan tangan ke ibu pejabat JAIS 
dan tembusannya kepada Menteri Dalam Negeri serta pihak- 
pihak yang berkaitan. Dalam surat balasan yang disertakan 
antara lain pihak kami menyatakan: 

"Semasa menyediakan kertas kerja ini, kami telah 
berusaha merujuk dan memetik sumber-sumber 
asal dan muktabar berkaitan Tareqat Syaziliyyah, 
dan memberikan segala maklumat terkini berkaitan 
kegiatan dan perkembangan amalan Tareqat ini di 
Selangor. 

"Besarlah harapan kami, agar kertas kerja ini 
diterima dengan baik oleh pihak Tuan, dan menjadi 
asas untuk seterusnya mengiktiraf dan mengizinkan 
amalan Tareqat ini di Selangor, serta menggalakkan 
perkembangan dan penyebaran amalan soleh ini di 
kalangan masyarakat. 

"Sekiranya pihak Tuan memerlukan maklumat 
dan keterangan lanjut, kami sentiasa bersedia untuk 
membantu dan memberikan kerjasama selanjutnya." 
Lama sesudah itu satu surat rasmi dari Ketua Penolong 
Pengarah Bahagian Penyelidikan & Pembangunan JAIS 
bertarikh 10 Julai 2013 sampai ke tanganku memberitahu 
bahawa: 

"Jabatan ini sedang membuat penelitian terhadap 
profail tersebut. Jabatan ini juga akan membuat 
pertemuan bersama pihak tuan yang dijadualkan 
pada 10 September 2013 (Selasa) waktu 9.00 pagi 
untuk perbincangan dan penjelasan berkaitan 
Tariqat Syaziliyyah yang diamalkan oleh pihak tuan. 
Maklumat terperinci pertemuan akan dimaklumkan 
kemudian dan tertakluk pada pindaan." 
Makluman ini ku laporkan kepada Syeikh ku dan beliau 

menanggapinya positif serta menyuruh aku membalas 

dengan kawat terima kasih. 

Akhirnya tuan Ketua Penolong Pengarah dalam surat 

rasminya yang bertarikh 22 Ogos 2013 pun memaklumkan 

kepadaku ketetapan dan perincian pertemuan yang 
dirancangkan seperti berikut: 

Tarikh : 10 September 2013 
Masa : 10:00 pagi 

Tempat : Bilik Mesyuarat 

Bahagian Penyelidikan & Pembangunan 

Jabatan Agama Islam Selangor 

Tingkat 5, Menara Utara 

Bangunan Sultan Idris Shah 

40000 Shah Alam, Selangor 



Waktu sedang bersiar-siar bersama Syeikh ku di Shah 
Alam seorang pegawai JAIS menghubungi telefon bimbitku 
dan bertanya berapa orang yang akan hadir pertemuan esok? 
Sepontan aku menjawab tiga orang dan kemudian barulah 
melaporkan kepada Syeikh ku. Syeikh mempersoalkan 
jawapanku: "Kenapa kamu tak kata sepuluh orang?!". . . aduh! 
Ampunkan aku ya Syeikh! 

Esoknya seawal jam 9:30 pagi kami sudah sampai di 
Bangunan Sultan Idris Shah. Syeikh ku diiringi oleh murid- 
muridnya Tuan Hj. Hasan Mokhtar, Tuan Hj. Ahmad Salim, 
Dato Hj. Adnan, Tabib Nur, Sidi Ahmad Jais, dan aku. Kami 
terus ke lokasi yang telah ditetapkan, pegawai protokol JAIS 
menyambut kaget apabila aku memaklumkan kepadanya 
Syeikh ku ada bersama rombongan kami. Sememangnya 
pihak JAIS sendiri tidak pernah meminta kepadaku senarai 
nama siapa yang akan hadir. 

Kami dipersilakan untuk menjamah sarapan yang telah 
disediakan di luar bilik mesyuarat manakala pegawai tadi 
melesat masuk ke dalam. Sudah jam 10:00 pagi tapi masih 
belum dipanggil. Kira-kira jam 10:30 pagi pegawai protokol 
membuka pintu dan mempersilakan, apabila kami semua 

bangun si pegawai berkata 
hanya boleh tiga orang. Syeikh 
memandang mukaku, aku 
tunduk, Syeikh ku bertanya 
si pegawai tidak bolehkah 
semua? Dia jawab sambil 
senyum simpul pengakap: 
"Pihak Syeikh sudah kata tiga 
orang semalam," aku tunduk 
lagi. 

Akhirnya Syeikh ku 
memilih Sidi Ahmad Jais 
menemaninya sebagai 
mewakili murid-murid beliau 
yang lain manakala aku diajak 
untuk keperluan terjemahan. . . 
yang tak dapat ikut menjeling- 
jeling aku. Aduh! maafkan aku 
tuan-tuan! 

Di dalam bilik mesyuarat itu wakil-wakil yang hadir dari 
pihak JAIS sudah bersedia dan Syeikh ku menyalami mereka 
satu persatu dengan mesra. "Assalamualaikum! Ahlan wa 
sahlan ya SyeikhlU" Suara parau yang bersemangat itu aku 
kenal, beliau Dr. Abdul Hayei Abdul Shukor yang dijemput 
khas oleh JAIS untuk menjadi panel utama dan pakar rujuk 
mereka dalam muzakarah pagi ini. Dia mendatangi Syeikh 
ku lalu kedua-duanya berpelukan mesra bagai kawan lama 
yang telah berpisah sepuluh tahun. Ini satu pertemuan yang 
tak disangka di tempat yang tak disangka! 



Sudah jam 10:00 
pagi tapi masih 
belum dipanggil. 

Kira-kira jam 
1 0:30 pagi pegawai 
protokol membuka 
pintu dan 
mempersilakan. 
Apabila kami 
semua bangun si 
pegawai berkata 
hanya tiga orang 
sahaja yang boleh 
masuk... 

Muzakarah 



Pihak JAIS diwakili oleh hampir 20 orang terdiri dari Dr. 
Abdul Hayei yang didatangkan khas dari JAKIM, para 
penolong pengarah JAIS termasuk Tuan Mohamad 
Shahrom Penolong Pengarah Penguatkuasa yang berbaju 
seragam bagai polis, beberapa orang wakil dari pejabat 
mufti dan tim penolong pegawai hal ehwal Islam. Tapi Ketua 
Penolong Pengarah Bahagian Penyelidikan & Pembangunan 
yang sepatutnya mempengerusikan muzakarah pada pagi 
10 September 2013 ini tidak dapat hadir dan tempatnya 
digantikan oleh Ustaz Mohammad Hidayat Abd. Rani selaku 
penolong pengarah kanannya. 

Aku senyum kepada Ustaz Mohammad Hidayat kerana 
dia juga jiran di taman perumahan tempat zawiyah kami dan 
selalu terserempak di surau. Ustaz Azezul ada pada pagi ini, 
tapi sayang Ustaz Hashim imam surau taman perumahan 
kami tidak ada pula. Kelihatan di hujung sana seorang 
pegawai muda dari unit dokumentasi sedang tekun dengan 
kamera video membuat liputan muzakarah. 

Oleh kerana muzakarah ini panjang dan pelbagai 
topiknya yang dibahas sulam-menyulam, maka dalam 
bab ini aku hanya menumpukan kepada topik-topik yang 
menjadi objektif utama dari muzakarah tersebut dan bahasa 
perbualannya terpaksa aku sunting demi menyesuaikan 

dengan bahasa buku supaya mudah difahami, tapi sama 
sekali tidak mengubah makna asal. Adapun topik sampingan 
dalam muzakarah yang tidak aku perturunkan dalam bab ini 
aku sentuh pula dalam bab-bab yang lain. 

Ustaz Mohammad Hidayat membuka dialog dengan 
surah Al-Fatihah dan mengalu-alukan kedua-dua belah 
pihak. Dalam ucapan pembukaannya itu dia menjelaskan 
bahawa antara objektif Bahagian Penyelidikan & 
Pembangunan JAIS menganjurkan pertemuan pada pagi ini 
adalah untuk mendapat maklumat dan penjelasan mengenai 
isu-isu terkini yang diadukan kepada pihak JAIS, untuk 
menjelaskan apakah sebenarnya kedudukan dan apakah 
yang sepatutnya dilaksanakan dalam konteks peraturan- 
peraturan yang sedia ada. Sudah sedia dimaklumi bahawa 
pertemuan ini untuk berbincang, mendengar pandangan 
dan penjelasan beberapa pihak dalam perkara ini. 

Usai dari kata-kata aluannya yang ringkas dan padat 
pengerusi majlis terus mempersilakan pihak Tareqat As- 
Syaziliyyah untuk memberi latar belakang dan penjelasan 
yang sewajarnya atas apa-apa yang berkaitan dengan 
perkara- perkara yang berbangkit. 

Hendaklah Kamu Periksa 

Semua yang dikatakan oleh Ustaz Mohammad Hidayat 
ku terjemahkan sebutir-sebutir kepada Syeikh ku dan lampu 
hijau telah dinyalakan untuk beliau memulakan bicara. Kata 
beliau sesudah memohon perlindungan ALLAH, membaca 
Bismillah dan berselawat: 

"Yang pertama terima kasih tak terhingga kepada tuan 
pengerusi majlis dan kepada tuan guru kami Profesor 
Abdul Hayei, kepada Tuan Shahrom dan kepada ustaz- 

ustaz hadirin yang mulia. 

"Saya merasa amat gembira, sepatutnya yang datang hari 
ini adalah Ustaz Rahmat, namun apabila saya dengar tentang 
pertemuan ini saya pun datang dari Madinah, kalau tidak ada 
kapal terbang nescaya saya datang berjalan kaki. Kerana saya 
menyayangi tuan-tuan semua dan gembira dengan lapang 
hatinya tuan-tuan yang sudi mengaturkan pertemuan ini. 

"Saya amat berterima kasih kepada tuan-tuan dan 
sebelum saya nak mula ingin saya katakan di sini bahawa jika 
ada apa-apa teguran atau perkara yang tuan-tuan lihat pada 
pihak kami selaku Tareqat As-Syaziliyyah, maka saya mohon 
pihak tuan-tuan untuk menyampaikannya kepada kami. 
Kerana kesempurnaan itu milik ALLAH dan saya berjanji 
dengan tuan-tuan semua bahawa apa yang ditegurkan itu 
akan segera saya buang. 

"Kerana kita semua sama-sama kaum Muslimin. Kita 
sesama kita saling sempurna menyempurnakan... saya 
kurang di sudut ini, tuan-tuan kurang di sudut itu. . . jadi kita 
saling sempurna menyempurnakan. 

"Agar saudara-saudara sekalian memahami satu perkara 
penting di sini suka saya nyatakan Alhamdulillah syukur 
kepada ALLAH bahawa Tareqat As-Syaziliyyah yang 
merupakan jalan tareqat Ahlus Sunnah Wal Jamaah, Sidi 
Abul Hasan As-Syazili yang merupakan anak keturunan 
Saiyidina Rasulullah <JLj <a£ iii JLi, semua ulama belahan 
Maghribi tanpa kecuali yang antara mereka adalah tokoh 
pertama yang mengasaskan bidang ilmu qiraat Al-Quran 
iaitu Al-Imam As-Syathibi Al-Maghribi beliau adalah 
penganut Tareqat As-Syaziliyyah. 

"Maka jika kita mengingkari As-Syaziliyyah, kita 
mengingkari ilmu qiraat, kita mengingkari Al-Quranul Karim 
dengan riwayat-riwayat qiraatnya. Kerana sepertimana kerja 

yang telah dilakukan oleh Al-Imam Sibawaih dalam ilmu 
Bahasa Arab maka seperti itulah kerja yang telah dilakukan 
oelh Al-Imam As-Syathibi dalam ilmu qiraat. 

"Agar sama-sama kita membuka hati kita, agar kita saling 
memahami antara kita sila beritahu apakah dia perkara- 
perkara dari Syaziliyyah yang menimbulkan masalah kepada 
pihak tuan-tuan, saya sedia membuangnya. 

"Kalangan pegawai-pegawai tinggi kerajaan Malaysia 
ada yang bertanya saya dan saya katakan kepada mereka 
Alhamdulillah bahawa Syaziliyyah sama seperti JAIS 
dan JAKIM. Serupa. Tauhidnya sama, aqidahnya sama, 
syariatnya sama, akan tetapi lebihnya Syaziliyyah ke atas 
JAIS dan JAKIM ialah mereka berzikir mengingat ALLAH 
dengan zikir yang banyak. 

"Sekarang saya ingin memberi kepada pihak tuan- 
tuan dua sampel dari majlis kami; pada hari Khamis 
khatam Al-Quran dan majlis kami pada hari Ahad khatam 
Dalailul Khayrat yang merupakan selawat ke atas Saiyidina 
Rasulullah. . . ini dia. (Syeikh ku menunjukkan naskah mushaf 
Al-Quran 30 juzu' dan naskah kitab Dalailul Khayrat). 

"Namun marilah saya ceritakan kepada tuan-tuan latar 
belakang. Tuan-tuan sekalian, kita perlu untuk mengetahui 
satu perkara penting, bagaimana bermulanya isu ini? 

"Rahmat menyewa rumah supaya apabila saya datang 
saya boleh tinggal bersamanya. Ada seorang jiran yang baik, 
dia hadir majlis khatam Al-Quran bersama kami, kemudian 
ada buku Burdah lalu dia memintanya. Dia mengambil buku 
Burdah . . . Burdah ini adalah karya Al-Imam Al-Busairi As- 
Syazili yang tentunya tuan-tuan tahu qasidah ini: 

' - " , 's, * - * , * - - ' - 

Ya Robbi kurniakan selawat salam abadi 
atas kekasihMu makhluk yang paling mulia 

"Qasidah ini tuan-tuan tahu dari bapa-bapa dan nenek 
moyang tuan-tuan. Jiran tadi telah mengambil buku Burdah 
lalu memberikannya kepada Ustaz Hashim di surau. Ustaz 
Hashim -semoga ALLAH memanjangkan umurnya, semoga 
ALLAH memberkatinya, semoga ALLAH menjadikannya 
kemanfaatan kepada hamba-hambaNya dan tan ah bumiNya- 
pergi mengadu kepada JAIS, kami ada kes penting di tempat 
kami, Tareqat Syaziliyyah! 

"Ustaz Hashim menghubungi Ustaz Azezul yang ada 
bersama kita sekarang dan beritahu Rahmat untuk jumpa 
Ustaz Azezul di JAIS. Rahmat dipanggil lalu datang jumpa 
Ustaz Azezul . . . 

"Kemudian apabila saya datang sama minta untuk 
bertemu Ustaz Hashim. Kami hantar kepadanya tiga sms. 
Saya cakap ustaz jemputlah datang ke rumah kami kita 
berjumpa, atau kami datang ke rumah ustaz, atau kami datang 
ke pejabat ustaz. Tapi tidak ada respon apa pun. Kemudian 
kepada Ustaz Azezul kami hantar sms, nak berjumpa, 
marilah berkenalan dengan saya, kita bersilaturrahim... 
(tapi tiada respon). 

"Lihatlah tuan-tuan, saya jika tuan-tuan tidak mahu 
Dalailul Khayrat, jika tuan-tuan tidak mahu maulid, Burdah 
dibaca di Malaysia baiklah kami takbaca. Tapi ada dua perkara 
yang kami tak boleh mengalah untuk meninggalkannya; 
membaca Al- Quran dan amalan berselawat ke atas Saiyidina 
Rasulullah. Kerana ianya perintah yang bukan perintah dari 
kita manusia, ALLAH yang perintahkan kita berselawat ke 
atas Saiyidina Rasulullah. 

"Sesungguhnya ALLAH dan para malaikatNya 
berselawat ke atas Nabi, wahai mereka yang 
beriman hendaklah kamu berselawat ke atasnya 
dan ucapkanlah salam akan sebagai salam yang 
sempurna." 

Setiap kali Jumaat khatib akan berkata: Sabda Rasulullah 

* - * * a * ' *»- * 

"Barangsiapa berselawat ke atasku sekali nescaya 
ALLAH akan berselawat ke atasnya sepuluh kali" 

"Jadi ini perkara yang saya tak boleh tinggalkan. Benda 
lain semua boleh saya tinggalkan, melainkan mengkhatam 
Al-Quran dan selawat ke atas Junjungan Nabi... minta 
maaf. . . minta maaf. 

"Biar saya habiskan cerita ini kepada tuan-tuan. Bulan 
Ramadhan saya datang... cubalah tuan guru kami Profesor 
Abdul Hayei lihat; ada jiran kami namanya Encik Azhar yang 
tinggal dekat dengan rumah kami cakap pada Ustaz Rahmat: 
"Ini dah Syeikh Mahmoud datang dan tinggal bersama kita 
di perumahan kita di bulan yang mulia pulak ni, boleh tak 
Syeikh Mahmoud datang ke surau kita sampaikan kuliah?" 
Saya kata kepada Encik Azhar saya tak suka, tapi jika encik 
mendesak dan warga kawasan perumahan ini setuju maka 
saya samikna wa atho'na saja. 

"Ditetapkanlah jadualnya pada hari Rabu. Hari Isnin 

sebelumnya lepas asar Encik Azhar beritahu pada Rahmat: 
"Ada ahli jawatan kuasa surau namanya Ustaz Hashim cakap 
bahawa Syeikh Mahmoud tidak ada tauliah dari JAIS, dia 
tidak dibenarkan," Encik Azhar membantah: "Ustaz Hashim, 
kan ada juga dari Indonesia yang dijemput dan dia pun 
tiada tauliah, tapi kenapa semua benarkan dia?!" kata Ustaz 
Hashim: "Tak apa Indonesia jiran kita, Saudi Arabia musuh 
kita!" 

"Saya kata tak mengapalah, kita jangan buat orang marah 
pada kita, tak perlulah kuliah. Sedangkan kalau saya nak 
sampaikan kuliah. . . bersama kita sekarang ada Encik Ahmad 
Jais yang beliau ini mantan pengarah radio IKIM.fm, masjid- 
masjid di seluruh Malaysia mahu saya sampaikan kuliah dan 
sayalah satu-satunya penceramah yang tidak mahu terima 
bayaran. Seumur hidup saya tak pernah mengambil bayaran 
walau seringgit di Malaysia. Kerana yang saya cari adalah 
redho ALLAH dan RasulNya. 

"Hari Rabu saya pergi juga ke surau, bukan untuk 
menyampaikan kuliah, tapi semata-mata nak berkenal- 
kenalan dengan jiran-jiran, saya sudah ada di sini. Saya pergi 
ke surau tuan-tuan sekalian, sumpah demi ALLAH tak ada 
seorang pun ucap Assalamualaikum, seolah-olah saya ini 
musuh mereka. Apa yang mereka lihat pada diri saya?! Apa 
yang telah saya lakukan kepada mereka?! Ada masalah apa 
sebenarnya?! Tolong fahamkan saya! 

"Baik, mari lihat apa kemajuan yang telah saya lakukan. 
Kalangan murid saya yang dahulunya tiada pekerjaan, 
fakir. . . sekarang tiada seorang pun murid saya yang fakir, 
tiada seorang pun murid saya yang tidak berkerja, semua 
mereka punya pekerjaan. Yang dahulunya penagih dadah, 
sekarang sudah sembuh. Yang dahulunya penagih rokok, 
sekarang sudah sembuh. Itu semua ubatnya hanya dengan 

amalan Selawat Nabi saja. 

"Saya undang Ustaz Hashim, saya undang Ustaz Azezul, 
saya undang semua kakitangan JAIS. Silakanlah datang 
-moga ALLAH meredhoi tuan-tuan semua- lihat sendiri. 
ALLAH telah memberi amaran: 



"...jika orang fasik datang kepadamu rnembawa 
suatu berita maka hendaklah kamu selidik terlebih 
dahulu. . ." 

. . . jangan kita dengar cakap musuh, mari lihat dengan mata 
sendiri. 

"Baik, tuan pengerusi majlis jangan marah dengan saya. 
Tuan pengerusi majlis selaku jiran cakap pada Encik Azhar: 
"Jangan beri kerjasama dengan Syeikh Mahmoud, dia sedang 
diawasi." Untuk apa tuduhan ini?! Untuk apa reputasi buruk 
ini?! Apa yang telah saya lakukan kepada tuan-tuan semua?! 
Apa Syaziliyyah itu?! 

"Untuk makluman ustaz kami adalah yang satu-satunya 
sepertimana yang diketahui oleh tuan guru kami Profesor 
Abdul Hayei... saya sendiri memerangi orang-orang sufi 
(yang bengkang-bengkok)!. Minggu lepas orang-orang 
Arqam; Ummu Jah dan kumpulannya minta dari saya untuk 
beri mereka Tareqat As-Syaziliyyah, mereka minta saya 
dapat jadi orang tengah antara pihak JAIS dengan jemaah 
mereka. Majlis pertemuan dengan mereka minggu lepas 
dirakam dan demi ALLAH saya "basuh" mereka, JAIS pun 
tak dapat nak basuh mereka macam mana yang telah saya 
buat. Saya katakan kepada mereka tiga perkara pertama yang 
kamu semua mesti lakukan: 

- Pertama batalkan bank taqwa kamu. Tuan-tuan 




29 




JAIS dan JAKIM tak tahu apa itu sistem bank taqwa 
dalam Arqam. Saya tahu dengan perinciannya. 

- Kedua saya katakan pada mereka tutup semua 
rumah-rumah anak yatim kamu yang bohong itu. . . 

- Ketiga daftarkan nikah cerai kalangan jemaah kamu 
yang tak ketentuan itu. . . 

"Siapa yang perangi kumpulan-kumpulan itu? Saya. 
Apakah saya minta fulus dari tuan-tuan?! Apakah saya minta 
apa-apa dari tuan-tuan?! Saya menginginkan redho ALLAH 
dan RasulNya. 

"Kesufian yang kami punya tiada satu pun perlanggaran 
(syarak) wahai tuan guru kami Profesor Abdul Hayei. 
Sekarang warga kawasan perumahan tempat tinggal kami 
semua takut-takut dengan saya. Kenapa?! Kerana Ustaz 
Hashim dan ustaz besar kita ini (tuan pengerusi majlis) 
cakap: "JAIS sedang monitor Syeikh Mahmoud." 

"Untuk apa saya dimonitor?! Jangan monitor saya tapi 
marilah dudukbergaul dengan saya!. 

"Sesungguhnya ALLAH tidak suka terhebah tuduhan- 
tuduhan yang buruk dalam kalangan orang-orang yang 
beriman. 

"ALLAH tak suka kekejian... apa yang tuan-tuan mahu 
sila sampaikan. Tuan-tuan nak saya pindah keluar dari 
Selangor? Saya pindah. Tutup fail, Assalamualaikum... 
beritahu saya apa tuntutan tuan-tuan, saya bersedia. 
Bukan kerana takut, tidak, tapi kerana mahabbah, kerana 
silaturrahim. 

"Adapun penjelasan tentang Syaziliyyah, jika ada apa-apa 
soalah dari pihak tuan-tuan mengenainya saya persilakan. 
Bukan soalan mudah. Beri saya soalan susah. Silakan." 

Syeikh ku senyum kepada tuan pengerusi majlis Ustaz 
Mohammad Hidayat yang juga tersenyum kepada beliau 

lalu berkata: "KholasV yang ertinya sudah habis? Syeikh ku 
jawab kholas. Ustaz Mohammad Hidayat pun menyambut: 

Minta Penjelasan 

"Syukran... okay jadi kita dah dengar penjelasan yang 
telah dijelaskan oleh pihak Tareqat Syaziliyyah... Syeikh 
Mahmoud sendiri... jadi Insya ALLAH sedikit pencerahan 
ini untuk kita bincang bersama, untuk kita mendapat 
maklumat-maklumat yang penting-penting, supaya kita 
dapat berkongsi dan kita dapat bincangkan bersama-sama 
Insya ALLAH. Jadi untuk round yang kedua saya bukalah 
kepada semua panel yang hadir untuk berbincang atau 
menyatakan pandangan ataupun soalan-soalan tertentu 
yang boleh kita lihat dan boleh kita kongsi bersama Insya 
ALLAH. Dengan ini saya mempersilakan." 

Pelawaan tuan pengerusi disambut oleh Dr. Abdul Hayei. 
Kata beliau: 

"Terima kasih saudara pengerusi... semua pihak yang 
hadir. Saya tidak banyak mahu bertanya tentang tareqat ini. 
Cuma ada beberapa perkara yang saya minta penjelasan ye. 
Biasanya kita dengar Tareqat Syazaliyyah ada sambungan 
jugak pada namanya. . . misalnya Syaziliyyah Al-Hamidiyyah, 
Ad-Darqawiyyah dan berbagai-bagai lagi. Tapi, kali ini saya 
tidak mendengar apa-apa tambahan di belakangnya, seolah- 
olah memberi kefahaman kepada saya bahawa Tareqat 
As-Syaziliyyah yang diasaskan oleh Abul "Abbas, ataupun 
oleh sesiapa jua, seolah-olahnya tidak diubah sepertimana 
kesannya tadi. 

"Jadi, walaupun kita dapati jarak di antara pengasas 
bagi tareqat ini telah begitu panjang terutama sekali selepas 
daripada Saiyidi Abul 'Abbas Al-Mursi sampai kepada 

hari ini terlalu banyak tareqat ataupun syeikh-syeikh yang 
menaruhkan nama Abul ' Abbas yang merupakan pengasas 
bagi tareqat ini. Jadi soalan yang ingin saya minta penjelasan 
di sini, apakah nama sebenarnya Tareqat Syaziliyyah ini (yang 
dibawa oleh Syeikh Mahmoud) . . . adakah ia merupakan 
ajarannya sama dengan jalan yang ditinggalkan oleh Abul 
'Abbas Al-Mursi, ataupun Abul Hasan As-Syazili, ataupun 
siapa saja yang sebelum daripada beliau? 

"Jadi, saya ingin kalau ada perbezaan, apakah perbezaan 
yang didapati di dalam tareqat yang disebarkan oleh Syeikh 
dengan tareqat ataupun ajaran-ajaran yang ditinggalkan oleh 
Abul Hasan As-Syazili, ataupun Abul 'Abbas Al-Mursi yang 
cukup terkenal di sebenarnya di negeri Mesir? 

"Selain daripada itu saya juga ingin bertanya tentang erti 
ataupun istilah quthb yang dipakai pada beberapa nama 1 , 
misalnya Al-Quthb Saiyidi Muhammad Jabir, Al-Quthb 
Saiyidi Said Al-Ghaznawi. . . banyak al-quthb al-quthb, tetapi 
sesetengahnya tidak ada al-quthb. Ada di antaranya yang 
menggunakan Al-Quthbul Kamil, Al-Waliyyul Kamil, Al- 
Waliyyus Syahir. . . apa erti gelaran-gelaran itu? 

"Siapakah quthb yang ada sekarang ini di dalam Tareqat 
As-Syaziliyyah ini? 

"Dan selain dari itu juga saya ingin minta penjelasan... 
apa komen Syeikh tentang beberapa istilah... dan sebelum 
itu saya meminta penjelasan... umpamanya kita dapati 
antara istilah itu quthbul aqhtab, autad, al-ghaust ... ini 
antara istilah-istilah yang saya dengar banyak dipakai dalam 
institusi tareqat. 



1- Profesor Abdul Hayei mengisyaratkan kepada beberapa nama tokoh 
yang tertulis pada sanad Tareqat As-Syaziliyyah seperti yang terlampir 
dalam kertas kerja kami yang beliau telah membacanya. 

"Dan ada juga yang saya dengar bahawa beberapa 
orang quthb mengadakan pertemuan di Makkah, di Mesir, 
di Sudan... dan pertemuan-pertemuan mereka mencapai 
beberapa persetujuan tentang perkara-perkara besar yang 
berlaku di dalam dunia hari ini. Dan ada juga yang diambil 
sebagai keputusan tentang keadaan semasa yang berlaku 
dan yang akan berlaku di dunia hari ini. Siapakah mereka 
yang dianggap sebagai beberapa quthb yang disebutkan 
itu, siapakah orang- orangnya? Adakah orangnya itu telah 
meninggal dunia ataupun mereka itu masih hidup hari ini 
dan mereka yang mengendalikannya. 

"Saya juga pernah mendengar perkataan ad-diwan, 
ra'isud diwan umpamanya... yang mengetuai mesyuarat 
antara beberapa quthb ini. Kerana ini sebenarnya sangat 
penting, kerana dalam masyarakat yang mengamalkan 
tareqat ini dilihat dari luar sepanj ang masa berlaku pemujaan, 
taqdis (mendewa-dewakan) kepada syeikh-syeikh tareqat. 

"Jadi jika ada dalam Tareqat As-Syaziliyyah ini, saya amat 
menghargai jika dapat dijelaskan apakah erti sebenarnya. 
Saya sehingga ini belum dapat mendengar, ataupun 
saya (telah) membaca tetapi belum mendengar konsep 
sebenarnya. Kerana difahami dalam semua tareqat ada 
konsep ini. Konsep quthb, al-autad, abdal dan sebagainya. 

"Dan satu perkara lagi tentang rabithah 1 umpamanya. . . 
dibimbangi oleh pihak pentadbiran Jabatan Agama Islam 
di negara ini kerana di kalangan murid-murid . . . mungkin 
tidak di kalangan syeikh... kerana mereka mendewakan 



1 - Yang dimaksudkan oleh Tuan Profesor tentang rabithah ini ialah 
adakah murid-murid dalam Tareqat As-Syaziliyyah apabila mereka 
melakukan zikir akan membayangkan wajah guru mereka seperti yang 
dilakukan oleh sesetengah golongan tareqat? Jawabnya tidak. 

syeikh itu hingga melampaui batas. Jadi keterlaluan dalam 
meletakkan seorang guru sampai ke satu peringkat memuja 
mereka. Sangat dibimbangi oleh sesetengah pihak terutama 
sekali kalangan peserta perbincangan (JAIS) kali ini. 

"Oleh yang demikian secara peribadi saya lebih setuju 
kalau kita mencari suatu jalan yang lebih hampir kepada 
Nabi (JLj dii 'An jJo, bukan hanya menjurus sanad ini, tetapi 
menerusi suatu kaedah yang kita ambil, kita mengikuti 
sunnah Nabi ^L' 3 <ac iui J^. Kerana kita berpendapat, 
sesungguhnya sumber air yang semakin dekat pancarannya 
dengan mata airnya akan lebih jernih. . . lebih jernih." 

"Jadi kalau jalan ini boleh kita ambil, maka saya rasa 
kita boleh bersepakat dengan banyak tareqat, ataupun 
mengumpulkan mereka dalam satu konsep iaitu kita akur 
kepada Quran, kepada sunnah Nabi sepertimana yang saya 
sebutkan tadi. Dan di sana kita tidak wujudkan berlaku 
perbezaan antara satu tareqat dengan tareqat yang lain. 

"Saya membaca sebenarnya beberapa wirid dan zikir 
yang ditulis, ataupun awrad yang ditulis dalam muzakkirah 
(kertas kerja) ini. Saya tidak mendapati apa-apa perkara besar 
sebenarnya, perbezaan antara satu dengan yang lain, tidak 
banyak. Jadi dengan itu saya tidak mahu komenlah sekalipun 
pada rasa saya ia tidak ma'tsur (tidak diriwayatkan) daripada 
Nabi 

"Selain itu secara peribadinya, saya sangat menyukai 
qasidah Burdah, terutama sekali yang diterjemahkan oleh 
Ustaz Rahmat dan (bukunya) sentiasa ada pada saya, dan 
saya membaca qasidahnya dan terjemahannya, dan saya 
bersyukur kepada usaha yang telah dilakukan oleh Syeikh 
Rahmat. 



1- kertas kerja. 

"Saya membaca juga, di antara keistimewaan di dalam 
Tareqat Syaziliyyah ini ialah zikir mufrad. Jadi zikir mufrad 
tidak ada dalam muzakkirah 1 ini, tapi zikir mufrad itu 
dikatakan sebagai keras. (Ia merupakan) awrad yang 
dikemukakan oleh pengasas bagi Tareqat As-Syaziliyyah 
ini... sama ada Abul Hasan atau Abul 'Abbas... saya tidak 
pasti. Beberapa laman youtube di dalam internet dapat saya 
lihat di antaranya Tareqat As-Syaziliyyah Al-Hamidiyyah . . . 
di sana memperlihatkan bagaimana zikir mufrad itu dibaca. 
Jadi bacaan yang seumpama itu adakah ia merupakan suatu 
sunnah daripada Nabi piij <ti£ ibi JLi ataupun sebagai suatu 
rekaan? 

"Sebagai contoh saya lihat misalnya (mereka berzikir 
dengan menekan suara) HU! HU! HU! HUL. begitu. Jadi 
saya rasa itu di antara wirid yang tidak pernah saya lihat 
di dalam tareqat-tareqat yang lain, sekalipun saya punya 
komen yang lain pula tentang tareqat-tareqat yang lain 
dalam penilaian saya. 

"Dan ada juga saya dengar satu tareqat yang berkembang 
di Mesir kalau tak salah saya, antara zikir mufradnya, 
disebutkan dalam satu keadaan QUL HU! QUL HU! 
QUL HU! QUL HU!... begitu. Saya tidak boleh pastilah 
berapa bilangannya tetapi sekali sekala saya merasa ganjil 
sebenarnya melihat . . .sekalipun pada zikir- zikir asas seperti 
Dalailul Khayrat dan Burdah sangat saya setuju. 

"Jadi dengan itu saya kita tentu kita boleh terima konsep 
seperti yang saya sebutkan tadi. . . maka satu jalan yang amat 
baik untuk kita dapat merapatkan hubungan antara satu 
dengan lain. Kerana tujuan pentadbiran agama Islam di 
negara ini adalah untuk menghapuskan perbezaan ataupun 
mengecilkan perbezaan antara satu dengan yang lain. 
Kerana untuk menghapuskan semua tareqat itu adalah suatu 

perkara yang sangat sulit, kerana perbezaan masing-masing 
dan kedudukan masing-masing di dalam tareqat itu. 

"Soalan yang akhir sekali... saya meminta penjelasan 
adakah pemimpin-pemimpin tareqat hari ini mereka 
mempunyai target sebenarnya untuk sampai ke suatu 
puncak di dalam tareqat masing-masing sama ada wali ke, 
wali abdal ke, autad ke, quthb ke dan sebagainya. . . saya rasa 
itu juga mempengaruhi keadaan murid-murid untuk masuk 
ke tareqat itu dengan harapan suatu hari nanti mereka akan 
meningkat sampai kepada kedudukan yang istimewa dalam 
tareqat sufi. 

"Jadi saya rasa dengan itu setakat ini dulu sebagai 
permulaan dari saya di dalam meminta penjelasan daripada 
Tuan Syeikh. Dan kalau ada apa-apa komen nanti saya akan 
susul kemudian. Terima kasih." 

Tasawuf 
Untuk Ubudiyyah Kepada ALLAH 

Syeikh ku terus menyambut ucapan Profesor Abdul 
Hayei tadi dengan berkata: 

"Terima kasih buatmu tuan guru kami Profesor Abdul 
Hayei. Masya ALLAH, semua penjelasan tuan tadi memberi 
petunjuk kepada cinta, dan semangat tuan yang membara 
terhadap agama Islam. Saya berkongsi perasaan ini dengan 
tuan seratus peratus. 

"Sebelum saya nakbercakap, ini Encik Ahmad Jais. . . saya 
akan menjawab soalan-soalan tuan tadi tapi sebelum itu kita 
tanya kepada Encik Ahmad Jais. Encik Ahmad Jais, sekarang 
sudah berapa tahun saudara bersama kami, bersama saya, 
kita beramal zikir sama-sama. . . sudah berapa tahun?" 

Sidi Ahmad Jais jawab: "Kurang lebih tiga tahun." 

"Baik, dari semua persoalan yang dibangkitkan oleh tuan 
guru kita Profesor Abdul Hayei tadi, apakah saudara pernah 
mendengar saya bercakap soal-soal itu? Apakah kita pernah 
amal zikir HUWA? Apakah kita pernah amal zikir QUL 
HUWA? Apakah pernah saya membicarakan tentang abdal, 
tentang aqthab? (Sila jelaskan) secara ringkas." 

"Kemudian dalam tempoh tiga tahun ini sila saudara 
beritahu kepada tuan-tuan di sini apa yang kita lakukan 
dalam majlis-majlis kita. Dengan jujur dan telus sila 
sampaikan. Sebab di sini sekarang kita bersama-sama mahu 
berdamai, bermuafakat, kita tidak mahu bersalah-salahan". . . 

Sementara Sidi Ahmad Jais menyampaikan ucapan 
Syeikh ku minta izin ke bilik air untuk memperbaharui 
wudhu' beliau. Sidi Ahmad Jais berucap menceritakan 
pengalamannya bersama Syeikh ku bahawa dia tidak pernah 
melihat ada apa-apa seperti yang disebut oleh Professor 
Abdul Hayei tadi. Dia menjelaskan bahawa kandungan 
majlis-majlis zikir yang diikutinya bersama Syeikh ku tidak 
lain dari khatam Al-Quran, Dalailul Khayrat dan wirid- 
wirid harian yang tidak berhubung kait dengan zikir- zikir 
yang dipersoalkan tadi begitu juga soal istilah-istilah yang 
dibangkitkan. Syeikh ku pun sampai dan kembali ke tempat 
duduknya lalu menyambung bicara. 

"Baik, sebelum kita nak meneruskan perbincangan di 
sini kami telah terjemahkan buku Bekalan Murid Menuju 
ALLAH yang di dalamnya mengandungi pengenalan 
menyeluruh (tentang Tasawuf)... (Syeikh ku bangun 
dan menghadiahi naskah-naskah buku tersebut kepada 
pengerusi majlis, Profesor Abdul Hayei, Tuan Shahrom dan 
kemudian kembali menerangkan) . . . buku ini terdiri dari 50 
buah artikel yang saya tulis dalam Bahasa Arab kemudian 
diterjemahkan oleh Rahmat ke dalam Bahasa Melayu. 

Semua di dalamnya menerangkan apakah itu Tareqat As- 
Syaziliyyah. Kami telah menghantar buku ini kepada Ketua 
Pengarah JAKIM Dato Othman Mustafa, beliau gembira 
dengan buku ini dan menyebut bahawa pihaknya akan 
menjadikan buku ini sebagai rujukan di JAKIM... ini surat 
penghargaan dan tandatangan dari beliau. 

"Tuan guru kami Profesor Abdul Hayei, saya merasa 
gembira kerana di Malaysia ada peribadi-peribadi seperti 
tuan, kerana saya sependapat dengan tuan seratus-peratus 
bahawa kita takkan mampu untuk menghapuskan atau 
membatalkan Tasawuf. Tetapi yang boleh dilakukan ialah 
memperbaiki apa dapat diperbaiki dan menjauhkan 
mereka (komuniti sufi) dari soal-soal ghaib kerana masalah 
persoalan-persoalan ghaib ialah siapa saja syeikh atau ustaz 
yang masuk menerawang dalam perkara-perkara ghaib 
nescaya dia berbohong dan terus berbohong dan jemaahnya 
semua jadi pembohong. Wahai tuan, kerana yang ghaib itu 
wajiblah tetap menjadi ghaib. 

"Apa erti ghaib? Ertinya ghaib! Kalau dikeluarkan... 
tiada izin... jadi akan berlakulah penipuan yang banyak 
di dalamnya. Kerana sebab ini madrasah kami tidak 
menyentuh apa-apa isu yang bersifat ghaib, kami tidak 
memperdulikannya, kami tidak mengambil pusing soalnya, 
kami tidak mempelajarinya. Sebaliknya semua pekerjaan 
kami ialah bagaimana kami mahu ubudiyyah kepada 
ALLAH. Bagaimana kami mahu menjadi jujur dalam 
ubudiyyah kepada ALLAH. 

"Kerana seperti yang tuan profesor dan para hadirin tahu 
bahawa ALLAH Subhanahu wa Taala telah menciptakan kita 
-keranasuatuhikmahyangALLAHmahu-kitainimenyembah 
nafsu kita sendiri. Melainkan siapa yang diberi taufik, 
ditolong dan dimuliakan oleh ALLAH maka dia berubah 

dari ubudiyyah 
terhadap nafsunya 
kepada ubudiyyah 
terhadap ALLAH 
Subhanahu wa Taala. 

"Jika terdapat 
apa-apa jalan selain 
jalan zikir yang dapat 
membawa saya dari 
ubudiyyah terhadap 
nafsu saya kepada 
ubudiyyah terhadap 
ALLAH maka saya 
berjabat tangan 
bersepakat dengan Tuan Profesor 



Tua "' .. ., imanlNAH AL-MUNAWWARAH: 

SKSSfflSSSS 

2 ^acita dimaKidmKan ^ £^ .an tennta 

Ldidahula.dengandcapantenrnaK.sin 
Sekian, ivassa/an- 



Saya yang menurutpenntah, 
p^HA^HMANBtN^STAPHA) 



bersepakat dengan luan Protesor . 

"Semua orang beribadat menyembah nafsu mereka 
sendiri, melainkan siapa yang ALLAH beri dia taufik untuk 
beribadat menyembah ALLAH. Maka ALLAH mengutus 
para rasul agar kita manusia berpindah dari ibadat kepada 
nafsu sendiri kepada ibadat bagi ALLAH. Jalannya cuma 
satu dan tidak ada dua jalan. . . 

"Wahai orang-orang yang beriman, hendaklah 
kamu berzikir mengingat ALLAH dengan zikir yang 
banyak..." 

"Apa ertinya bilamana ALLAH menyebut zikir yang 
banyak? Ertinya jika kita sehari ada 24 jam, kita berzikir 100 
jam jika kita ada masa itu. 

"Biarlah saya menjawab satu persatu, jika saya lupa 
menjawab mana-mana dari soalan tadi harap tuan profesor 
dapat ingatkan saya supaya saya boleh jawab. 

Kami Adalah Satu-satunya 

"Yang pertama Alhamdulillah cabang tareqat kami tidak 
menambah apa-apa nama selepas nama asal. Kerana tokoh 
yang telah mengkhidmati tareqat ini adalah Sidi Abdus Salam 
Bin Basyisyh. Beliau berkata kepada muridnya: "Wahai Abul 
Hasan! Aku telah mengkhidmati tareqat ini..." Apa erti 
mengkhidmati tareqat? Ertinya telah membuka jalan yang 
pendek dan laju menuju ALLAH Subhanahu wa Taala. Apa 
cara beliau melakukannya? Itu soal peribadi antara beliau 
dengan ALLAH... 

"Bagaimana tuan-tuan nak tahu bahawa suatu tareqat 
itu soheh dan satu lagi tidak soheh? Ialah kalau tareqat 
yang soheh itu tuan akan dapati wajah-wajah pengamalnya 
berseri-seri, khususnya di dalam majlis zikir. Itu ertinya hati 
mereka bercahaya. Bagaimana caranya hati bercahaya? 

"Ketahuilah bahawa dengan zikir mengingat ALLAH 
hati menjadi tenang." 

dan Tuan Profesor adalah mahaguru ahli tafsir di 

Malaysia. Semoga Robbana menolong dan memberi taufik 
kepada tuan untuk menyelesaikan kitab tafsir tuan yang 
besar itu. Inilah dia 



"Ketahuilah bahawa dengan zikir mengingat ALLAH 
hati menjadi tenang." 

"Ertinya hati ini takkan dapat berperanan, takkan dapat 
jadi bersih, takkan dapat jadi suci melainkan dengan zikir. 
Baik, ada dua jenis zikir; ada jenis zikir yang semuanya telah 
tercatat dalam Al- Quran seperti: 



"Semua ini, semua doa-doa ini adalah antara seagung- 
agung doa. Kerana Al-Quran itu tiada yang lebih agung 
darinya. Akan tetapi, marilah kita perhatikan perkara penting 
ini kerana Tuan Profesor selaku akal pemikir yang besar, saya 

mahu bercakap sekarang dengan tahap yang tinggi ini. Kami 
dalam As-Syaziliyyah apa yang kami katakan: 

"Yang pertama hendaklah kamu amalkan selawat ke atas 
Saiyidina Rasulullah. Kerana berselawat ke atas Saiyidina 
Rasulullah akan meluaskan ruang hati. Supaya nanti tidak 
berlaku tak tentu arah. 

"Kami adalah As-Syaziliyyah yang satu-satunya... 
dalam jemaah tareqat kami tidak ada orang majzub tidak 
ada orang gila. Adapun kalau dalam An-Naqsyabandiyyah 
dan Al-Qadiriyyah -dengan sepenuh penghormatan saya 
kepada mereka- mereka ada jazabat 1 . Mengapa itu berlaku? 
Kerana mereka tidak mengamalkan selawat ke atas Saiyidina 
Rasulullah. Saya tidak mengatakan mereka salah, saya tidak 
ada urusan dengan mereka, akan tetapi yang saya katakan 
adalah tentang diri kami. 

"Kamilah satu-satunya cabang dalam Tareqat As- 
Syaziliyyah yang tidak ada menari, kami tidak ada hadrah, 
kami tidak ada HU HU, kami tidak ada HO HAW... itu 
semua tidak ada pada kami. . ." 

Pantaulah Dari Dekat 

Syeikh ku melanjutkan ucapan beliau dengan 
menerangkan isi amalan zikir dalam Tareqat As-Syaziliyyah; 
mengapa kita perlu mengamalkan istighfar, faedah amalan 
istighfar,mengapakitaperluberselawat,faedahmengamalkan 
selawat. . . Syeikh ku juga memberi berbagai contoh dari isu- 
isu semasa yang berlaku dalam masyarakat Malaysia dan 
tanggungjawab pihak Jabatan Agama dalam menanganinya 
untuk memberi pencerahan terhadap perkara-perkara yang 



1- Jazbah atau jazabat dapat diertikan sebagai tertarik keluar dari 
kewarasan kerana tidak dapat menanggung suatu perasaan. 

yang dibangkitkan oleh Tuan Profesor tadi. Kerana suatu 
sebab Profesor Abdul Hayei mengangkat tangan mengajukan 
soalan kepada Syeikh ku sekaligus membawa perbincangan 
pindah ke topik-topik baru. Tuan Profesor bertanyakan 
soalan- soalan yang mafhumnya seperti berikut: 

1 - Untuk apa dalam tareqat Tasawuf perlu ada sanad 
yang panjang-panjang? Pada pendapat saya (Profesor 
Abdul Hayei) tidak perlu kepada sanad dan nama 
yang panjang-panjang untuk satu tareqat, tukarkan 
saja (contohnya) kepada Tareqat As-Syaziliyyah, 
atau Tareqat Al-Masyisyiyyah ataupun kita sebut 
saja sebagai At-Thoriq As-Sunnah An-Nabawiyyah 
umpamanya, cukup...selesai. Jadi dengan itu kalau 
itu boleh diterima maka tidak ada apa- apa masalah 
lagi antara pentadbiran agama dengan tareqat ini 
khususnya. 

Syeikh ku mengangguk dan berkata: "Setuju! 
Alhamdulillah!" 

2- Namun begitu kerana wujudnya segala 
penambahan ini maka adalah menjadi tanggungj awab 
bagi pentadbiran agama mengawasi... kalau-kalau 
ada perkara-perkara yang tersembunyi. . .yang kita 
(pentadbiran agama) tidak ketahui. . . 

Di sini Syeikh ku segera menegaskan: "Sila hadir (majlis 
tareqat kami) setiap hari. Berikan kepada saya (nombor 
telefon bimbit tuan-tuan), saya akan sms, bila-bila diadakan 
majlis saya undang tuan-tuan. Saya tidak mahu tuan-tuan 
memantau saya dari jauh, sila hadir majlis! Dan lihat sendiri 

jika ada apa-apa perlanggaran (syarak), demi ALLAH saya 
delete!' 

Mendengarkan itu Profesor Abdul Hayei menyambut: 
"Sebenarnya secara peribadi di sini saya bercakap, tidaklah 
atas nama pentadbiran (agama), mungkin ada (pegawai) 
pentadbiran yang dalam penyiasatan mereka ada perkara- 
perkara yang belum lagi disebut oleh Syeikh di sini. Dan kalau 
tak ada semua sekali itu mengapa kita (pihak pentadbiran 
agama dengan pihak tareqat) boleh dianggap berbeza antara 
satu dengan lain?! Kami juga mempunyai prinsip Al- Quran, 
Hadis, ijmak ulama, dan dalam mazhab fiqh kami bermazhab 
Syafie. Ini prinsip kami. Jadi, oleh yang demikian saya kira 
tidak ada perbezaan itu. 

"Namun yang demikian Syaziliyyah juga tidak perlu 
ada di sini. . . kalau prinsip itu boleh diterima (maka pihak 
tareqat) tukarkan saja; prinsip -prinsip kami ialah Al-Quran, 
As-Sunnah, ijmak ulama dan bermazhab Syafie. Jadi dengan 
itu kita boleh terima, tapi Syaziliyyah kita tinggalkan supaya 
masyarakat tidak terkeliru. Itu satu pandangan saya secara 
peribadi." 

Syeikh ku mendengarkan itu dengan saksama lalu 
menyambut: "Untuk makluman tuan Profesor, Sidi Abul 
Hasan As-Syazili itu berasal dari Maghribi dan beliau selama 
hidupnya bermazhab Maliki. Apabila beliau datang ke Mesir 
dan tinggal di Mesir maka kerana beradab dengan Imam 
As-Syafie (yang bermakam di Mesir) dan dengan mazhab 
Syafie (yang menjadi pegangan masyarakat Mesir) beliau 
pun berpindah ke mazhab Syafie. Jadi itu tidak ada masalah." 

Isu Sanad Tareqat Tasawuf 

Profesor Abdul Hayei selanjut mengingatkan Syeikh ku 
untuk memberi jawaban terhadap persoalan sanad yang 

beliau timbulkan sebentar tadi. Maka kata Syeikh ku sambil 
tersenyum: 

"Kalau saya tahu yang Profesor Abdul Hayei akan hadir 
(dalam pertemuan ini) tentu saya sudah bawakan sanad- 
sanad saya dalam bidang ilmu hadis. Tuan Profesor! Isu 
sanad... menjadi antara keagungan umat Nabi Muhammad 
adalah wajib mereka bersanad. Jika tidak ada sanad, tidak 
ada rijal dari rijal, dari rijal... dari sahabat, dari Saiyidina 
Rasulullah nescaya siapa saja dengan sesuka hatinya akan 
bercakap apa yang dia mahu. 

"Kita dalam bidang ilmu hadis ada dua jenis ilmu yang 
kuat, ada dua gunung nan tinggi iaitu ilmu diroyah dan ilmu 
riwayah. Ilmu diroyah ertinya makna hadis manakala ilmu 
riwayah ertinya ilmu rijal dan ilmu sanad iaitu siapakah 
mereka para rijal hadis itu. 

"Kita takkan boleh (meninggalkan sanad)... sanad 
sangat penting. Bagaimana kita nak dapat berhubung 
dengan Saiyidina Rasulullah?! Contohnya imam Masjid 
Sultan Selangor, Ustaz Mustafa. . . orang kena datang mengaji 
kepada beliau barulah beliau boleh memberi sanad yang 
bersambung kepada Saiyidina Rasulullah dalam ilmu qiraat. 
Ini soheh! Demikian juga saya; di Makkah saya mengaji 
kepada Syeikh Al-Fadani 1 ilmu hadis, semua hadis beliau 
beri kepada saya dan saya ada sanad-sanad yang saya ambil 
dari Syeikh Al-Fadani dan beliau di zamannya adalah 
pemegang sanad tertinggi di dunia. Ini dalam bidang ilmu 
syariat, sanad sangat penting dan kudus, tiada siapa dapat 
membatalkannya. 



1- Maksud Syeikh ku ialah guru beliau Musnid Al-'Ashr As-Syeikh 
Muhammad Yasin Bin Isa Al-Fadani yang wafat di kota Makkah Al- 
Mukarromah tahun 1410H - 1990M. 

"Demikian jugalah (halnya dalam tareqat Tasawuf) 
wahai Tuan Profesor. .. ini untuk maklumat, bukan untuk 
berselisih pendapat, tidak. Kita bertukar-tukar maklumat." 

Di sini Profesor Abdul Hayei mencelah lalu mengajukan 
soalan yang intinya seperti berikut: 

Para Rijal Tasawuf 

3- Adakah isnad/sanad di dalam Tasawuf sama 
dalam kaedah isnad dalam hadis? Kerana hadis 
mempunyai kaedah isnad; hendaklah bersambung, 
hendaklah adil...ini semuanya syarat. Adakah isnad 
dalam tareqat Tasawuf mempunyai ciri-ciri yang 
sama dalam kitab-kitab hadis? Dalam ilmu hadis ada 
ilmu rijalnya, ada naqdnya, di sana juga ada jarh dan 
tadilnya. Apakah di dalam isnad ilmu Tasawuf ini, 
ilmu Tareqat khususnya tunduk kepada kaedah jarh 
wa tadil dan mereka (para rijal tareqat Tasawuf) ini 
boleh didapati di dalam kutubur rijal (kitab ilmu rijal 
hadis) dan adakah mereka masyhur di dalam rijalul 
hadis (para tokoh pengriwayatan hadis)? Maknanya 
kita boleh dapati mereka ini di dalam kitab-kitab 
yang ditulis oleh para ulama seperti Ibnu Hajar dalam 
Tahzibut Tahzib menerusi Abdullah Ibnul Mubarak 
dan lain-lain lagi yang merupakan tokoh di dalam 
ilmu jarh wa tadil? Jika kita menggunakan kaedah 
ilmu hadis maka bolehkah kita selidiki nama-nama 
para tokoh tareqat Tasawuf yang ada dalam sanad- 
sanad tareqat? 

Syeikh ku menyambut baik soalan tadi dengan berkata: 
"Jadi, di sini Profesor telah mengutarakan perkara ini dari 

satu dimensi. Itu soheh, tuan berhak; sepertimana yang 
dilakukan kepada para rijal hadis maka demikianlah juga 
pada rijal tareqat perlu ada tahqiq (selidik). Akan tetapi 
masalahnya di sini amat asasi dan ini yang tidak sampai 
kepada otak pemikiran masyarakat; bahawa para rijal 
dalam sanad (tareqat Tasawuf) ini setiap orang dari mereka 
menyembunyi diri di bawah tanah. Dia tidak mahu dirinya 
dikenali. Bahkan jalan tareqat yang diberinya hanya diberi 
kepada dua tiga empat orang, dia tidak peduli kepada orang 
lain! 

"Contohnya, saya Mahmoud. Katalah sekarang saya ada 
dua tiga ribu orang murid di Malaysia, di Maghribi sedikit, 
di Makkah, Madinah, Jeddah, di Jordan, Mesir, Turki, 
Perancis... daripada seramai-ramai murid itu, murid-murid 
penuju ALLAH -biarlah saya jujur saja dengan tuan- boleh 
jadi di kalangan seramai-ramai itu yang murid sejati hanya 
satu, dua, tiga murid. Baki yang lain semuanya bertujuan 
mahu mendapatkan rawatan bagi masalah-masalah mereka. 
Masalah mentalnya, masalah jiwanya, masalah keluarganya. 
Jadi dia datang berzikir demi kerana maslahat duniawi. 
Bukannya dia mahu dari zikir itu redho ALLAH dan redho 
RasulNya. 

"Di zaman ini wahai Tuan Profesor -dan saya bersama 
tuan-tuan semua- sila tuan-tuan pejam mata masing- 
masing! Entah sudah berapa tahun kita menunaikan solat, 
adakah satu dari solat-solat kita itu diterima atau tidak? Kita 
tidak tahu. Apakah kalau kita sekarang ini mati, adakah kita 
akan ke syurga atau ke neraka? Kita tidak tahu." 

Kembali kepada Asas 

Di sini Tuan Profesor mencelah meminta penjelasan 

yang intinya seperti berikut: 

4- Kembali sekali lagi kepada isu isnad. Di sini 
dikemukakan isnad rijal tareqat Taswuf, kita tidak 
patut mengkritikmereka, bahkan kita kena menerima 
mereka dan mereka semua sudah meninggal dunia. 
Tapi kita tidak dapat mengetahui mereka dari kitab- 
kitab rijal hadis, kita tidak dapat mengetahui nama- 
nama mereka dalam kitab-kitab kaedah jarh wa ta'dil . 

Syeikh ku terus menyambut dengan berkata: "Bahkan 
ada kalangan mereka (dapat kita ketahui dalam kitab rijal 
hadis), contohnya Ibnu ' Atho'illah As-Sikandari, contohnya 
lagi Sidi Ahmad Zarrouq yang merupakan mujaddid 
kurun ketujuh..." ini disambut pula oleh Profesor dengan 
menyambung persoalan tadi yang intinya: 

5- Itu benar, sebahagian dari mereka memang ada 
disebut dalam kitab rijal hadis tapi tidak semua. 
Tapi dalam ilmu hadis ada kaedah dalam meneliti 
sanad seperti al-inqitha (putus sanad), ada al- 
intiqal (perpindahan sanad), ada yang majhul (tidak 
diketahui), ma'ruf (diketahui), munkar (diengkari) . . . 
jadi bila kami mengguna pakai kaedah isnad dalam 
hadis kepada isnad dalam tareqat kami gagal. Kami 
tidak dapat mengenali siapa mereka para rijal tareqat 
Tasawuf itu dengan mengguna pakai kaedah isnad 
hadis. Jadi kami mahu berbincang hingga kita 
bertemu pada satu titik dan kita mahu mencapai satu 
persetujuan dalam satu isu yang dikatakan sebagai 
isu sanad tareqat Tasawuf. Saya rasa di sinilah 
masalahnya kita pada hari ini. 

Syeikh ku menerima baik celahan itu lalu menyambut: 
"Saya tidak rasa di sini ada masalah yang besar. Kerana isu 
ini wahai Tuan Profesor -dengan sepenuh penghormatan 
saya kepada tuan-tuan- tidak mungkin dapat diselesaikan. 
Dan saya tidak peduli dengan solusi ini. Kenapa? Kerana kita 
kembali kepada asas; kami mahu ibadat kepada ALLAH, 
kami ada Al-Quran dan amalan selawat ke atas Saiyidina 
Rasulullah. Datang kepada kami sanad ini dari sana atau dari 
sini. . . itu tidak mungkin kita dapat menyiasatnya. 

"Biarlah saya masuk menyelam ke dalam untuk menj awab 
Profesor, perkara ini lazim diketahui oleh tuan-tuan semua. 
Wahai Tuan Profesor, tuan telah membangkitkan soal sanad 
hingga ke satu titik dan tuan mahu mengunci pada titik ini, 
biarlah saya membukanya dengan sepenuh kelembutan. 

"Tuan, jika tuan mahu mengetahui ilmu-ilmu sanad, Al- 
Imam Jalaluddin As-Suyuthi adalah pengarang Al-Fatawi 1 . . . 
jika tuan tidak ada kitab-kitab rujukannya saya akan beri, 
semua soalan-soalan yang tuan mahukan jawapannya tadi 
telah disebut dalam fatwa-fatwa Al-Imam As-Suyuthi. Dan 
Al-Imam As-Suyuthi itu dikenali sebagai salah seorang 
ulama besar dalam ilmu hadis. 

"Dan tuan juga boleh merujuk kepada Sidna Ibnu Hajar 
Al-Asqalani dalam kitab beliau yang terkenal tentang tokoh- 
tokoh kurun ke lapan hijrah 2 . Beliau dalam kitab itu telah 
membicarakan para rijal dan tentang sanad- sanad dan 
tentang para masyaikh as-sufiyyah. Bahkan beliau telah 
membuktikan bahawa Ibnu Taimiyyah sesungguhnya telah 
mengambil Tareqat Al-Qadiriyyah dan ini telah disebutkan 



1- maksud Syeikh ku kitab Al-Hawi Lilfatawi yang menghimpun fatwa- 
fatwa Al-Imam As-Suyuthi. 

2- Maksud Syeikh ku kitab karya Al-Imam Ibnu Hajar Al-Asqalani yang 
berjudul Ad-Durarul Kaminah Fi Ayan Al-Mi'ah As-Tsaminah. 

oleh Ibnu Qudamah Al-Maqdisi yang merupakan kalangan 
siswanya. 

"Maka wahai tuan, tuan-tuan sekalian dan tuan pengerusi 
majlis. Terima kasih kepada pihak JAIS yang telah memberi 
kepada saya peluang ini. Sila fahami kalam ini kerana tuan- 
tuan takkan menemuinya di dalam kitab dan tidak juga pada 
siapa-siapa, bahawa para rijal Tasawuf itu jika mereka jujur 
dengan ALLAH maka mereka tidak mahu kemasyhuran, 
mereka tidak mahu pangkat kedudukan, mereka tidak 
mahu memimpin, mereka tidak mahu apa-apa dari dunia, 
mereka tidak mahu apa-apa melainkan redho ALLAH dan 
RasulNya. Mereka tidak mahu sanad, mereka tidak mahu 
ilmu melainkan zikrullah. 

"Maka kerana sebab ini adalah tidak mungkin -sejak 
daripada zaman Al-Imam Al-Ghazali- adalah tidak mungkin 
dan tidak mungkin untuk bersetuju antara ulama zahir iaitu 
ulama-ulama syariat yang masyhur yang mengambil pangkat 
jabatan, kedudukan pangkat dunia dengan ulama-ulama 
Akhirat yang tidak mahu pangkat kedudukan di dunia. Maka 
sentiasalah antara kedua pihak ini ada khilaf, sentiasalah ada 
"perang" antara dua pihak ini. 

"Untuk supaya perkara ini jadi mudah kepada saya dan 
tuan-tuan, dengan simple saja, silakan hadir ke majlis-majlis 
kami. Jika ada yang menyalahi syariat kami akan padam 
direct. 

"Dan saya -mohon maafkan saya- dengan sepenuh 
tawadhu', dengan hina diri dan remuk redam hati saya 
mencabar tuan-tuan untuk memperlihatkan kepada saya 
(dalam majlis-majlis tareqat saya) ada satu kesalahan 
yang menyalahi syariat. Sila rekodkan kata-kata ini dan 
dipersilakan tuan-tuan ke majlis-majlis kami." 



50 



Tasbih Kaffarah 

Lebih kurangnya selepas ucapan penggulungan dari 
Syeikh ku itu sudah selesailah tujuan utama dari muzakarah 
ini. Tuan pengerusi majlis pula asyik menjeling-jeling aku 
seolah-olah memberi isyarat masa mesyuarat dah hampir 
tamat tapi beliau tetap juga memberi peluang kepada ahli- ahli 
panel yang lain untuk bertanya soalan. Penolong Pengarah 
Penguatkuasa JAIS mengambil peluang mengajukan 
soalan sampingan kepada Syeikh ku apa pendapat beliau 
tentang Ustaz Ashaari Muhammad (isu Al-Arqam) dan 
isu membilang zikir menggunakan anak-anak batu lalu 
dijawab dengan panjang lebar oleh beliau hingga yang hadir 
semuanya senyum puas hati. 

Setelah tuan pengerusi sekali lagi menyoal kepada ahli- 
ahli panel jika mahu bertanya apa- apa soalan lain lalu tidak 
mendapat respon dari mereka maka tuan pengerusi pun 
membuat ucapan penutup dengan menegaskan bahawa 
pertemuan ini adalah untuk mendengar penjelasan dan 
sama sekali bukan bertujuan mahu mencari salah sesiapa, 
akan tetapi JAIS selaku pihak berkuasa agama di negeri ini 
dipertanggungjawabkan untuk menangani aduan-aduan 
yang sampai kepada mereka seterusnya akan mengambil 
keputusan-keputusan yang sewajarnya. 

Tuan pengerusi majlis tidak lupa berterima kasih kepada 
pihak-pihak yang hadir serta berdoa agar perjumpaan 
ini akan memberi kebaikan kepada semua. Kemudian 
sepertimana kebiasaannya kita orang Melayu, tuan pengerusi 
pun mengakhiri pertemuan dengan membaca Surah Al- 
1 Ashr dan tasbih kaffarah lalu semua yang hadir bersalam- 
salaman mesra sebelum berpisah. 

Aku bersyukur kepada ALLAH kerana berpeluang 
menyertai Syeikh ku Dr. Mahmoud MrGlani Al- 
Husayni -moga ALLAH meredhoi guruku- dalam 
muzakarahnya bersama Jabatan Agama pada bab sebelum ini. 
Alhamdulillah, terima kasih wahai guruku. Dari muzakarah 
itu dapat aku belajar berbagai perkara yang suka aku nak 
kongsikan dengan sidang pembaca budiman, khususnya 
saudara-saudariku dari kalangan muridin dan muridat 
tareqat-tareqat sufi Islam yang muktabar dalam aliran Ahlus 
Sunnah Wal Jamaah di tanah airku yang tercinta. 

Antara pesan yang diingatkan selalu oleh Sidna Syeikh 
Al-Kamil dan diulang-ulang oleh Syeikh ku kepada murid- 
murid beliau dan kepada para pewaris tareqat-tareqat sufi 
yang beliau kunjungi atau yang mengunjungi beliau ialah: 
"Mari kita masing-masing memberi tumpuan 
untuk mengembang tenaga positif dan membina, 
supaya kita menjadi pihak yang memberi kesan, 
bukan pihak yang menerima pengaruh. Ertinya kita 
harus mula membuat perubahan yang disuruh oleh 
ALLAH Subhanahu wa Taala dan RasulNya iui JLi 
ph's die iaitu perubahan baik yang kita mahu untuk 
diri kita, sebelum orang lain dari timur dan barat 

memaksakan perubahan yang mereka mahu ke atas 

diri kita. . . waktu itu kita sudah terlewat masa." 

Baik pegawai Jabatan Agama atau orang lain, siapa sahaja 
yang berakal waras memang tidak akan ada apa-apa masalah 
dengan mana-mana komuniti tareqat sufi yang mereka 
itu sayugianya ahli zikir. Tetapi apabila pihak berkuasa 
agama melihat berlaku dalam kelompok tertentu perkara- 
perkara yang bukan-bukan seperti dakwa-dakwi itu dan ini, 
kahwin lari, kahwin banyak tapi tidak bertanggungjawab, 
imej malas, mundur, pengangguran, kotor dan berbagai- 
bagai lagi yang menimbulkan kekeliruan bahkan fitnah di 
tengah masyarakat itulah yang menjadi biang masalahnya. 
Komuniti sufi wajib menginsafi kebenaran dan menjauhi 
perkara-perkara yang boleh merosakkan reputasi Tasawuf 
kerana siapa saja yang menjadi sebab Tasawuf dipandang 
hina bererti dia telah menghina jalan menuju ALLAH. 

Kami (kaum sufi) selaku anak watan Malaysia sudah 
tentu mencintai ibu pertiwi kami dengan sepenuh hati dan 
ini adalah harga mati yang tak boleh ditawar oleh sesiapa 
pun. Kami mendoakan kerajaan kami, kami mendoakan 
para pemimpin negara kami. Kami mendoakan para 
pengawal keselamatan aqidah di tanah air kami yang terdiri 
dari jabatan-jabatan agama, majlis-majlis agama, JAKIM 
dan semua institusinya. Kami mendoakan agar mereka 
semua diberkati, dipelihara, dikuatkan dan diberi petunjuk 
oleh ALLAH Taala. 

Dan tuan-puanku para muridin-muridat tareqat-tareqat 
sufi sekalian janganlah ada yang menganggap bahawa orang- 
orang Jabatan Agama itu hanya tahu nak mengeluarkan 
fatwa tentang ajaran sesat dan yang sewaktu dengannya saja. 
Wallahi tidak, bahkan negara telah memikulkan amanah 
yang seberat-beratnya ke atas pundak kakitangan Jabatan 



53 



— - 

_}} suhba-h {l_ 



Agama dan mereka akan ditanya nanti di hadapan ALLAH 
tentang tanggungjawab itu. 

Bayangkanlah di bahagian nikah cerai sahaja entah 
berapa ribu fail yang sudah bertahun-tahun tidak selesai- 
selesai. Renungkanlah betapa orang-orang di Jabatan Agama 
merasa amat serba salah dengan arak yang disabdakan 
oleh Saiyidina Rasulullah (JLj <j£ iui Jl2> sebagai ibu segala 
kejahatan. Arak dijual secara terbuka di kedai-kedai 24 
jam, di pasaraya-pasaraya besar dan dijual oleh jurujual 
yang beragama Islam serta dengan bebas dapat dibeli oleh 
pelanggan yang beragama Islam. Kes-kes orang Melayu 
murtad yang makin hari makin parah... ini semua dan 
banyak lagi perkara yang berlaku dalam masyarakat kita 
telah menjadi dilema kakitangan Jabatan Agama hingga ada 
yang meletakjawatan. Mereka pun tahu takut, selaku pegawai 
agama di dunia, kalau ditanya ALLAH tentang itu semua 
di yaumil hisab apa mereka nak jawab??? Kita sewajibnya 
menyokong jabatan-jabatan agama yang gigih menjalankan 
tanggungjawab dan tidak menambah beban kepada masalah 
super berat yang mereka pikul! 

Pada masa yang sama pihak berkuasa agama juga 
diseru untuk bersikap rahmat... "Rahmatilah makhluk di 
bumi nescaya yang di langit akan merahmatimu" bersikap 
rahmatlah kepada rakyat jelata dengan ufuk pemikiran yang 
luas, dengan fikiran terbuka, hati terbuka dan sikap fleksibel 
yang dianjurkan oleh ALLAH dan RasulNya «Lj <dc iui JLi. 

"Demi menginsafi kebenaran dan berlaku adil 
terhadap mereka yang benar maka wajiblah difahami 
bersama bahawa dosa-dosa kaum pendusta yang 
menyamar dan menyeleweng itu tak patut dipikulkan 
di atas bahu Tasawuf dan golongan sufi Islam. Puji 

atau keji, dorongan maupun ancaman haruslah 
ditujukan kepada mereka yang berhak menerimanya 
dengan mengenepikan sentimen taksub dan asabiah 
maupun menuduh tanpa bukti dan ilmu, tanpa 
firasat, kasyaf, istikharah, juga tanpa merujuk kepada 
mereka yang sempurna akal, ilmu, amal dan adab di 
setiap tempat dan zamannya. 

"Perenggan ini kami sudahi dengan menukil 
pandangan Imam As-Syatibi -semoga Allah 
meredhoinya serta para solihin- tentang siapa 
sebenarnya kaum sufi itu, kata beliau: 

* Si < " * * t > ' * 6 t 

^I-^jI ^ ^pl J* I jy^UaJl Zij^ai\ 

^ f. ^ * ' ^ & s t. $ £ ^ is 

"Sesungguhnya kaum sufi yang sejati itu adalah 
orang-orang yang ntengikuti perjalanan sunnah, 
mereka bukan kaum bid'ah, merekalah golongan yang 
paling patut menerima pujian dan penghargaan, 
merekalah manusia yang paling jauh dari perbuatan 
bid'ah dan kelompoknya, merekalah golongan 
yang paling menjaga soal-soal syariat dan adab- 
adabnya..." 

Demikianlah seruan guruku Syeikh Dr. Mahmoud MrGlani 
Al-Husayni di dalam bukunya, Murid Sejati, seperti yang 
beliau nukilkan dari gurunya Sidna Syeikh Al-Kamil As- 
Syarif Abdun Nasir Al-Hasani As-Syazili -moga ALLAH 
meredhoi mereka berdua dan para solihin, amin-. 

Corat-coret 
Kembara Sufi -1 



Bolehkah Wanita Menjadi Syeikh?! 

Al-Ustaz itu menghadapi masalah besar apabila pihak 
berkuasa agama di Malaysia telah mengeluarkan 
fatwa menyenarai hitam ajaran jemaahnya. Tapi 
disenarai hitam oleh kerajaan bukan satu-satunya masalah 
besar ustaz kita ini, dia juga sudah lanjut usia dan semakin 
uzur, mahu tak mahu dia perlu banyak bersandar kepada 
salah seorang isterinya yang paling bijak untuk terus 
mentadbir para pengikutnya, anak-anak lelakinya ramai, 
masing-masing sudah dewasa dan mahu kuasa dalam 
kumpulan ayah mereka itu. 

Setiap kali Syeikh ku datang berziarah, ustaz akan 
gembira dan meminta Syeikh ku memberi tarbiah kepada 
para pengikutnya, terutamanya kepada barisan pimpinan 
jemaahnya. Sidang pembaca tentu sudah kenal dengan 
Syeikh ku dalam buku BAHTERA sebelum ini; sahsiahnya 
tegas, jelas, telus dan pada masa yang sama tulus serta mesra 
dalam pergaulan. Kerana itu kedatangan Syeikh ku sebagai 
"pensyarah tamu" di dalam jemaah ini selalu digeruni oleh 
kalangan pimpinan, tapi dalam masa yang sama disayangi 

oleh kalangan bawahan yang dapat merasakan penyantunnya 
beliau. 

Di peringkat permulaan Syeikh ku menjalankan tugasnya 
di Malaysia beliau akan selalu mengunjungi perkumpulan 
jemaah ini di merata-rata negeri bagi menyampaikan tarbiah 
dan ilmu. Syeikh ku berusaha gigih menjelaskan kepada 
mereka apakah itu Tasawuf Islam yang soheh, murni dan 
terang dan apa bezanya ia dengan dakwa dakwi yang bukan- 
bukan. 

Pernah berlaku seorang kalangan pimpinan jemaah 
ini yang menjadi sahabat baik Syeikh ku pada waktu itu 
bercerita: "Apabila Syeikh pulang ke Madinah selepas lawatan 
yang lalu, guru kami bertanya dalam pertemuan bulanan 
bersamanya: "Jika saya melantik Syeikh Mahmoud sebagai 
khalifah pengganti saya, apakah kamu semua akan setuju?" 
Saya tak jawab Syeikh, tapi saya lihat barisan yang pimpinan 
lain semuanya masam muka." 

S elain anak- anaklelakiyang sudah pasti mempertahankan 
hak mahu mewarisi jemaah ayah, isteri ustaz yang paling 
bijak juga sangat berambisi untuk mengganti tempat 
suaminya sebagai pemimpin tertinggi dan ini tentu takkan 
dikabulkan oleh anak- anak tirinya. Pada satu hari sesudah 
Syeikh ku selesai menyampaikan kuliah "membasuh" 
peringkat pimpinan jemaah tersebut dan ustaz minta diri 
untuk berehat, isterinya yang paling bijak itu minta untuk 
bertemu dengan Syeikh ku secara peribadi. 

Syeikh ku pun dipersilakan masuk ke bilik tamu. Aku 
ikut untuk keperluan menterjemah, maka di dalam bilik itu 
hanya ada Syeikh ku bersama penterjemah beliau, isteri ustaz 
dan setiausaha sulitnya yang merupakan seorang doktor 
wanita. Isteri ustaz mengajukan satu soalan yang sangat- 
sangat penting: "Syeikh Mahmoud! Bolehkah perempuan 

menjadi syeikh tareqat?." 

Aku lihat Syeikh ku agak tergamam dengan soalan tidak 
lazim tersebut, ini kerana hukum di dalam tareqat Tasawuf 
yang muktabar mengikut Ahlus Sunnah Wal Jamaah ialah 
wanita tidak diperbolehkan menjadi syeikh, sama seperti 
dalam hukum fiqh bahawa wanita sama sekali tidak boleh 
menjadi imam solat Jumaat! Dengan sopan yang tegas Syeikh 
ku menjawab dan seingat aku kurang lebih jawaban itu 
berbunyi begini: "Wahai puan, orang perempuan tidak boleh 
menjadi syeikh tareqat walau dalam apa bentuk sekalipun. 
Apabila seorang perempuan mahu menjadi syeikh itu bererti 
dia akan menjadi iblis!." 

Mereka Semua Pembohong! 

Ini pula kisah seorang lagi ustaz yang dikenali oleh 
Syeikh ku dalam kembara beliau di negara kita. Ustaz 
ini memimpin satu jemaah kecil dan surau pengajian 
mereka di sebuah kampung yang lanskap alaminya indah. 
Surau di lanskap alami yang indah. . . apabila ada kesempatan 
Syeikh ku suka untuk menziarahi mereka. 

Ustaz ini hobinya mengumpul barang-barang antik; 
burung cenderawasih yang diawetkan, keris dan senjata- 
senjata lama, seterika arang, teras berbagai jenis kayu hutan, 
buntat, geliga embun, geliga lipan, buluh perindu, buluh 
tumpat dan macam-macam lagi barang langka yang disimpan 
dalam satu bilik khas berpintu dua lapis di rumahnya yang 
bersebelahan surau. Pada pemerhatianku hobi sang ustaz 
itu tidaklah aneh, tapi cita-cita besarnya mahu melayakkan 
diri menjadi syeikh tareqat yang mandraguna supernatural 
seperti di dalam filem Wali Songo itulah yang aneh. Walhasil 
dia jadi cenderung kepada perkara-perkara mistik, alam jin, 

bunian dan yang sewaktu dengannya... perbualannya juga 
jadi aneh-aneh. Syeikh ku berkali-kali menasihati kawannya 
ini untukbanyak mengamal selawat dan tidakberkecimpung 
dalam perkara-perkara mistik. .. "mudaratnya lebih banyak 
dari manfaatnya." 

Namun antara perkara yang baik dari minat ustaz kita 
ini ialah kesukaannya untuk menziarah orang-orang soleh. 
Pantang ada peluang, dia mesti akan membawa murid- 
muridnya menziarahi tokoh agama yang diyakini soleh. 
Dalam satu pertemuan Syeikh ku dengannya, ustaz bercerita 
kepada beliau betapa selama ini sudah berkali-kali dia 
pergi berziarah kepada Habib Ali Al-Aydarus 1 , tapi tidak 
dibenarkan masuk. "Ini mungkin kerana dosa-dosa saya yang 
banyak. . ." kata ustaz sambil menunjuk muka sedih kepada 
Syeikh ku dan meminta beliau untuk membawanya bertemu 
tokoh yang masyhur kalangan keturunan Hadhramaut 
Yaman di Batu Pahat, Johor itu. Kata ustaz: "Habib Ali itu 
doanya mustajab, keramat besar, kasyaf, wali quthub! Betul 
Syeikh! Ramai orang cakap macam tu!." 

Soalnya sekarang Syeikh ku sendiri belum pernah ada 
hubungan dengan Habib Ali, tapi untuk memujuk hati 
si ustaz Syeikh ku berjanji jika ada peluang di hari-hari 
mendatang beliau pasti akan membawanya Insya ALLAH. 
Selang waktu pun berlalu dan Syeikh ku bersama ustaz yang 
ditemani rombongan murid-muridnya telah melakukan 
kunjungan muhibbah ke Yayasan Al-Jenderami di Sepang, 
Selangor. Pihak Yayasan dan Tuan Gurunya Syeikh Haji 
Hafiz Bin Selamat amat berbesar hati dengan kedatangan 



1- Beliau wafat pada 28 Jamadil Awwal 1431H - 13 Mei 2010M, semoga 
ALLAH menyirami pusaranya dengan hujan rahmat dan maghfirah, 
amin. 

Syeikh ku buat pertama kali itu. Perkenalan bersahut dan 
silaturrahim bersambut. 

Dalam perbualan terbit cerita Habib Ali Al-Aydarus dan 
tuan rumah bertanya sudahkah Syeikh ku dibawa berziarah 
kepada beliau? Kata Tuan Guru Haji Hafiz kalau nak 
berziarah beliau kami boleh aturkan, tapi perlu temujanji 
terlebih dahulu kerana Habib Ali tak mudah juga untuk 
dikunjungi. Syeikh ku gembira dengan pelawaan tersebut 
lalu mengusulkan: "Mohon dihubungi dan katakan kepada 
beliau: Mahmoud -khadam syeikhnya- dari Madinah 
Al-Munawwarah merasa dipermuliakan jika Syeikh Ali 
sudi bertemu dengannya." Tuan Guru segera meminta 
pembantunya untuk menelefon ke rumah Habib Ali. 
Selepas beberapa minit si pembantu tergesa-gesa datang 
memaklumkan bahawa Habib Ali mempersilakan Syeikh 
Mahmoud ke Batu Pahat bila-bila beliau suka! 

Wajah ustaz peminat barang antik berseri-seri 
memandang kepada Syeikh ku, Syeikh ku faham lalu minta 
waktu yang sesuai untuk pergi. Kata Syeikh ku: "Nanti dari 
tempat ustaz teruslah ke Batu Pahat, kita bertemu di hadapan 
rumah Habib Ali dan saya akan bawa ustaz masuk bersama." 

Pada hari yang sudah ditetapkan aku pun mengiringi 
Syeikh ku pergi ke alamat yang diberi kepada kami oleh 
Yayasan Al- Jenderami. Sesampainya kami di halaman rumah 
Habib Ali, Syeikh ku terkejut dengan kawannya sang ustaz 
yang sudah siap menunggu ditemani rombongan beberapa 
biji 1 kereta! Lah... kenapa ramai sangat macam pasukan 
meminang?! Kalau begini memanglah susah nak dapat 
masuk! 



1- aku kurang pasti sekarang dengan berapa biji keretakah ustaz ini 
datang, tapi seingatku lebih dua biji dan semuanya penuh. 

Salam diberi dan apabila pintu dibuka muncul seorang 
tua berbadan kecil yang dipapah oleh pembantunya berdiri 
menyambut: "Ahlan wa sahlan ya Syeikh Mahmoud! Ya 
marhabal Syeikhmu memberitahu aku agar menyambut 
kedatangan kamu anaknya! Ya marhabal" Syeikh ku hanya 
diam dan mencium tangan tokoh sepuh itu dengan takzim. 
Kami dipersilakan masuk. 

Rumah yang tidak nampak ada apa-apa keistimewaan 
dari luar dan dalam itu memang amat sederhana dan tanpa 
apa-apa perabot. Kami duduk di lantai dan ketika kami 
masuk sudah ada dua orang tetamu di situ. Minuman panas 
serta kuih-muih dihidang dan Syeikh ku dilayan mesra oleh 
sohibul bait 

Si ustaz yang dapat masuk pada kali ini amat gembira 
dan teruja bercakap memperkenalkan dirinya kepada 
sohibul bait. Habib Ali terkejut dengan sampukan ustaz 
lalu memandang tajam kepadanya dan rombongannya 
seraya berkata: "Kamu siapa???! Siapa yang benarkan kamu 
masuk???!." 

Suasana bertukar tegang, bentakan orang tua ini 
membuat ustaz jadi malu alah dan tak tentu arah, Syeikh ku 
segera menyelamatkan keadaan dengan berkata: "Mohon 
dimaafkan Tuan Syeikh, mereka datang bersama saya, 
mohon kiranya Tuan Syeikh menyayangi ahli Madinah agar 
sudilah menerima mereka"... begitulah lebih kurang kata 
Syeikh ku dengan lembut dan selepas itu si ustaz pun duduk 
diam- diam penuh adab. 

"Syeikh Mahmoud! Apayangmerekaceritakankepadamu 
tentang diriku?!," Syeikh ku menjawab sopan kepada Habib 
Ali yang nampaknya masih belum reda itu: "Tiada apa-apa 



1- tuan rumah. 

Tuan Syeikh, mereka bercerita yang baik-baik saja," sohibul 
bait bertegas: "Aku tahu! Mereka kata aku wali quthub! Aku 
itu dan aku ini... bukankah begitu?! Mereka semuanya 
pembohong! ! ! Aku hanya insan biasa. Aku dan kamu sama- 
sama kenal siapa wali quthub sekarang!!!." Perbualan antara 
sohibul bait dan tetamu Madinahnya sepenuhnya dalam 
Bahasa Arab asli dan aku tak berkutik sedikit pun untuk 
menterjemah sepanjang penziarahan ini. Syeikh ku juga 
diam lagi dan menundukkan kepalanya... singa walaupun 
sudah tua tapi kalau dia naik angin itu bukan soal remeh. 

Habib Ali kemudian beransur reda. Syeikh ku berbual- 
bual dengan hormat kepada beliau yang amat gembira 
apabila Syeikh ku bercerita tentang kota Madinah Al- 
Munawwarah. Antara yang aku ingat dari perbualan mereka 
ialah cerita Syeikh ku tentang seorang tokoh sepuh Tasawuf 
yang sudah meninggal dunia di Madinah dan Habib Ali 
ternyata mengenalinya. Tokoh tersebut adalah almarhum 
Syeikh Huud -moga ALLAH merahmatinya-. Syeikh ku 
bercerita: 

"Satu ketika Syeikh Huud pernah didatangi oleh dua 
orang penziarah dari luar dan kedua-dua orang itu saling 
memuji-muji temannya dengan pujian yang melambung- 
lambung waktu memperkenalkan diri. Kata si A teman saya 
si B ini seorang soleh, syeikh sufi, alim dan begitu begini di 
negeri kami manakala si B turut berkata demikian tentang si 
A. Syeikh Huud merenung muka kedua-dua penziarahnya itu 
dan kemudian berkata: "Kamu dua-dua pembohong! ! !" Habib 
Ali pun pecah ketawa hingga bergoyang-goyang badannya. 

Dalam penziarahan itu ada juga Habib Ali bertanya 
siapa namaku, berapa umurku dan sudah berapa lama aku 
mengkhidmati Syeikh ku? Aku terbata-bata menjawab. 
Banyak lagi yang dibualkan antara Syeikh ku dengan sohibul 

bait, namun tak banyak pula yang dapat aku ingat sekarang 
akibat tidak rajin membuat catitan pada waktu itu. 

Habib Ali kelihatan letih tapi beliau tidak berkata apa- 
apa lalu masuk ke dalam kamarnya. Kemudian beliau keluar 
lalu memanggil: "Syeikh Mahmoud! Aku tahu kamu tidak 
suka menerima wang dari orang, tapi untuk kali ini aku 
harap kamu sudilah menerima dariku." Syeikh ku terpaksa 
menerima segenggam not RM50 yang masih baru darinya, 
selepas itu sohibul bait kami pun masuk semula ke dalam 
kamar dan tidak keluar-keluar lagi. 

Yang beramai-ramai di ruang tamu terpinga-pinga 
harusnya apa tindakan mereka sekarang; menunggu sehingga 
sohibul bait keluar lagi atau bagaimana? Syeikh ku pun 
memberi pencerahan bahawa antara adab seorang syeikh 
sufi itu ialah dia takkan sama sekali menyuruh tetamunya 
balik walaupun dirinya letih dan walau sudah berapa lama 
tamu bertandang. Dia sama sekali takkan memberitahu 
sekarang sila bersurai atau menepuk tangan memberi isyarat 
sekarang sudah habis tempoh melawat. Paling yang dapat dia 
katakan ialah maafkan saya kerana keletihan, izinkan saya 
masuk berehat, tuan-tuan buatlah macam rumah sendiri... 
atau yang seumpamanya. Dengan itu fahamlah kami semua 
termasuk aku yang menterjemah. 

Di luar rumah Habib Ali, anak buah beliau Syed Ilyas 
kami salami. Syeikh ku mencium dahinya dan mendoakan 
anak muda yang tulus mengkhidmati pamannya itu. Syeikh 
ku membahagi-bahagikan kesemua not RM50 yang beliau 
terima tadi kepada ustaz serta pasukan meminangnya dan 
aku turut mendapat peruntukan, Subhanallah, memang 
kesemua not itu cukup-cukup untuk kami seorang sekeping 
dan hanya Syeikh ku yang tidak dapat. Ustaz amat gembira 
lalu mencium not RM50 yang diterimanya sembari berkata: 

^suhba<hfe 

"Syeikh! Saya akan bingkaikan duit ini dan gantung di 
din ding rumah saya. Ini duit berkat ya Syeikh!!!." 

Masih Belum Hafal 

Ini cerita seorang ustaz bandar yang terampil. Jemaah 
pengajian suka mendengar ceramahnya dan dengan 
tim kerja yang cekap ustaz kita ini berjaya dalam 
bidang keusahawanan Islam. Alhamdulillah. Melalui 
seorang kawannya dia berkenalan dengan Syeikh ku lalu 
berminat untuk berguru dan menjadi murid. Syeikh ku 
memperkenankan dan seperti yang diminta, Syeikh ku 
pun mengajar kepadanya wirid-wirid tareqat untuk dia 
mengamalkan. 

Dalam peradaban tareqat Tasawuf, objektif utama yang 
tiada duanya ialah bagaimana untuk mendidik diri menjadi 
hamba kepada ALLAH, hamba dalam ertikata ubudiyyah 
yang jujur kepada ALLAH. Seorang insan masuk menjadi 
pengamal tareqat bukan untuk menjadi syeikh, mengumpul 
pengaruh dan murid yang ramai, menjadi wali, menjadi 
supernatural atau segala bagai. Soalnya, Tasawuf adalah 
ubudiyyah dan ubudiyyah itu jalannya tarbiah, amal, wirid, 
zikir... Begitulah secara simplenja. 

Tak sampai setahun dari perkenalan ustaz kita telah 
menghubungi Syeikh ku lalu menceritakan bahawa di ibu 
kota dia punya ramai jemaah pengajian kalangan lelaki 
dan wanita dan semua mereka berminat untuk beramal 
tareqat. "Jadi sekarang Syeikh, bagaimana kaifiat'nya untuk 
saya mengijazahkan amalan tareqat kepada murid-murid 
wanita saya?," tanya ustaz kepada Syeikh ku. Soalan serius itu 
kembali dijawab oleh Syeikh ku dengan soalan polos: "Ustaz 

1- cara-cara. 

sekarang sudah hafaz wirid asas yang saya ajarkan?," dengan 
bersahaja ustaz jawab belum. 

Sebagai seorang guru, adalah menjadi kewajibannya 
mendidik murid dan untuk mendidik jikalau perlu 
menggunakan rotan maka rotan adalah jawabannya. Untuk 
itu Syeikhku pun me"rotan" ustaz dengan berkata: "Wirid 
asas pun ustaz masih belum hafal, perkara-perkara asas 
pun ustaz masih jahil tapi sekarang ustaz sudah mahu jadi 
syeikh tareqat mengijazah amalan kepada orang?! Kalau 
ustaz mahu menjadi murid saya, dipersilakan, saya tidak 
mahu membohongi ustaz. Kalau ustaz nak jadi syeikh, ustaz 
pergilah minta dari orang lain yang boleh membohongi 
ustaz." 

Nah, ustaz kita rasa kecil hati di"rotan" oleh gurunya. 
Maklum saja, sebelum kenal dengan gurunya ini dia sudah 
ramai jemaah pengajian, banyak pengaruh dan ringgit 
pun tak kurang. Sejak dari hari itu ustaz terampil telah 
memutuskan hubungannya dengan Syeikh ku dan sampai 
sekarang masih merajuk. Kasihan. 




|suhba<h6 




BabKesepulifi 




Corat-coret 
Kembara Sufi -2 

Larilah Kepada ALLAH 

Ramai orang di zaman sekarang menjadi pelanggan 
sihir, bomoh, dukun dan yang sewaktu dengannya. 
Memang kalau nak dibicarakan secara logik makin 
manusia moden dan bertamadun mereka sepatutnya makin 
jauh dari sihir dan perbomohan. Tapi realitinya sekarang di 
negara-negara moden dan kota-kota besarnyalah pasaran 
bomoh dan sihir terlajak laris. Jangan tanya bagaimana 
pasaran ini di negara dunia kedua dan ketiga dan jangan 
ingat negara yang sudah puluhan tahun mengisytiharkan 
undang-undang hudud bersih dari perbomohan dan sihir. 

Orang menjadi pelanggan sihir dan bomoh itu ada 
beberapa sebabnya, tapi semua sebab itu menjurus kepada 
satu kesimpulan jitu; manusia lari dari ALLAH dan mencari 
solusi/perlindungan kepada perkara-perkara ghaib. Apabila 
manusia pergi kepada ahli sihir dan bomoh, mereka akan 
jadi kufur, bertambah kufur dan jauh. Kasihan, mereka tidak 
tahu bahawa jikalau mereka pergi kepada para Ahlillah, 
awliya ALLAH dan masyaikh yang kamil, mereka akan 
mendapat semua solusi yang mereka perlukan dan bahkan 
lebih dari itu. Apabila mereka pergi kepada masyaikh awliya 
ALLAH mereka akan bertambah iman dan keimanan. 

Kanvas Lukisan Lama 

Antara program yang suka dilakukan oleh Syeikh ku 
di dalam permusafirannya ialah menziarahi zawiyah 
tareqat-tareqat sufi dan permakaman wali-wali. 
Selain menghubungkan tali silaturrahim kepada saudara- 
saudara Muslim dan komuniti sufi, hikmah dan pengajaran 
yang dapat dikutip di tempat-tempat itu juga amat banyak, 
terutamanya di zawiyah dan madrasah Tasawuf yang sudah 
berterusan beberapa generasi, sejarah di tempat-tempat itu 
memang punya nostalgia yang tersendiri. 

Alhamdulillah, pada masa yang baik dan di hari yang 
baik beberapa orang murid telah dapat bersuhbah dengan 
Syeikh ku dalam permusafiran ke Kalimantan pada tahun 
2014. Antara objektif utama permusafiran kali ini ialah 
untuk berziarah ke makam As-Syeikh Muhammad Arsyad 
Al-Banjari (wafat tahun 1227H) di Martapura, ulama besar 
Melayu dan pengarang kitab fiqh Sabilal Muhtadin yang 
sampai sekarang pun masih dimengajikan orang tua-tua kita 
di sini. 

Gelar Ulama Besar Melayu kepada beliau ini bukanlah 
sekadar tempelan, tapi memang dengan sepenuh kriteria 
dan kelayakannya. Beliau bergandingan dengan dan As- 
Syeikh Abdus Shamad Al-Falimbani dan ramai lagi siswa 
Melayu menahun di Makkah Al-Mukarromah menimba 
ilmu dengan para ulamanya hingga mereka menjadi ulama- 
ulama yang mantap, kemudian ke halaman Junjungan Nabi 
piij ajZ. ail jJa berguru dan mengambil didikan Tasawuf 
kepada Quthbul Madinah As-Syeikh Muhammad Bin Abdul 
Karim As-Samman (wafat 1189H). Apabila mereka mahu 
melanjutkan pelajaran ke Universiti Al-Azhar di Mesir, 
mahaguru segala ulama mazhab Syafie pada waktu itu As- 

Syeikh Muhammad Bin Sulaiman Al-Kurdi yang mereka 
temui di Madinah berkata tidak perlu kerana ilmu-ilmu yang 
diajarkan di Mesir sekarang sudah ada pada mereka. 

Syeikh Muhammad Arsyad Al-Banjari selain alim dalam 
bidang-bidang ilmu Syariat juga seorang yang pakar dalam 
bidang falak (astronomi) dan ilmu hisab (matematik). 
Apabila pulang ke Nusantara beliau telah membetulkan 
arah kiblat yang kurang tepat di beberapa buah masjid 
kota Batavia (Jakarta) dan ketokohannya telah membuat 
penjajah Belanda kagum lalu menjulukinya dengan gelaran 
Haji Besar. Kepulangannya yang ditunggu-tunggu oleh 
pemerintah kerajaan Banjar, Sultan Tahmidullah Ibnu 
Sultan Tamjidullah disambut hangat oleh semua dan Sultan 
mengurniakan kepada beliau sebidang tanah yang luas lalu di 
situlah beliau telah membangun zawiyah dan madrasahnya 
iaitu perkampungan Dalam Pagar di Martapura. 

Dalam Pagar di zaman Syeikh Muhammad Arsyad 
telah menjadi pusat penyebaran Islam ke merata ceruk 
Kalimantan dan dari sini jugalah beliau telah menyiarkan 
Tareqat As-Sammaniyyah yang sampai sekarang masih 
banyak jemaahnya di Indonesia dan Malaysia. Beliau 
beristeri ramai dan melahirkan anak-anak soleh yang 
menjejak perjalanannya, tidak sedikit dari zuriatnya yang 
menjadi alim ulama, qadhi dan mufti di berbagai negeri 
Melayu. Moga ALLAH menurunkan hujan rahmat ke atas 
pusara tokoh besar ini. 

Tapi hari ini di Dalam Pagar, Syeikh ku menitik air 
mata dan kami murid-murid berkongsi kesedihan beliau. 
Kalau soal berkat kesolehan para pendahulu, itu memang 
ada dan kekal sampai sekarang, tapi s/rr'nya sudah hilang. 



1- rahsia kekuatan rohani. 

Kenapa jadi begitu? Kerana cucu- Nettek 
cicit telah mengubah jalan yang 
dirintis oleh sang moyang. Amat 
malang kerana mereka telah 
menukar ajaran Tasawuf yang suci 
murni menjadi rawatan alternatif, 
ruqyah, azimat, mandi bunga dan 
tolak bala... mereka menukarnya 
kepada perkara-perkara yang tiada 
hubungkait dengan jalan menuju 
ALLAH. Syeikh ku rasa amat pedih 
hati dan menangis. 

Kesedihan ini juga terjadi apabila 
kami pergi berziarah ke zawiyah 
dan madrasah suluk yang ditinggalkan oleh As-Syeikh 
Abdul Wahab Rokan Al-Khalidi An-Naqsyabandi (wafat 
tahun 1345H) di Besilam, Langkat. Nenek moyang kita 
yang terdahulu semuanya menjejaki perjalanan Saiyidina 
wa Maulana Rasulullah (Jbi <J£ Zu\ JLi . . . tapi mengapa kita 
(para pewaris madrasah sufi zaman sekarang) mengubah 
dan berubah dari jalan asal, kenapa bukan kita yang menjadi 
ejen perubahan kepada kebaikan dan yang lebih baik?! 

Semua orang, hatta pihak-pihak yang mengkritik 
Tasawuf pun sebenarnya rindu untuk melihat kemakmuran 
tradisi ilmu, pengajian kitab-kitab warisan, kemeriahan 
majlis-majlis zikir, selawat dan khatam Al-Quran serta 
keteguhan pembangunan insan berlaku di zawiyah- zawiyah 
sufi. Itu semua apabila bertukar atau ditukar kepada perkara- 
perkara lain yang bukan dari asal madrasah Tasawuf telah 
menjadikan orang di zaman sekarang melihat kaum sufi 
bagai kanvas lukisan lama yang tercalar. 



kita yang 
terdahulu 
semuanya 
menjejaki 

perjalanan 
Saiyidina 

wa Maulana 

Rasulullah 

s , - **. 

^_L>3 4Jx- dJJI 

DiAtasHuruf 

Dalam tulisan Arab-Jawi ada beberapa huruf yang 
sama bentuk rumahnya iaitu Ba, Ta dan Tsa / Jim, Ha 
dan Kho / Dal dan Dzal / Ro dan Zai / Sin dan Syin 
/ Shod dan Dhod / Tho dan Zho / ' Ain dan Ghain / . . . Kalau 
nak diperincikan lagi huruf Ya apabila bersambung dengan 
huruf lain juga rumahnya akan jadi sama dengan rumah Ba, 
Ta dan Tsa. . . begitulah selanjutnya. 

Di zaman awal orang Arab serta bangsa-bangsa Islam 
yang lain dengan mudah dapat membaca mashaf Al-Quran 
yang huruf- hurufnya gondol tak bertitik, tak berbaris dan 
tanpa apa-apa tanda baca. Apabila zaman beredar, keperluan 
pun menuntut agar huruf-huruf yang sama bentuk rumahnya 
itu diberi tanda yang dapat membezakannya supaya orang 
di kemudian hari tidak salah baca. Maka Ba pun diberi satu 
titik di bawahnya, Ta dua titik di atasnya, Tsa tiga titik di 
atasnya dan begitulah seterusnya. 

Dalam hidup manusia pun begitu juga, banyak peristiwa 
berlaku dan ada kumpulan-kumpulan peristiwa yang 
bingkainya nampak sama tapi situasi, makna, tujuan dan 
natijahnya berbeza-beza. Jadi supaya orang tidak bercakap 
serkap jarang dan menganggap semua peristiwa-peristiwa 
itu sama sahaja maka patutlah diketahui dengan saksama 
agar kenal yang mana kain kapas yang mana kain sutera, yang 

mana epal dan yang mana mangga. Untuk menyimpulkan 
perkara sebegini nenek moyang bangsa Arab mengungkap 
pepatah: 

meletak titik kepada huruf 

supaya orang tak tersalah membaca adanya. 

Sidna Syeikh Al-Kamil As-Syarif Abdun Nasir Al-Hasani 
As-Syazili -moga ALLAH meredhoinya dan mengurniai kita 
keberkatannya- pertama kali datang melawat Malaysia pada 
tahun 1995. Selepas itu lawatan kedua beliau hanya berlaku 
pada tahun 2011 dan yang ketiga pada tahun 2012. Ketika 
SUHBAH sedang di tulis kami anak-anak beliau di tanah 
watan ini sedang menunggu-nunggu lawatannya yang ketiga 
kepada kami. Moga ALLAH mengurniai beliau kesihatan 
dan kelapangan untuk terus menziarahi kami di masa-masa 
mendatang. Amin. 

Tentang lawatan Sidna Syeikh Al-Kamil yang pertama 
ke Malaysia ceritanya memang pernah aku dengar sendiri 
dari beliau dan dari seorang saudaranya di Algeria dan tentu 
juga dari muridnya Syeikh ku Dr. Mahmoud MrGlani Al- 
Husayni. Pada tahun 1995 itu Sidna Syeikh dengan diiringi 
beberapa orang muridnya dari Makkah dan Madinah telah 
datang dengan visa pelancong, mereka menginap di sebuah 
pangsapuri berdekatan Bangunan Tabung Haji Kuala 
Lumpur dan berkenalan dengan seorang qari Al-Quran 
asal Mesir bernama Syeikh Abdul Rahman yang bertugas 
menjadi imam di salah satu masjid ibu kota negara kita. 

Pada penziarahan pertama kali itu Sidna Syeikh dan 
murid- muridnya berpeluang untuk bersiar-siar di sekitar 
Kuala Lumpur, solat di masjid tempat Syeikh Abdul Rahman 
bertugas, melawat Zoo Negara di Ampang dan juga Kuil 

_}} suhba-h 



Batu Cave. Ketika di Batu Cave waktu sudah masuk lalu 
Sidna Syeikh meminta izin dari sami-sami di situ untuk 
menunaikan solat. Sami-sami membenarkan, maka setelah 
memilih tempat yang sesuai Sidna Syeikh dan murid- 
muridnya membentang sejadah, iqamah dilaungkan dan 
mereka pun Allahu Akbar solat 1 berjemaah sambil ditonton 
oleh orang-orang Hindu. 

Pada satu hari dalam lawatan itu murid Sidna Syeikh yang 
keluar untuk membeli barang-barang dapur telah menaiki 
teksi yang dikendalikan oleh seorang pemandu berjubah 
serban. Mereka berkenal-kenalan dan si pemandu teksi 
menceritakan pada murid Sidna Syeikh tentang gurunya 
Abuya Ashaari Muhammad, pemimpin Al-Arqam yang 
waktu itu jemaahnya sudah dibubarkan oleh kerajaan dan 
Abuya sedang menjalani hukuman tahanan terhad di Rawang. 
Apabila pulang ke pangsapuri si murid menceritakan kepada 
Sidna Syeikh perbualannya dengan pemandu teksi berjubah 
serban. Sidna Syeikh merasa tertarik dan simpati. Pemandu 
teksi itu dihubungi lalu pertemuan pun diatur dengan Abuya 
Ashaari. 

Sidna Syeikh Al-Kamil bercerita kepadaku bahawa 
dalam pertemuan dengan Abuya Ashaari, almarhum dengan 
bantuan seorang penterjemah dari jemaahnya dengan 
beradab dan sungguh-sungguh telah bertanya kepada beliau 
banyak soalan mengenai Tasawuf. 

Rata Sidna Syeikh beliau telah menjawab soalan- 
soalan tersebut dengan sejujurnya demi amanah tarbiah 
dan ilmu, namun Sidna Syeikh dapat merasakan bahawa si 
penterjemah tidak menterjemahkan sepenuhnya apa yang 



1- tak pasti aku sama ada waktu itu solat zohor atau asar, tapi memang 
waktu siang 

beliau mahu sampaikan kepada Abuya Ashaari terutamanya 
tentang nasihat-nasihat beliau kepadanya. Apa yang Sidna 
Syeikh rasai itu turut dirasakan oleh kalangan murid beliau 
orang Makkah dan Madinah yang faham sedikit-sedikit 
Bahasa Melayu. 

Yang ajaibnya ialah kisah lawatan Sidna Syeikh Al-Kamil 
kepada Abuya Ashaari kemudian telah ditambah rempah 
ratus oleh orang-orang tertentu dalam kalangan Al-Arqam 
hingga menjadi seperti versi berikut: 

"seorang syeikh dari Madinah telah diarahkan 
oleh Rasulullah ^L' 3 di£ £ui Jli untuk berbaiat kepada 
Abuya! Syeikh itu pun datang dan mencari-cari 
Abuya di Kuala Lumpur hingga hampir putus asa 
tapi akhirnya berjumpa. Syeikh itu adalah seorang 
dari tujuh wazir Imam Mahdi dan Abuya adalah 
ketua tujuh wazir itu!" 
Amboi, tingginya fantasi sampai tak jejak ke tanah. 

Pada kesempatan lawatan itu juga Syarikat Karya One 
Sdn. Bhd. (yang waktu itu masih berorientasi Al-Arqam) 
telah mewawancara Sidna Syeikh Al-Kamil lalu menyiarkan 
ringkasan dari wawancara tersebut di dalam satu kolum 
majalah terbitan mereka pada waktu itu, Dunia Baru. 
Kemudian pada satu lagi bilangan majalah tersebut gambar 
lukisan Sidna Syeikh Al-Kamil telah mereka letak sebagai 
cover hadapan. 

Setelah membuat rujukan di Perpustakaan Kenangan 
Zaaba, Universiti Malaya, Kuala Lumpur, maka dalam bab 
selepas ini sukalah aku muatkan kolum dan cover yang 
dimaksudkan untuk kenang- kenangan dan meletak titik 
kepada huruf, supaya orang tak tersalah membaca adanya. 

HF Kesatuan 5 
iZmw Menuju 
Kesatuan Amal 




Syeikh Abdul Naseer Abu Bakar As-Siddiq 

Ulama di Madinah, Arab Saudi 1 

Kalau kita lihat sejarah ulama- ulama silam, ilmu 
mereka luas dan hebat. Mereka bukan sahaja dapat 
menghurai hukum-hakam secara terperinci, tetapi 
juga mampu memahami dan menjelaskan hakikat ilmu sains 
dan kemasyarakatan. 

Tetapi hari ini, ilmu Islam nampaktercaing-caing. Pelajar 
hanya mahir dengan disiplin ilmu tertentu. Misalnya, pakar 
dalam bidang tauhid atau feqah, tetapi tidak faham di bidang 
tasawuf. Akhirnya makin tinggi seseorang itu belajar ilmu, 
makin sempit ilmu yang dipelajari kerana hanya menghala 
ke satu bahagian yang lebih khusus. 

Kalau kita semak sejarah hidup Imam Ghazali, di 
samping alim dalam bidang tasawuf, tetapi dia juga pakar 
dalam tauhid dan feqah. Malah beliau juga memahami ilmu 
sains dan falsafah. 

1- inilah artikel yang dimuatkan dalam majalah Dunia Baru terbitan 
bulan Februari 1996 yang merupakan ringkasan dari wawancara mereka 
dengan Sidna Syeikh ketika lawatan beliau ke Malaysia pada tahun 1995. 

Begitu juga dengan Ibnu Sina, Al-Farabi dan yang 
lainnya. Di samping pakar dalam bidang ilmu perubatan dan 
sains, mereka juga alim dengan ilmu agama seperti tauhid, 
feqah atau tasawuf. Cuma mereka terkenal dalam bidang 
tertentu sahaja. 

Ertinya dulu ilmu diajarkan dalam kesatuan yang 
lengkap. Tidak dipisah-pisahkan. Mereka belajar ilmu agama 
secara keseluruhan. Kemudian dilengkapi dengan ilmu 
kemasyarakatan. Sebab itu kalau mereka menghurai masalah 
masyarakat, huraiannya tepat dan menarik. 

Sebab itu kita perlu melahirkan kesatuan ilmu ini 
kembali. Dari situlah akan lahir kesatuan amal. Dan 
diharap akan lahir kembali para ulama dan intelektual yang 
berwibawa. Mereka mampu mentadbir urusan dunia dengan 
tetap mengutamakan urusan Akhirat. 

Sedutan artikel "Kesatuan Ilmu Menuju 
Kesatuan Amal". 






Dari koleksi Perpustakaan Kenangan Zaaba, UM. Majalah Dunia Baru 
terbitan bulan April 1996 yang tnenatnpilkan potret Sidna Syeikh Al- 
Kamil di covernya. 

^ Corat-coret 
Kembara Sufi -3 



Sidang pembaca budiman sudah tahu sekarang tentang 
kisah lawatan Sidna Syeikh Al-Kamil yang pertama ke 
Malaysia pada tahun 1995 di mana takdir membawa 
beliau untuk berkenalan dengan almarhum Ustaz Ashaari 
Muhammad, pengasas jemaah Darul Arqam yang lebih 
dikenali hatta oleh kalangan pegawai Jabatan Agama 
dengan panggilan Abuya. Biarpun sewaktu hidup banyak 
kontroversi yang timbul dari almarhum, namun umat Islam 
yang waras di Malaysia tidak dapat melupakan jasa-jasa 
beliau terutamanya waktu bermula gelombang kesedaran 
dakwah dalam tahun-tahun 70an. Memang begitulah kita 
sebagai orang Islam telah diajar oleh Saiyidina wa Maulana 
Rasulullah dalam sabda Baginda: 



"Sebutlah kebaikan-kebaikan mereka yang telah mati 
dari kalanganmu." 

Tentang sejauh mana hubungan Syeikh ku Dr. Mahmoud 
dengan almarhum ini memang samp ai- samp ai ditanya 
kepadaku oleh orang jabatan agama hingga aku jadi serba 
salah dibuatnya. Tapi, hingga mengatakan yang beliau telah 

menjadi murid kepada Abuya Ashaari, telah mengambil 
Tareqat Aurad Muhammadiyyah darinya dan berbaiat 
sehidup semati... ini semua cerita-cerita dongeng Walt 
Disney. 

Untuk itu marilah aku ceritakan beberapa anekdot 
yang telah terjadi antara Syeikh ku dengan kumpulan Al- 
Arqam yang mana pada kebanyakannya aku menjadi saksi 
matanya dan turut mengalaminya kerana waktu itu aku ada 
bersama Syeikh ku. Cerita-cerita ini dan kisah-kisah lain 
yang aku perturunkan di dalam SUHBAH dan sebelum ini 
dalam buku BAHTERA sama sekali bukan masalah peribadi 
dengan sesiapa atau bertujuan mengkritik peribadi sesiapa. 
Tapi banyak iktibar dan hikmah yang boleh dikongsikan 
daripadanya. 

Kamu Semua Tidak Mengenalinya! 

Kira-kira sejak tahun 2005 almarhum Abuya Ashaari 
yang sudah lama tidak boleh bercakap telah diserang 
penyakit lumpuh yang teruk menyebabkan dia hanya 
terbaring di atas katil hingga akhirnya meninggal dunia pada 
tahun 2010. 

Pernah Ummi Noor yang merupakan salah seorang isteri 
almarhum berkata kepada Syeikh ku: "Syeikh Mahmoud, 
saya hairan dengan Abuya kerana setiap kali Syeikh akan 
datang menziarahinya, Abuya akan minta dia dimandikan, 
kemudian minta dipakaikan pakaian baru dan disembur 
wangian banyak-banyak. Abuya akan bersedia dengan 
sebaiknya untuk menerima lawatan Syeikh Mahmoud. 
Saya hairan lalu bertanya Abuya kenapa beliau melakukan 
begitu? Abuya jawab: "Kamu semua tak kenal siapa Syeikh 
Mahmoud! Abuya kenal siapa dia. Dia cucu Rasulullah JLi 

(Jbj dJi Jill, dia datang dari halaman Rasulullah Jij die £ui JLi, 
dia datang membawa amanah Rasulullah «JLj <d£ iii i^Li!" 
Kurang lebihnya begitulah cerita Ummi Noor yang aku ingat. 

Di tahun-tahun terakhir hidup almarhum, Syeikh ku 
banyak kali datang menziarahi beliau dan jemaahnya. Setiap 
kali Syeikh ku datang, almarhum akan meminta beliau 
untuk menyampaikan tarbiah terutamanya kepada barisan 
pimpinan jemaahnya yang dipanggil BOD bagi yang lelaki, 
bagi barisan pimpinan wanita pula dipanggil Ibu. 

Syeikh ku memenuhi permintaan Abuya dengan 
sungguh-sungguh, apatah lagi mengingatkan Sidna Syeikh 
Al-Kamil sendiri telah berpesan kepada beliau untuk cuba 
membantu almarhum memperbaiki apa yang masih mungkin 
diperbaiki dalam jemaah Al-Arqam itu. Maka mana yang 
hitam Syeikh ku akan kata hitam, mana yang putih Syeikh 
ku akan kata putih, baik dengan bahasa metafora atau lurus 
saja begitu dan dengan tidak kompromi. 

Dalam kuliah-kuliah beliau jika perlu Syeikh ku akan 
"menyental" para BOD, Ibu-ibu itu dan termasuk isteri 
almarhum yang paling petah hingga bertegang urat leher 
dan merah-merah muka. Yang tidak tahan akan menjauhi 
beliau manakala yang dapat merasai kejujurannya akan terus 
bersahabat. Pernah ketika Abuya Ashaari sedang sangat 
sakit dan hanya mampu berbaring sambil berselimut hingga 
ke kepala, pertemuaan bulanan BOD tetap dijalankan 
bersamanya dan Syeikh ku yang duduk di sisi Abuya diminta 
untuk menyampaikan kuliah. Syeikh ku telah "membelasah" 
para BOD itu cukup-cukup manakala Abuya dari bawah 
selimutnya memberi isyarat bagus dan teruskan kepada 
Syeikh ku. 

Sepertimana di tempat lain Syeikh ku juga 
menyampaikan amanah tarbiah dan ilmu serta kejujuran 

dalam nasihat kepada mereka. Bukan sekali apabila Syeikh 
ku mengkuliahkan tentang keagungan Saiyidina Rasulullah 
(JLj <d£ iii! J^, almarhum Abuya Ashaari sendiri dan kalangan 
pengikutnya menitik air mata. 

Dalam soal wang dan perbelanjaan, prinsip Syeikh ku 
terhadap jemaah Abuya Ashaari sama dengan prinsipnya 
terhadap orang lain; dalam semua lawatan beliau kepada 
almarhum dan jemaahnya yang merata-rata hingga ke 
Indonesia, Jordan, Syiria dan Perancis, bermula dari tiket 
penerbangan pergi baliknya dari Madinah hinggalah 
kepada sekecil-kecil perkara, semua itu dengan perbelanjaan 
peribadi beliau dan tak pernah beliau mengambil wang atau 
menerima walau seringgit pun dari jemaah Abuya Ashaari. 
Mereka amat tahu perkara ini. 



Jika Tuan Boleh Memberi 

Pada peringkat awal, Abuya Ashaari apabila melihat 
kegigihan dan potensi yang ada pada Syeikh ku telah 
membuat satu tawaran besar kepada beliau. Tawaran 
ini diajukannya ketika dalam satu perjalanan bersama-sama 
dan didengar dengan jelas oleh pemandu kenderaannya, 
seorang isterinya, dua orang pembantunya dan aku yang 
menterjemah untuk Syeikh ku. 

Abuya Ashaari bercakap melalui isterinya menawarkan 
kepada Syeikh ku untuk menjadi muridnya dan dengan itu 
Syeikh ku akan dilantik memegang posisi penting di dalam 
jemaahnya serta mendapat berbagai-bagai fasiliti dari 
mereka. Syeikh ku mendengar dengan hormat, kemudian 
menyuruh aku menterjemahkan: "Jika Tuan boleh memberi 
kepada saya lebih dari apa yang telah diberikan oleh guru 
saya Sidna Syeikh Abdun Nasir, saya akan setuju." 

Abuya Ashaari bertanya: "Apa yang guru Syeikh 
Mahmoud telah beri?," Syeikh ku jawab: "Beliau telah 
memberi kepada saya mahabbah Saiyidina wa Maulana 
Muhammad JLj <J£ JLl JLi dan beliau yang telah meletakkan 
mahabbah itu di dalam hati saya, akal fikiran saya dan jiwa 
raga saya hingga yang ada di dalam hati saya hanya ALLAH 
dan RasulNya, hingga di dalam hati saya tidak ada tempat 
untuk selainnya... tidak untuk isteri, tidak untuk anak- 
anak, tidak untuk pekerjaan dan tidak untuk satu apa pun 
melainkan ALLAH dan RasulNya." 

Abuya Ashaari diam seketika dan kemudian berkata: 
"saya tak mampu nak memberi yang seperti itu atau 
menambahnya." 

Seorang Murid Sejati 

Kebiasaannya pada waktu itu, jika Syeikh ku datang 
ke Malaysia pasti Abuya Ashaari akan meminta 
beliau untuk hadir makan pagi atau makan malam 
bersamanya. Apabila Syeikh ku hadir Abuya akan menyuruh 
dihidangkan makanan-makanan yang serba mewah bagi 
menghormati beliau selaku ahli Madinah serta makan 
dengan hidangan khas bersama beliau dan orang-orang 
terdekatnya sahaja. 

Satu ketika Syeikh ku pergi melawat negeri Kelantan dan 
dalam kesempatan itu beliau telah melakukan kunjungan 
hormat kepada Tuan Guru Haji Abdullah Syarif di Pondok 
Tal Tujuh. Apabila Syeikh ku kembali semula untuk kuliah 
di pertemuan rutin BOD Arqam, Abuya melalui terjemahan 
seorang isterinya bertanya kepada Syeikh ku, ke mana 
menghilang? Syeikh ku pun menceritakan bahawa beliau 
telah melawat negeri Kelantan dan melakukan kunjungan 
hormat kepada Tuan Guru Haji Abdullah Syarif seterusnya 

menyampaikan salam dari Tuan Guru kepada Abuya. Abuya 
tersenyum sambil susah payah menjawab salam tersebut, dia 
dan Tuan Guru itu memang bersahabat baik waktu muda- 
muda. 

Syeikh ku seterusnya menceritakan bahawa dalam 
pertemuannya dengan Tuan Guru Haji Abdullah, beliau 
bertanya: "Setelah puluhan tahun Tuan Guru membangun 
pondok pengajian dan telah begitu ramai murid-murid Tuan 
Guru, adakah Tuan Guru mempunyai seorang murid sejati? 
Murid yang benar-benar murid kepada gurunya? Tuan Guru 
tercenung sebentar, kemudian dengan sayu berkata saya 
tidak ada walau seorang pun. Sekarang saya ingin bertanya 
kepada Abuya, setelah Abuya puluhan tahun berjuang 
membina jemaah dan sudah punya ribuan pengikut, adakah 
Abuya punya seorang murid sejati? Murid yang benar-benar 
murid kepada gurunya?" 

Mendengarkan soalan itu Abuya terdiam lalu merenung 
kepada isteri-isterinya, kepada anak-anak dan para 
menantunya, kepada semua barisan pimpinan lelaki dan 
wanita dalam jemaahnya. Abuya kemudian bergenang air 
mata lalu menggeleng-geleng kepala kepada Syeikh ku 
mengisyaratkan bahawa nasibnya juga sama seperti nasib 
sahabat lamanya Tuan Guru Haji Abdullah Syarif. 



S 



Lagi Dua Bulan! 

atu hari dalam perhimpunan BOD, Abuya dengan 
bantuan isterinya yang paling petah, bercakap 1 kepada 
Syeikh ku: "Syeikh Mahmoud! Sila catat apa yang nak 



1- sejak bertahun-tahun ditimpa sakit tidak boleh bercakap almarhum 
hanya menggumam-gumam suara di dalam mulut lalu diterjemahkan 
oleh sesiapa yang memahaminya. 

saya katakan ini. Lagi dua bulan Tun Ghafar Baba akan 
dilantik menjadi Perdana Menteri, kemudian beliau akan 
menyerahkan kepada saya untuk menjadi Perdana Menteri 
Malaysia! Awak percaya atau tidak apa yang saya katakan ini?" 

Soalan yang membuat Syeikh ku jadi serba salah itu 
Syeikh ku pulangkan kembali dengan satu soalan pula: 
"Baiklah Abuya, saya percayalah apa yang Abuya cakap. Tapi 
apakah rakyat Malaysia akan menerima jikalau seorang yang 
sudah tua lagi sakit terbaring seperti Abuya ini mahu menjadi 
perdana menteri mereka?!.".. soalan balas itu menyebabkan 
Abuya terdiam. 



ntara perkara yang selalu diwar-warkan oleh Abuya 



Ashaari dari mudanya hingga ke tua ialah tentang 



A. A. Imam Mahdi, tentang dialah yang akan membawa 
keluar Imam Mahdi untuk mengubah dunia dari kegelapan 
kepada cahaya, dari kejahatan kepada kebaikan, dari 
penindasan kepada pembelaan, dari pecah belah kepada 
ukhuwah. Inilah yang diulang-ulangnya hingga menjadi 
keyakinan tak berbelah bagi dalam benak para pengikutnya. 

Pada satu hari dalam perhimpunan BOD Syeikh ku 
di hadapan Abuya Ashaari telah menyampaikan apa kata 
guru beliau Sidna Syeikh Al-Kamil mengenai isu ini. Kata 
Syeikh ku: "Guru saya berkirim salam kepada Abuya 
dan menitip pesan: "Anakku Mahmoud! Jika engkau ke 
Malaysia katakan kepada Al-Ustaz Syeikh Ashaari janganlah 
menyusah-nyusahkan diri untuk menjemput keluar Imam 
Mahdi. Tunggulah dulu. Tunggu sehingga kami di Madinah 
mengeluarkan Dajjal terlebih dahulu... atau tunggu hingga 
Dajjal keluar sendiri, lepas tu terserahlah kepada Ustaz untuk 



Isu Imam Mahdi 

melakukan apa yang patut," mendengarkan itu Abuya yang 
terbaring di atas katilnya tertawa kecil dan para BODnya 
ketawa terpingkal-pingkal. 

Syeikh ku selanjutnya menyampaikan bahawa gurunya 
Sidna Syeikh Abdun Nasir mengulas: "Orang yang suka 
bercakap perkara-perkara ghaib seperti ini nescaya 
bohongnya akan lebih banyak dari benarnya. . .," kata Syeikh 
ku lagi: "Wahai Syeikh Ashaari... guru saya Sidna Syeikh 
Abdun Nasir berharap agar Tuan berhenti dari bercakap 
soal-soal ghaib. Perkara ghaib ertinya wajib tetap berada 
dalam ghaib, perkara rahsia ertinya wajib duduk di dalam 
rahsia." Ulasan Sidna Syeikh Al-Kamil ini seterusnya telah 
berkali-kali disampaikan oleh Syeikh ku dalam majlis-majlis 
Abuya Ashaari. 

Kawan Atau Musuhf! 

Pada tarikh 23 April tahun 2006 negarawan yang berjasa 
Tun Ghafar Baba telah meninggal dunia. Ketika orang 
lain sibuk membaca tahlil untuk almarhum, jemaah 
Abuya pula terjelepuk dalam konflik kerana selama ini 
mereka mengwar-warkan berita ghaib kepada semua orang 
bahawa Tun Ghafar Baba akan menjadi PM dan kemudian 
akan menyerahkan jawatan itu kepada Abuya. 

Cerita ini dikisahkan kepadaku oleh Syeikh ku yang berada 
di Madinah pada waktu itu; salah seorang anak lelaki Abuya 
di Malaysia menghubungi beliau lalu dengan perantaraan 
penterjemah 1 berkata kepada Syeikh ku: "Syeikh Mahmoud! 
Sekarang soal sama ada awak memihak kepada kami atau 
berpihak kepada musuh kami!" kata Syeikh ku: "Saya berbaik- 
baik dengan semua orang dan tidak memusuhi sesiapa." 

1- penterjemah ini sama sekali bukan aku. Wallahi bukan aku. 

Kata anak Abuya lagi: "Baiklah, sekarang Tun Ghafar 
sudah meninggal sedangkan selama ini kami cakap pada 
semua orang bahawa dia dijadualkan oleh Tuhan untuk 
menjadi PM Malaysia dan akan menyerahkan jawatan itu 
kepada Abuya. Sekarang boleh tak Syeikh bantu kami, apa 
kami nak cakap kalau orang pertikaikan masalah ini kepada 
kami? Tolong beri kami jawaban yang dapat menjaga wibawa 
kami," demikian lebih kurang permintaan anak Abuya itu 
kepada Syeikh ku seperti yang dituturkan oleh penterjemah 
melalui perbualan telefon. 

Mengenangkan nasihat beliau yang sudah berkali-kali 
sebelum ini kepada mereka untukberhenti bercakap perkara- 
perkara sebegini maka dengan senang hatinya Syeikh ku pun 
menjawab: "Berilah masa untuk saya berfikir dulu ye," dan 
selepas dari itu Syeikh ku memang tak pernah pun memberi 
jawaban kepada soalan anak Abuya tadi kerana diam adalah 
jawaban yang terbaik untuknya. 

Langkah Tiga Strategi 

Syeikh ku sudah menunggu masa yang lama untuk 
sampai ke tahap ini kerana memikirkan apa akan jadi 
kepada jemaah Al-Arqam jika Abuyanya meninggal 
dunia dan cacamerba ini masih belum sempat diluruskan? 
Setelah entah yang keberapa ratus kali memberi kuliah dan 
nasihat maka sekaranglah masanya. 

Syeikh ku pun bercakap kepada Abuya Ashaari dengan 
disaksikan oleh isteri-isteri Abuya, anak-anak lelakinya 
yang besar-besar, para menantunya dan barisan pimpinan 
jemaahnya yang lelaki dan wanita. Kata Syeikh ku dalam 
pertemuan itu: "Saya merayu supaya Abuya melakukan 
perkara ini sebelum Abuya menutup mata. Abuya, harap 

kasihanilah anak-anak jemaah Abuya, jangan jadi seperti 
Ikhwanul Muslimin di Mesir yang apabila arwah Hasan 
Al-Banna meninggal para pengikutnya merengkok dalam 
tahanan, diburu seperti binatang, kanak-kanak mereka 
menjadi yatim, perempuan-perempuan mereka menjadi 
janda, ibu-bapa yang anaknya dipenjara kerana mengikut 
Ikhwan menyumpah-seranah Hasan Al-Banna sampai mati, 
dan mereka sampai sekarang menjadi gerakan bawah tanah 
yang tak pernah nak berdamai dengan pihak pemerintah! 

"Ini pesanan dari guru saya Sidna Syeikh Abdun Nasir 
di Madinah kepada Abuya bahawa sebagai langkah pertama 
untuk menyelesaikan masalah Al-Arqam dan kembali 
semula ke pangkuan masyarakat, maka pihak Abuya 
hendaklah melakukan tiga perkara ini..." tiga perkara ini 
telah dinamakan oleh Syeikh ku sebagai "Langkah Tiga 
Strategi" dan ia adalah: 



1. Pertama, Abuya hendaklah berhenti bercakap 
konon Abuya akan menjadi perdana menteri Malaysia, 
membina negara Islam, menyediakan tapak daulah 
untuk kedatangan Imam Mahdi dan segala bagainya. 
Semua ini karut dan takkan berlaku, Abuya pun tahu. 

2. Kedua, Abuya hendaklah tidak lagi bercakap 
kononnya Abuya adalah Pemuda Bani Tamim yang 
akan membawa keluar Imam Mahdi. Abuya tahu ini 
cerita bohong yang direka oleh salah seorang menantu 
perempuan Abuya dari Indonesia, entah dari buku 
mana dia membaca kemudian dia ceritakan kepada 
Abuya dan mengatakan bahawa Abuyalah Pemuda 
Bani Tamim itu lalu Abuya percaya bulat-bulat. 

3. Abuya hendaklah berhenti bercakap bahawa 
Abuyayaqazahbertemu Saiyidina Rasulullah «d£ iiii JLi> 
(Jl.i secara jaga. Fitnah pembohongan yaqazah dalam 
jemaah Al-Arqam dimulakan oleh bekas timbalan 
Abuya yang bernama Hj. Abdul Halim Abbas dengan 
dibantu oleh seorang lelaki Filifina bernama Mujahid. 
Cukuplah tu Abuya, Abuya pun tahu yaqazah hanya 
dapat dicapai oleh taraf wali-wali besar dan Abuya 
bukanlah orangnya. 



Setelah menjelaskan ketiga-tiga perkara ini dengan 
cermat dan disaksikan oleh semua yang hadir pada majlis 
itu, Syeikh ku pun memberi janji kepada Abuya: "Jika 
Abuya bersetuju untuk melakukan tiga perkara ini, saya 
sendiri akan membawanya kepada pihak atasan dan ia akan 
menjadi permulaan untuk membersihkan nama Al-Arqam 
di Malaysia." 

Abuya yang tidak boleh bercakap mengangguk setuju 
kepada Syeikh ku dan aku amat ingat bahawa Syeikh ku 
mengulang sekali lagi pertanyaannya apakah benar Abuya 
akan berteguh janji melakukan langkah ini? Itu juga 
dianggukkan oleh Abuya. Maka dengan itu Syeikh ku pun 
segera bertemu secara peribadi dengan sahabatnya Tan 
Seri Haji Hasan Azhari, hakim tilawah Al-Quran peringkat 
antarabangsa sejak puluhan tahun yang anaknya Tan Seri 
Musa Hasan pada masa itu adalah Ketua Polis Negara. 

Syeikh ku menceritakan kepada Tan Seri Haji Hasan 
apa yang sudah dijanjikan oleh Abuya Ashaari untuk 
melakukannya. Tan Seri Haji Hasan mendengar dengan teliti 
lalu mengkonfirmasikan kepada Syeikh ku bahawa beliau 
melalui jalur-jalur peringkat tingginya pasti menyampaikan 
perkara tersebut kepada pihak atasan negara untuk 

Berganding dengan Tan Seri 
Haji Hasan Azhari dalant satu 
ntajlis di Shah Alam. 

mengambil tindakan 
selanjutnya. 

Selesai pertemuan 
dengan Tan Seri Haji 
Hasan Azhari, Syeikh 
ku pulang ke Madinah. 
Gedebak-gedebuk tahu- 
tahu di Malaysia jemaah 
Abuya mengambil 
langkah lain dari yang tiga 
itu; mereka menghantar 
surat rasmi kepada Yang 
Dipertuan Agong Tuanku 
Mizan Zainal Abidin, 
menyatakan bahawa 
pihak jemaah Abuya 
sekarang sudah melantik 
menteri-menteri kabinet 

bayangan dari kalangan ahlinya dan bersedia pada bila-bila 
masa untuk mengambil alih pemerintahan negara! Syeikh ku 
di Madinah menepuk dahi! Tan Seri Haji Hasan pula marah- 
marah kerana merasa dirinya telah dipermainkan walhal 
Syeikh ku tak tahu menahu langsung soal kabinet bayangan 
itu. 

Apabila Syeikh ku datang ke Malaysia beliau bertemu 
lagi Abuya Ashaari lalu menanyakannya apa yang berlaku 
ini? Soalan Syeikh ku dijawab oleh isteri Abuya yang 
paling petah bercakap, lebih kurang bunyi jawabannya: 
"Tak mengapalah Syeikh Mahmoud, kami mulanya mahu 

melakukan tiga strategi itu, tapi apabila 
soal Daulah Islamiah, Imam Mahdi, 
Pemuda Bani Tamim dan yaqazah 
tidak kami bicarakan orang jadi tidak 
tertarik dengan perjuangan kami. 
Dalam pengalaman kami selama ini 
golongan akademik dan politikmenjadi 
tertarik untuk menyertai perjuangan 
kami kerana perkara-perkara itulah," 
mendengarkan jawaban dari wanita 
petah tersebut, aku yang waktu itu 
menjadi penterjemah rasmi terasa ingin 
menghantuk-hantukkan kepalaku ke 
dinding batu. 



Tinggal Kenangan 

ada tarikh 23 Mei 2010 aku 
menerima sms dari seorang 
rakan Arqam memberitahu 
bahawa Abuya Ashaari telah berpulang ke rahmatullah pada 
hari ini di Ipoh dan akan dikebumikan di Kg. Pilin, Rembau, 
Negeri Sembilan. Berita itu aku smskan pula kepada Syeikh 
ku di kota Madinah Al-Munawwarah, apabila membacanya 
beliau segera membalas smsku dan menyuruh aku pergi 
menghadiri pengebumian almarhum serta menyampaikan 
salam takziah dari beliau kepada kaum keluarga almarhum 
Al-Ustaz Ashaari Bin Muhammad yang merupakan salah 
seorang pencetus gelombang dakwah Islam pada awal tahun- 
tahun 70an dan pelopor industri makanan halal di Malaysia. 
Cerita tentang apa yang berlaku kepada jemaah 

almarhum selepas pemergiannya rasanya sedia dimaklumi 
oleh sidang pembaca yang mengikuti perkembangan 
mereka. Sekitar bulan September tahun 2013 sekumpulan 
pengikut almarhum telah menemui Syeikh ku untuk 
meminta pertolongan beliau supaya menjadi orang tengah 
antara mereka dengan pihak berkuasa agama untuk mereka 
mengisytihar taubat dan kembali ke pangkuan masyarakat. 
Mereka juga meminta kepada Syeikh ku mengijazahi mereka 
amalan Tareqat As-Syaziliyyah. Syeikh ku telah melaporkan 
berita tersebut kepada Sidna Syeikh Al-Kamil dan kemudian 
menulis komentarnya di dalam facebook seperti berikut:- 
Aku telah bertanya kepada sanad dan junjungan 
kami Sidna As-Syeikh Abdun Nasir Al-Hasani Al- 
Jaza'iri As-Syazili -moga ALLAH meredhoinya dan 
menyampaikan keredhoan buatnya-: 

Sekarang di Malaysia pengikut almarhum Al-Ustaz 
Muhammad Ashaari pengasas jamaah Darul Arqam 
yang kemudian menjadi Syarikat Rufaqa dan kemudian 
Syarikat Global Ikhwan sudah berpecah kepada lebih 
tiga kumpulan besar. . . 

Kumpulan besar yang mewakili gerakan mereka 
sekarang mahu bertaubat kepada ALLAH Azza wa Jalla 
dan ingin kembali ke pangkuan masyarakat, mereka 
mahu meninggalkan segala sikap taksub, karut marut 
dan pelbagai masalah yang mereka lakukan selama 
ini. . . isu-isu kumpulan ini amat diketahui oleh mereka 
yang mengikuti perkembangan semasa di Malaysia. 
Yang penting dan yang lebih utama ialah mereka 
mahu berdamai dengan semua pihak yang kuat (dan 
berautoriti) . . . mereka juga mahu menisbahkan diri 
mereka kepada tareqat junjungan As-Syaziliyyah. 
Sidna As-Syeikh Abd. Nasir Al-Hasani pun 

mengujar: ALLAH Robbuna yang Maha Mengasihi 
kita punya jawapan yang cukup memuaskan dan 
meliputi segalanya dalam Surah Az-Zumar: 



Katakanlah (wahai Muhammad): "Duhai hamba- 
hambaKu yang telah melampaui batas terhadap 
diri mereka sendiri (dengan perbuatan-perbuatan 
maksiat), janganlah kamu berputus asa dari 
rahmat ALLAH, kerana sesungguhnya ALLAH 
mengampunkan segala dosa; sesungguhnya Dia lah 
jua yang Maha Pengampun, lagi Maha Mengasihani. 



Dan kembalilah kamu kepada Tuhan kamu dengan 
bertaubat serta berserah bulat-bulat kepadaNya, 
sebelum kamu didatangi azab; kerana sesudah itu 
kamu tidak akan diberikan pertolongan. 



Dan turutlah -Al-Quran- sebaik-baik (panduan 
hidup) yang diturunkan kepada kamu dari Tuhan 
kamu, sebelum kamu didatangi azab secara mengejut, 

sedang kamu tidak menyedarinya. 

tf ' \ * * 
(56) ^j^p-uJ! ^«-J cuS* 

Diperintahkan demikian supaya jangan seseorang 
(menyesal dengan) berkata: "Sungguh besar sesal dan 
kecewaku kerana aku telah mencuaikan kewajipan- 
kewajipanku terhadap ALLAH serta aku telah 
menjadi dari orang-orangyang sungguh mentperolok- 
olokkan ugama ALLAH dan para penganutnya! 

(5 7) (jyh<>_ll ;y> c-iSO 4i! jl J y& j\ 

Atau berkata: "kalaulah ALLAH telah memberi 
hidayah petunjuk kepadaku, tentulah aku telah 
menjadi dari orang-orangyang bertaqwa! 

{y> J j! t_j|-i*JI fjy> jp- J jA> j\ 

(58) J_rC^J»e.o_ll 

Atau berkata sentasa dia melihat azab: "Kalaulah aku 
dapat kembali ke dunia, nescaya menjadilah aku dari 
orang-orangyang ntengerjakan kebaikan! 

Kata-kata yang tersebut ditolak oleh ALLAH 

(dengan firmanNya): "Bahkan telahpun datang 
kepadamu ayat-ayat petunjukKu, maka engkau telah 
mendustakannya serta engkau berlaku sombong 
angkuh mengenainya, dan engkau telah menjadikan 
dirimu dari orang-orang yang kufur ingkar! 



(60) j^£tU J J~p1 

Dan hari Kiamat, engkau akan melihat golongan 
yang berdusta terhadap ALLAH (dan yang 
menyatakan kesedihan itu) - muka mereka hitam 
legam; bukankah (telah diketahui bahawa) dalam 
neraka jahannam disediakan tempat tinggal bagi 
orang-orang yang sombong takburV. 

( 6 1 ) j ^Jr"e-J 

Dan (sebaliknya) ALLAH akan menyelamatkan 
orang-orang yang bertaqwa dengan mereka mendapat 
kemenangan besar (keredaan ALLAH) mereka tidak 
akan disentuh sesuatu yang buruk, dan tidak akan 
berdukacita. 

"Punca tumbangnya Darul Arqam yang satu ketika 
dahulu pernah menjadi sebuah Jamaah Islamiyyah 
yang gagah dan berpengaruh di rantau Asia Tenggara 
selama lebih 40 tahun adalah pendustaan mereka... 
pendustaan mereka. . . dan pendustaan mereka. 

"Kerana ini dan itu semualah dusta adalah dusta, 

bohong adalah bohong... adalah peruntuh segala- 
galanya. 

"Allahumma Robbana pimpinlah tangan kami 
kepadaMu dan jadikanlah kami dari golongan 
sodiqin.. mudahkanlah bagi kami jalan menujuMu 
ya ALLAH. . . Allahumma amin." 



Demikianlah komentar beliau di dalam facebook dan 
sampai sekarang pun tidak ada orang-orang Arqam itu yang 
datang untuk mengambil Tareqat As-Syaziliyyah dari Syeikh 
ku kerana merasa tak sanggup dengan prasyarat yang beliau 
letakkan. Semoga ALLAH mengurnia taufik dan memberi 
hidyah kepada kita semua kaum Muslimin, amin. 





W Jiran-jiran 
Zawiyah -2 



Oleh kerana bilangan murid yang menghadiri majlis 
zikir zawiyah Syeikh ku di Shah Alam saban minggu 
makin ramai, Syeikh ku pun mula berfikir untuk 
membeli sebuah rumah yang sesuai dan dapat dibesarkan 
untuk dijadikan zawiyah 1 . Alhamdulillah, masih di kawasan 
taman perumahan yang sama tidak jauh dari rumah yang 
kami sewa sekarang ada sebuah rumah corner lot yang mahu 
dijual. Memang Syeikh ku menyukai kawasan ini kerana 
persekitarannya yang damai dan berdekatan dengan hutan 
Bukit Cherakah di belakangnya . 

Setelah kelulusan untuk merenovasi diperolehi dari 
Majlis Bandaraya Shah Alam, Syeikh ku yang waktu itu 
berada di Madinah telah menyuruh aku bertemu dengan 
jiran sebelah rumah untuk meminta izin dari beliau terlebih 
dahulu bagi memulakan kerja-kerja pengubahsuaian yang 
sudah pasti akan menerbitkan gangguan kepadanya. Jiran 
kami ini cendikiawan veteran dan pengerusi surau taman 
perumahan kami, orangnya mesra dan amat toleran. Apabila 
kerja-kerja pengubahsuaian sudah sempurna Syeikh ku pun 
menamakan rumah ini Bait Sydna Syeikh Abdun Nasir Al- 
Hasani, iaitu nama gurunya yang berjasa dan dengan itu 
berpindahlah zawiyahnya ke rumah baru. 

1- Kisah pembelian zawiyah ini sudah disebut dalam buku BAHTERA. 

Hubungan dengan jiran-jiran setaman perumahan juga 
baik-baik saja. Apabila hari raya Aidilfitri dan sambutan 
Maulid Junjungan Nabi Jl>J ^ ilti JLi, pihak zawiyah akan 
mengadakan kenduri besar (rumah terbuka) mengundang 
semua jiran-jiran kami serta kenalan dari dekat dan jauh. 
Suasana jadi sungguh meriah. 

Setelah lama bergaul di taman perumahan ini aku jadi 
faham mengapa ada sesetengah jiran yangtakut-takut dengan 
majlis zikir di zawiyah kami. Mulanya aku menyangka yang 
takut itu prejudis dengan khatam Al-Quran dan majlis 
selawat, tapi takkanlah begitu kerana mana mungkin orang 
Islam prejudis dengan Al-Quran dan Selawat Nabi iill JLi 
(JLj dJi?! Tapi lama-lama baru aku faham sebenarnya bukan 
kerana masalah ini, bahkan kerana soal telah menetapkan 
imej tertentu. Imej tertentu yang macam mana? 

Imej ini boleh jadi diperolehinya dari mendengar cakap- 
cakap orang atau melalui bacaan, media massa, youtube... 
atau mungkin dari khayalan sendiri. Aku menyimpulkan ini 
kerana ada yang bertanya kepadaku apakah di zawiyah ustaz 
melakukan hadrah 1 ? Aku jawab tidak, tak sempat bernafas 
aku disoal lagi: "Bukankah zawiyah ustaz Tareqat As- 
Syaziliyyah?! Saya lihat di youtube orang Tareqat Syaziliyyah 
berzikir sambil melompat-lompat, menari-nari?! Ada kawan 
yang hadir majlis zikir Tareqat Syaziliyyah yang bukan 
zawiyah ustaz pun hadrah juga!." 

Aku pun menerangkan: "Oh, yang saudara lihat dalam 
youtube itu bukan tareqat kami. Kami adalah Tareqat As- 
Syaziliyyah yang mengikut jalur asal sepertimana dari 
pengasasnya iaitu Saiyidina As-Syeikh Abul Hasan As-Syazili 



1 - Hadrah ialah majlis zikir dengan nyanyian qasidah dan bentuk gerakan 
badan tertentu yang secara mudahnya disebut orang sebagai menari. 

yang tidak ada hadrah, tidak ada goyang-goyang, tidak ada 
gendang-gendang, tidak ada teriak-teriak... 

"Di majlis kami hanya ada ketenangan, takut dan tunduk 
kepada ALLAH. Jemputlah saudara hadir ke majlis zikir 
kami untuk mengalami sendiri. Apa yang saudara lihat 
dalam youtube itu bukan dari As-Syaziliyyah yang asal, 
semua itu pecahan dari As-Syaziliyyah. Yang kawan saudara 
hadiri pula saya rasa itu adalah tareqat yang dari Sidi Ahmad 
A1-" Allawi Al-Mustaghanimi. Dalam Tareqat As-Syaziliyyah 
kami, tidak ada seperti itu." 

Semoga ALLAH meredhoi semua masyaikh sufi tidak 
kira apa tareqatnya, Allahumma amin. Dalam soal zikir 
menari, zikir melompat dan zikir berpusing-pusing pernah 
ada pegawai tinggi kerajaan bertanya kepada Syeikh ku apa 
pandangan beliau mengenainya? Tidakkah haram? Jawab 
Syeikh ku kepada pegawai itu: "Saya tidak kata halal dan 
tidak kata haram. Tapi dalam tareqat saya tidak ada semua 
itu. Jikalau tuan nak tahu mengenai hukumnya silalah tuan 
bertanya sendiri kepada mereka yang mengamalkannya." 

Pegawai tinggi itu kelihatan mendesak juga Syeikh ku 
untuk memberi padangan terhadap satu kumpulan tareqat 
yang dilihatnya mengamalkan hadrah dan muzik. Kata 
Syeikh ku: "Yang saya tahu ialah tareqat itu pada zaman 
dahulu menumpukan zikir lafaz ALLAH ALLAH ALLAH, 
pengamalnya mengamalkan zikir ini dengan serius hingga 
tercetak di dalam hatinya dan hingga hatinya dengan 
sendirinya mengucapkan ALLAH. Sekarang saya terkejut! 
Pengikut tareqat itu sekarang sudah menari. Apa ini?! Ini 
tidak soheh. Apabila saya mengkritik mereka, mereka marah 
saya pula." 

Trip IpP 
Ke Makassar 

Mursyid = Guru Pendidik Jiwa Raga 



Untuk mengkayakan lagi isi kandungan SUHBAH aku 
telah meminta dari para junjunganku -murid-murid 
Syeikh ku- untuk turut mengkongsikan pengalaman 
mereka sepanjang bersuhbah menerima didikan dari 
guru kami itu. Alhamdulillah ramai juga yang menyahut 
hingga tak dapat nak ku muatkan semuanya. Yang jelas aku 
terkesan dengan kisah-kisah mereka. Pembaca budiman, 
jangan kau fikir aku bercakap ini sekadar bermanis mulut 
dengan mereka, kau bacalah sendiri kisah-kisah mereka ini 
kemudian nanti beritahu padaku terkesan atau tidaknya 
pula hatimu itu. Antara mereka adalah orang tuaku Tuan 
Haji Ahmad Salim Omar, veteran yang pernah berkhidmat 
dalam MAGERAN tahun 1977 sebagai penolong pengarah 
itu bercerita kepadaku: 



Saya pernah dengar kata-kata orang tua-tua dahulu 
jangan belajar agama tanpa berguru dan utamakanlah 
guru yang bersanad. Saya tidak berapa faham nasihat 

mengapa kita perlu memberi keutamaan belajar agama 
dengan guru yang bersanad sehinggalah saya ditakdirkan 
ALLAH berjumpa dengan seorang syeikh sufi dan menjadi 
muridnya iaitu Syeikh Dr. Mahmoud MrGlani Al-Husayni 
putera Kota Madinah Al-Munawarah. Alhamdulillah syukur 
saya kepada ALLAH melalui bimbingannya kefahaman saya 
terhadap Islam makin jelas dan makin mendorong saya 
untuk lebih bersungguh-sungguh membaiki diri saya secara 
holistik. 

Apa makna membaiki diri secara holistik? Semua 
orang inginkan kemajuan diri, atau pembangunan diri dan 
perubahan ke arah kebaikan. Isunya apakah kemajuan, 
pembangunan dan perubahan yang diinginkan itu jelas 
bentuknya, sifatnya, dan skopnya? Apakah perubahan, 
pembangunan, kemajuan yang diinginkan itu dapat 
digambarkan, dapat dihuraikan secara jelas. Adakah 
pembangunan yang diinginkan itu mempunyai role model 
yang hidup?. Tanpa role model bolehkah pembangunan 
yang holistik itu dicapai? Isunya pembangunan diri yang 
digembar-gemburkan dan yang menjadi idaman kebanyakan 
manusia selama ini sebenarnya -maafkan saya- pada saya 
terlalu kabur, tidak jelas dan tidak tepat. 

Apabila ALLAH Subhanahu wa Taala inginkan umat 
manusia menjadi baik, membangunkan diri mereka; 
pembangunan itu mesti mengikut acuan yang ALLAH 
inginkan. Hanya pembangunan yang mengikut acuan 
ALLAH sahaja yang tepat dan yang terbaik. ALLAH 
berfirman dalam Surah Al-Baqarah ayat 138: 

"Celupan ALLAH, dan siapakah 
yang lebih baik celupannya 
daripada ALLAH. . ." 

Pembangunan diri yang selain 
daripada mengikut acuan ALLAH 
ianya sia-sia sahaja. 

Untuk membangunkan manusia 
mengikut acuan ALLAH, ALLAH 
hantarkan para rasulNya buat 
mendidik manusia dan ALLAH 
sendiri yang mendidik rasulNya. 
Baginda Rasul ^L' s <Je JLi Jl2> mendidik 
para sahabat. Baginda Rasul Jill JLi 
Jbj menjadi role model para 
sahabat. Para sahabat pula mendidik 
para tabi'in dan para sahabat yang 
berakhlak dengan akhlak Saiyidina 
Rasulullah Jbj di£ ill JLi menjadi role model para tabi'in. 
Para tabi' in pula mendidik para-para tabi' ut tabi' in dan para 
tabi'in yang berakhlak dengan akhlak Saiyidina Rasulullah 
ph' 3 ill Jill JLi menjadi role model para tabf ut tabi" in. 

Selepas zaman tabi'ut tabi'in hingga kini tugas 
mendidik umat dipikul pula oleh ulama warasatul anbiya, 
ulama yang beramal dengan ilmunya, ulama awliya solihin 
yang berakhlak dengan akhlak Saiyidina Rasulullah iiii JLi 
Jbj aAb dan mereka adalah syeikh-syeikh yang kamil yang 
disediakan oleh ALLAH pada setiap zaman untuk mendidik 
manusia menuju ALLAH, iaitu untuk melayakkan manusia 
benar-benar menjadi hamba ALLAH dan syeikh kamil yang 
yang berakhlak dengan akhlak Saiyidina Rasulullah JLi 
inilah menjadi role model para muridnya. 

Realitinya tidak mungkin seorang Muslim boleh 

membangunkan diri secara tepat dan holistik tanpa 
bimbingan seorang syeikh kamil lagi mursyid. Kita boleh 
belajar agama dalam juzuk-juzuk tertentu daripada guru 
agama biasa. Tetapi untuk mendapat didikan secara 
meyeluruh dalam semua aspekkeperibadian kita iaitu fizikal, 
mental dan rohani kita perlu kepada bimbingan seorang 
mursyid yang telah melalui proses pendidikan ini bepuluh 
tahun daripada mursyidnya. 

Kita perlukan role model yang hidup, yang layak 
mendidik kita secara holistik kerana beliau telah melalui 

proses yang sama ditangan mursyidnya. Bukan sahaja dia 
layak dari segi ilmu dan kemahirannya tetapi dia dibekalkan 
ALLAH jiwa pendidik yang tinggi, sifat rahmah, kasih sayang 
yang merata, pengorbanan, kesabaran, komitmen yang luar 
biasa tinggi yang tidak sanggup dilakukan oleh kebanyakan 
guru-guru biasa. Pembangunan diri yang kita idam-idamkan 
itu secara tepat dan holistik akan hanya berlaku apabila kita 
diizinkan ALLAH menjadi murid kepada seorang syeikh 
murobbi yang sangat mengasihi, menyayangi dan sangat 
komited untuk mendidik kita sepertimana yang ALLAH 
kehendaki. 

Perbezaan yang sangat ketara antara seorang mursyid dan 
seorang guru agama biasa ialah seorang mursyid mengambil 
tanggungjawab kepada ALLAH untuk mendidik muridnya 
dan yang ingin menuju kepada ALLAH, secara berterusan, 
sepangjang hayat, meliputi seluruh aspek pembangunan 
iaitu fizikal, mental dan rohani. Mursyid mendidik melalui 
kata-kata nasihat dan tarbiahnya dan juga melalui ehwalnya. 
Mursyid mendidik tidak kira tempat, tidak kira masa, 
bilamana sahaja murid berkesempatan suhbah dengan 
mursyid akan mengalirlah mutiara-mutiara ilmu dari mulut 
mursyid dan dari ahwalnya murid dapat mencontohi adab 
dan akhlak seorang Mukmin. 



Alhamdulillah saya bersyukur kerana pada tanggal 16 
hingga 24 April 2013 saya bersama enam orang murid lain 
berpeluang bersuhbah bersama Syeikh kami Dr. Mahmoud 
MrGlani Al-Husayni -moga ALLAH meredhoi beliau- ke 
Makassar, Indonesia. Ini suhbah saya yang kedua di luar 

negara bersama Syeikh. Selama lapan hari kami bermusafir 
dengan beliau buat pertama kali melawat Makassar. 

Apabila muridbermusafir dengan syeikhnya akan tambah 
suburlah mahabbah si murid kepada gurunya itu. Apabila si 
murid menyertakan mahabbah dengan zikir, ilmu dan adab 
maka itu akan menempatkan dirinya di hati syeikhnya, maka 
banyaklah manfaat syeikhnya dapat mengalir kepadanya. 
Sejauh mana seorang murid mencintai syeikhnya sebanyak 
itu pulalah syeikhnya mencintainya. Suhbah dan musafir 
bersama syeikh memberi peluang kepada murid mengenali 
syeikhnya itu dengan lebih dekat dan dengan itu akan 
menambah keyakinan dan kasih sayangnya kepada syeikh. 

Banyak ilmu, pengajaran dan didikan yang kami perolehi 
melalui permusafiran ini. Di sini saya ingin berkongsi sedikit 
ilmu yang kami timba dalam trip ini melalui perkataan dan 
ehwal Syeikh yang boleh kami pelajari dan contohi dalam 
soal membaiki diri dari aspek fizikal, mental dan rohani. 

Dalam lawatan ke Makassar pertama kali ini kami tidak 
membuat tempahan terlebih dahulu hotel mana yang kami 
akan menginap. Syeikh berpesan kita uruskan penginapan 
apabila sampai ke Makassar nanti. Syeikh mahu mengajar 
secara pratikal kepada kami bagaimana hendak mengurus 
keperluan di tempat asing supaya berhasil mendapat apa 
yang dihajati dalam keadaan yang memuaskan dan tidak 
mudah tertipu. 

Sesampai di airport Makassar, Syeikh minta murid- 
murid yang muda menguruskan transportasi kami ke 
bandar dan soal tempat tinggal. Syeikh sangat mentakzim 
orang tua warga emas seperti saya, Dato Adnan dan Tabib 
Nur. Walaupun kami selaku muridnya ingin berkhidmat 
juga tetapi Syeikh tidak benarkan, kami diminta duduk 
bersamanya bermuzakarah sambil menunggu dan 

memerhatikan orang muda menguruskan kenderaan ke 
bandar Makassar dan memilih hotel tempat menginap. 
Mentakzim orang tua adalah sunnah Saiyidina Rasulullah 

die iiii JLi yang sudah tidak lagi diberi perhatian oleh 
umat dewasa ini, tetapi bagi Syeikh sunnah ini dan sunnah- 
sunnah yang lain sangat dijaga. 

Bukan senang juga untuk mengurus transport dan 
memilih hotel supaya sesuai dengan keperluan kami. Setelah 
beberapa kali perundingan akhirnya kami berjaya mendapat 
dua buah kereta ejen pelancongan yang boleh membawa 
kami ke hotel yang sesuai. Dalam perjalanan ke bandar, 
Syeikh seperti biasa sangat mesra dengan orang yang baru 
dikenali iaitu pemandu van dan beliau melayaninya seperti 
orang yang dah lama dikenali lalu Syeikh mendapat berbagai 
maklumat penting daripada pemandu. 

Apabila kami sampai ke hotel yang dibawa oleh ejen 
pelancongan itu, kami dapati hotelnya tidak sesuai untuk 
keperluan kami. Oleh kerana sudah lewat kami ambil juga 
hotel itu, tetapi Syeikh minta pemandu kereta kenalan 
baru tolong mencari tempat baru yang lebih selesa untuk 
keperluan kami. Keesokan harinya pemandu kereta berjaya 
mencari tempat baru yang lebih privasi dan sesuai dengan 
keperluan kami dengan harga yang berpatutan. 

Satu pengajaran yang saya dapat di sini yang ingin 
diajarkan Syeikh kepada kami ialah usaha supaya cepat 
mesra dengan kenalan baru, buang sifat malu dan ambil daya 
usaha untuk menceriakan suasana dan dalam masa yang 
sama bertanya maklumat-maklumat penting yang berguna 
untuk tujuan perjalanan kita. 

Setiap kali saya bermusafir dengan Syeikh, saya dapati 
beliaulah orang yang ghairah memberi salam pertama kepada 
sesiapa sahaja Muslim yang ditemui dalam perjalanan. 

Beliau mudah mesra, begitu 
memerhatikan keadaan sekeliling 
dan pendengarannya sangat tajam. 
Dalam apa pun transaksi, kita 
mesti jujur dan tidak boleh ambil 
kesempatan. Sebaliknya kita juga 
tidak boleh membiarkan diri kita 
ditipu, atau rugi, atau dieksploitasi. 
Contoh semasa kami tinggal di 
hotel yang disediakan minuman 
pagi, kita dapat ambil sarapan kita 
secara optima dan dengan penuh 
beradab. Syeikh pernah tegur 
seorang murid yang macam tak 
selera nak sarapan pagi supaya 
makan elok-elok, nanti kita tak 
perlu membazir duit cari minuman pagi lagi di luar dan 
jimat masa kita untuk tujuan yang lebih bermanfaat. 

Syeikh juga mengajar kami untuk mendapat faedah 
yang terbaik apabila membeli belah. Kita kena tahu harga 
suatu barang yang ingin kita beli supaya boleh ditawar 
dengan harga yang berpatutan, kerana selalunya harga yang 
ditawarkan kepada pelancong lebih tinggi dari biasa. Saya 
pernah mengikut Syeikh ke Tanjung Pinang, Indonesia 
dalam lawatan pertama bersama Syeikh tahun 2012. Apabila 
diletakkan harga rp600,000. untuk membeli satu barang 
Syeikh menawarnya hingga rp200,000. Pada mulanya saya 
agak terkejut, rendah sangat tawarannya, tetapi kemudian 
Syeikh memberi tahu saya bahawa harga barang itu 
sebenarnya kurang daripada rpl50,000. 

Pada hari kedua di Makassar kami berjalan kaki di 
tengah bandar untuk melihat tempat-tempat menarik 



Setiap kali saya 

bermusafir 
dengan Syeikh, 

saya dapati 
beliaulah orang 

yangghairah 
memberi salam 
pertama kepada 

sesiapa sahaja 

Muslim yang 
ditemui dalam 

perjalanan. 

serta membeli cenderamata untuk sanak saudara dan 
kawan-kawan. Apabila sampai di satu kedai cermin mata 
salah seorang murid yang ketinggalan cermin mata untuk 
membaca ingin menempah satu cermin mata baru dan 
pekedai berjanji satu hari baru boleh siap. Tempoh satu hari 
itu munasabah dan si murid bersetuju, tetapi Syeikh minta 
pekedai itu menyiapkan cermin mata dalam tempoh satu 
jam sahaja. Hairannya pekedai itu setuju. Sebenarnya Syeikh 
tahu masa sebenar yang diperlukan untuk menyiapkan 
cermin mata itu. Saya sangat takjub, dalam soal sekecil ini 
pun Syeikh tidak mahu kami dieksploitasi dan tidak mahu 
permusafiran kami terikat dengan tempahan ini. Syeikh 
ingin mengingatkan kami jangan membazirkan masa. Guna 
masa seoptimum mungkin. Syeikh mengatur kerja sangat 
rapi dan menggunakan masa sangat optimum. 

Pada hari kedua di Makassar sebahagian kami berjalan- 
jalan di bandar dan sebahagian lagi bersama dengan 
pemandu van pelancong menguruskan perpindahan kami 
daripada hotel ke satu penginapan yang boleh dikatakan 
macam homestay tetapi besar, banyak bilik dan boleh 
menampung beberapa keluarga. Di tempat baru ini sangat 
selesa, disediakan sarapan dan boleh menggunakan dapurnya 
untuk keperluan penginap. Biliknya luas dan ada ruang tamu 
yang boleh digunakan untuk majlis. Di tempat baru ini tidak 
sibuk, seolah-olah kami saja yang menjadi penghuninya, 
penghuni lain bagai tak kelihatan. 

Di penginapan baru, Syeikh mula merancang untuk kami 
bermusafir ke utara Makassar bagi melawat pergunungan 
Torajalebihkurang 1500 kilometer ke utara bandar Makassar. 
Kami mahu menyewa satu van yang boleh muat lapan 
orang serta dengan beg-begnya. Seorang keluarga pekerja 
tempat penginapan kami datang menawarkan vannya 

untuk membawa ke utara. Dia sudah banyak pengalaman 
membawa pelancong ke tempat yang hendak kami tuju itu. 
Vannya kecil sedikit tetapi dia sanggup mencari van yang 
lebih selesa. Syeikh berbual dan berbincang dengannya 
dengan sangat mesra. Saya menyangkakan Syeikh akan 
menyewa vannya, tapi sebaliknya Syeikh minta seorang 
muridnya menghubungi pemandu van pelancong yang 
semalam itu bagi mencari van dan pemandunya sekali untuk 
lawatan kami ke utara. Sekali lagi pemandu van pelancong 
itu berjaya menguruskan van yang sesuai untuk perjalanan 
beserta dengan pemandunya sekali dengan harga yang 
sangat berpatutan. 

Di sini saya menarik kesimpulan bahawa di antara 
kelebihan seorang syeikh ialah dia mengenal watak seseorang 
walaupun baru berkenalan melalui perbualannya dan melalui 
bahasa badannya. Syeikh kemudian memberitahu saya ini 
bukan ilmu kasyaf, ia adalah ilmu yang didapati melalui 
pengalaman berinteraksi dengan berbagai ragam manusia 
dan pemerhatian yang tajam disertai hati yang celik. .. hati 
yang hidup dengan zikrullah. 

Pada pagi hari keempat kami berangkat ke jaluran utara 
Tanah Bugis itu. Seperti biasa apabila bermusafir dengan 
Syeikh dalam kenderaan, Syeikh akan minta setiap orang 
memberi laporan terhadap apa yang telah dipelajari dalam 
perjalanan setakat ini. Melalui laporan-laporan secara 
sepontan kami para murid dapat menambah ilmu dan 
kefahaman melalui perkongsian ini dan Syeikh pula dapat 
menilai sejauh mana kefahaman dan ketajaman akal murid- 
muridnya serta perubahan-perubahan yang telah berlaku 
pada diri tiap mereka. 

Biasanya dalam permusafiran seperti ini di samping 
perkongsian laporan akan diselangi dengan selawat, zikir, 

qasidah dan tarbiah dari Syeikh. Perjalanan kami selama 19 
jam tanpa berhenti kecuali untuk solat dan makan-minum 
tidak terasa memenatkan, sebaliknya menyeronokkan dan 
penuh dengan pengisian ilmu yang sangat bermanfaat 
menyebabkan perjalanan yang jauh terasa singkat. 

Salah satu penyampaian tarbiah Syeikh kami yang sering 
diingatkan kepada murid-muridnya ialah berkenaan dengan 
usaha membebaskan roh daripada belenggu nafsu. Nafsu 
yang letaknya di tengah dahi manusia masuk kepada segala 
perkara untuk merosakkan perkara itu. Bahkan nafsu masuk 
bersama si alim dalam ilmunya.... bersama si zuhud dalam 
kezuhudannya... bahkan masuk bersama si wali dalam 
kewaliannya! Nafsu masuk dalam segala-galanya. 

Bagaimana seseorang itu boleh selamat dari cengkaman 
nafsu? Kata Syeikh ini perkara sangat merbahaya, hanya bagi 
insan yang diselamatkan oleh ALLAH Subhanahu wa Taala; 
insan yang ditemukan ALLAH dengan seorang syeikh kamil 
murobbi yang ' arif billah lagi arif segala selok belok nafsu 
dan insan itu menempuh suluk dan tarbiah ditangan syeikh 
ini melalui zikir, ilmu, suhbah dan adab. Kewujudan syeikh 
kamil murobbi memang ada pada tiap zaman... namun 
mereka tidak masyhur. 

Syeikh apabila bicara perkara-perkara yang merbahaya 
seperti ini sering menyusuli nasihatnya dengan doa 
memohon perlindungan ALLAH, 

"Allahumma Robbana rahmatMu yang ku harapkan, 
maka janganlah Engkau menyerahkan aku kepada 
nafsuku barang sekerdip mata dan tidak juga lebih 
sedikit dari tempoh itu wahai Tuhan yang sebaik- 
baik melayan permintaan." 

Syeikh selalu mengingatkan kami supaya bersifat rahmat. 
Sikap rahmat sudah sepatutnya menjadi logo seorang murid 

penuju ALLAH. Kata Syeikh kalau kita inginkan rahmat 
ALLAH kita kena memiliki sifat rahmat kasih sayang. 
Apabila murid bermusafir bersama syeikh murobbi sifat 
rahmat syeikh itu akan terserlah pada sikapnya yang sangat 
perihatin terhadap keselamatan dan kesejahteraan murid- 
muridnya dalam perjalanan. Dalam perjalanan ke Toraja 
salah seorang murid terkena selesema, tidaklah kuat sangat, 
tetapi Syeikh kami amat perihatin dan segera mengarahkan 
kami mencari farmasi untuk membeli ubat yang diperlukan. 
Di perjalanan sepanjang hari itu Syeikh mengambil berat 
tentang keselesaan si murid selesema ringan ini. 

Syeikh sentiasa perihatin keperluan murid- muridnya, 
meraikan murid dan mendahulukan murid. Dalam 
perjalanan ini kami kerap juga berhenti untuk minum 
kopi serta menikmati buah-buah dan juadah tempatan 
yang segar sambil mendengar nasihat dan pengajaran dari 
Syeikh. Pendek kata perjalanan kami diisi dengan pelbagai 
hidangan rohani yang menghidupkan hati, menajamkan 
akal, menceriakan emosi dan mengeratkan hubungan kasih 
sayang. Saya sangat terkesan dengan pendidikan secara 
begini. Di mana lagi boleh kita dapat kaedah pendidikan 
yang halus seperti ini kalau tidak bersama dengan syeikh 
mursyid murobbi ?! 

Dalam lawatan ke Makassar ini kami sempat singgah di 
banyak masjid dan menziarahi makam para wali. Di sana 
masjid memang merata-rata, kalau masuk waktu subuh 
kedengaranlah suara azan bersahut-sahut seolah-olahnya 
dari seribu menara... syahdu sungguh. Antara maklumat 
yang kami perolehi di sana ialah sudah menjadi adat para 
pesawah apabila hari menuai mereka akan menghantar 
sebahagian dari padi mereka yang terbaik ke masjid untuk 
kemaslahatan pengimarahannya. Syeikh kami mengujar, 

itu sebenarnya berasal dari amalan sunnah. Kurang dari 
serataus tahun yang lalu masih berlaku satu adat di kalangan 
petani kurma kota Madinah Al-Munawwarah, setiap 
tahun apabila memetik hasil pertama buah kurma, mereka 
akan menghantar sebahagiannya ke Masjid Nabawi untuk 
tabarruk kepada Saiyidina Rasulullah (Juj <J£ £ui JLi. Kata 
Syeikh kami lagi amalan ini sudah ada sejak zaman Baginda 
Rasulullah (J^i dii £ui tJ Ii. 

Di Masjid Syeikh Yusuf Tajul Khalwati Al-Makassari, 
pahlawan nasional Indonesia yang terletak bersebelahan 
dengan makamnya di Lakiung, Syeikh telah dijemput 
untuk menyampaikan kuliah. Jemputan yang sepontan 
dari penduduk tempatan itu tidak dihampakan oleh beliau, 
Syeikh telah menjelaskan kepentingan berselawat dan majlis 
diselangi dengan bacaan-bacaan qasidah yang bergemuruh 
bersama-sama dengan ahli-ahli kariah. Program ini sangat 
meriah dan meninggalkan kesan yang mendalam di hati 
sanubari hadirin. 

Satu lagi pengajaran yang sangat terkesan pada saya dan 
tidak mungkin boleh saya lupa sampai bila-bila ialah ketika 
bersama Syeikh di airport Makasaar sewaktu menunggu 
penerbangan untuk pulang ke Kuala Lumpur. Saya sedang 
mengemas-gemaskan beg galas saya dan dengan tidak 
sengaja sekeping kulit kacang tanah yang kecil terjatuh dari 
beg saya ke lantai airport. Saya tidak mengambilnya untuk 
dibuang di tong sampah yang disediakan memandangkan 
kulit kacang itu kecil saja. Dengan tidak berkata apa-apa 
syeikh mengambil kulit kacang itu dan membuangnya ke 
dalam tong sampah. Saya terkedu dan merasa sangat malu 
lagi tidak sopan, tidak sepatutnya saya membiarkan kulit 
kacang itu. Saya sangat menghormati Syeikh dan sangat 
menyayanginya di atas keperihatinannya, kesungguhannya 



110 



Syeikh sentiasa 
dalam tarbiahnya 
mengingatkan 
kami supaya 

menjaga 
kebersihan... 



dan di atas tawaduknya dan 
kehalusannya mendidik saya 
secara menyeluruh. 

Syeikh sentiasa dalam 
tarbiahnya mengingatkan kami 
supaya menjaga kebersihan, 
memastikan badan kita tidak 
berbau, pakaian kita sentiasa 
kemas dan bersih serta menjaga 

kebersihan persekitaran kita. Apabila kami bersama Syeikh 
dalam safar-safar seperti ini kami dapat menyaksikan apa 
yang diucapkan oleh Syeikh dalam tarbiah- tarbiahnya 
terbukti sudah lama menjadi tabiat dan akhlak dirinya. Inilah 
sifat dan sikap seorang murobbi pendidik jiwa raga; dia 
bercakap dari hati yang kenal, cinta, tunduk, dan menyerah 
diri kepada ALLAH dan RasulNya *L>j ajZ iui j^>. 




Nah, pembaca budiman... sudah kau tatap kisah orang 
tuaku ini? Sekarang sudah kau setuju denganku bahawa 
kisah- kisahnya itu buat aku terkesan? Betapa tidak, beliau ini 
sudah melewati umur enam dekad dan mengidap diabetes 
pula -moga ALLAH mengurniai keafiatan buatnya- tapi 
hampir tiap kali Syeikh ku membuka peluang kepada murid- 
muridnya untuk ikut musafir maka orang tua ini takkan 
mahu kalah dengan orang- orang muda dan dialah antara 
yang terawal mendaftar nama kerana loba dengan peluang 
menimba didikan dari Syeikh di perjalanan darat, udara 
dan lautan. Kau tak percaya lagi denganku kawan? Ayoh kau 
cubalah sendiri! 



Ill 



ftabKeenambelcis 




^ Kaedah 
Sufi 



Kalau Syeikh kita sampaikan kuliah saya dapati 
Tuan Haji rajin mencatit. Tuan haji catit apa ye?" 
kata seorang murid muda dalam percubaan nak 
mengecek-ngecek buku catatan Tuan Haji Ahmad Salim 
orang tua kami itu. Tuan Haji tersenyum-senyum dan aku 
perturunkan di bawah ini hasil "risikan" si murid muda. 
Kata Tuan Haji: 




Banyak pihak yang menolak Tasawuf dan ada yang 
mengkafirkannya, sedangkan ilmu Tasawuf itu ialah 
ilmu untuk membaiki akhlak. Saiyidina Rasulullah 

(Jbj <u£ iui JLi bersabda: 

^jjJ! u t^flj JjJiM 

"Akhlak baik merupakan separuh dari agama" 
berkata jungjungan awliya solihin: 

U s - V - * V - - 

"Barangsiapa yang menambah akhlakmu dia 
menambah tasawufmu." 

Sesungguhnya Saiyidina Rasulullah ^h's <u£ Jill JLi 
diutuskan untuk meyempurnakan akhlak mulia. Dalam satu 
lagi hadis Baginda bersabda lagi: 

"Orang yang paling dekat di kalanganmu tempat 
duduknya nanti denganku di hari Kiamat adalah 
orang yang paling baik akhlaknya." 

Begitulah pentingnya untuk seorang Muslim memiliki 
akhlak mulia supaya dia dapat duduk dengan Baginda 
Nabinya JiJ <ti£ ilt) Jli, tetapi ada pihakyang menolakTasawuf, 
menolak kaifiat sufi yang diambil bersumberkan Saiyidina 
Rasulullah ^_L«3 <tJs- dill {jLs dalam usaha mereka mendidik umat 
mencontohi akhlak mulia Saiyidina Rasulullah ph' 3 <o£ Jiii JLs. 

Mengapa boleh berlaku salah faham ini yang 
mengakibatkan banyak huru hara dan kecelaruan berlaku 
di kalangan umat Islam? Kalau nak dikaji banyaklah 
sebab-sebab yang boleh dikenalpasti, tetapi saya ingin 
berkongsi dengan pembaca sekelian beberapa maklumat 
yang saya perolehi dalam seminar Nafahat Jalan Robbi yang 
dikendalikan oleh guru kami Yang Berbahagia Syeikh Dr. 
Mahmoud MrGlani, yang berlangsung pada 7 Mac 2015 di 
Auditorim Perpustakaan Raja Tun Uda, Seksyen 13 Shah 
Alam. 

Seminar ini adalah Seminar Nafahat Jalan Robbi yang 
ketujuh yang telah dikendalikan oleh Syeikh Dr. Mahmoud 
di sekitar Lembah Kelang. Pada setiap seminar Nafahat ini 
banyak maklumat-maklumat baru tentang Islam, Iman dan 

Ihsan yang saya perolehi yang tidak pernah saya dengar 
selama ini. Dengan bertambahnya maklumat-maklumat 
baru ini bukan sahaja gambaran Islam itu lebih jelas dan 
menarik lagi buat saya, tetapi yang lebih pentingnya ialah 
gambaran Islam yang tidak tepat yang telah saya warisi 
dari pembelajaran yang tidak sempurna, yang bermain 
dalam fikiran saya selama ini, dengan adanya maklumat 
yang baru ini bertukar wajah dari negetif kepada positif, 
dari pudar kepada segar, dari malap kepada bercahaya yang 
menyebabkan minat saya untuk menambah ilmu dan baiki 
diri makin bersemangat. 

Salah satu contoh maklumat yang baru saya perolehi 
daripada Seminar Nafahat Jalan Robbi -7 baru-baru ini ialah, 
tentang kaedah sufi yang dipetik oleh Syeikh Dr. Mahmoud 
dari kitab Qawa'id As-Sufiyyah karangan As-Syeikh Sidi 
Ahmed Bin Zarrouq -moga Allah meredhoi beliau dan kita 
mendapat manafaat dari beliau-: 

^-vj <ulil 0.1 j-yfliLo ^ jr«»*Jl ^>Lp 4JLDI (*^~ eJLpli 

i-i . 4j\ c JLS' jLg^ij ^jj Cfi^ 

^Jp Jjlj jS* {jA JlJUI ,ju ilUULa ^yf j*a£-\ 

"Bahawa kaedah hukum fekah itu am dan merata 
kepada semua, kerana tujuan dari fekah adalah 
mendirikan rupa agama, meninggikan kedudukannya 

dan menzahirkan kata-katanya. Adapun hukutn 
Tasawufpula khas dan hanya untuk kalangan khusus 
kerana Tasawuf merupakan interaksi antara abdi 
dengan Tuhannya, tidak lebih dari itu. Lalu dengan 
itu adalah sah apabila ahli fekah mengengkari ahli 
sufi, tetapi tidak sah ahli sufi mengengkari ahli fekah. 
Adalah wajib dalam soal hukum hakant Tasawuf 
merujuk kepadafekah tetapi tidak dalam soal hakikat." 

Daripada kaedah ini fahamlah saya bahawa mana-mana 
pihak yang mendakwa membawa ajaran tareqat atau ajaran 
Tasawuf yang tidak berlandaskan hukum syariat adalah 
tertolak. Tiada siapa yang boleh bebas daripada syariat. 
Jadi melalui kaedah ini tareqat tidak boleh ditolak secara 
serkap jarang disebabkan ada segelintir daripada golongan 
yang mendakwa membawa ajaran tareqat tetapi melanggari 
syariat, sepertimana jugalah kita tidak boleh menolak agama 
Islam dengan alasan ramai orang yang mengaku Islam tetapi 
tidak mengamalkan Islam yang sebenarnya. 

Istilah dari hati turun ke hati ini biasa kita dengar 
disebut-sebut oleh pakar-pakar motivatsi atau penceramah 
bebas. Yang biasa dimaksudkan dari hati turun ke hati ini 
ialah apabila seseorang itu bercakap perkara-perkara yang 
dekat di hatinya, yang sudah dihayatinya dan diamalkannya, 
maka barulah perkara yang dicakap itu boleh menyentuh 
hati pendengar. 

Satu lagi dimensi ilmu hati, dari hati turun kehati ini 
yang saya dengar dari Syeikh Dr. Mahmoud dalam Seminar 
Nafahat Jalan Robbi ialah ilmu yang bermanafaat itu adalah 
cahaya yang tidak akan mendekati hati yang kotor. .. hati 
yang mati. Ia datang daripada hati yang hidup kepada hati 
yang hidup. Hati para rijal; hamba ALLAH yang sebenar- 
benarnya, iaitu hati orang yang sudah kenal Allah dan bukan 

sebarang hati. Ilmu-ilmu yang datang dari hati-hati para 
rijal ini akan turun ke hati-hati yang hidup, iaitu hati yang 
sentiasa berzikir mengingati ALLAH. 

Apa yang kita perlu dalam hidup ini ialah menambahkan 
lagi ilmu yang bermanafaat. Apa ilmu yang bermanafaat 
itu? Ilmu yang bermanafaat itu menurut Iman Al-Ghazali 
-moga ALLAH merahmati beliau- dalam kitabnya Bidayatul 
Hidayah adalah ilmu yang menambahkan kita ALLAH 
takut kepada; yang membuka mata hati kita kepada keaiban 
diri kita sendiri; yang menambah kualiti amal ibadah 
kita kepada ALLAH yang Maha Esa; yang mengurangkan 
kegemaran kita terhadap dunia; yang menambah kegemaran 
kita terhadap Akhirat; yang menampakkan kepada diri kita 
perkara-perkara yang boleh merosakkan amal kebaikan kita; 
yang akan menjelaskan kepada kita akan tipu daya syaitan 
dan putar belitnya agar dapat dijauhi. 

Pendek kata ilmu yang bermanafaat itu ilmu; yang 
datang dari hati para rijal itu ialah ilmu yang menambahkan 
rasa cinta dan rindu kita kepada ALLAH dan RasulNya 
^h's <J£ 'An, meningkatkan iman dan taqwa kita kepada JLi 
piij <ds Jill dan RasulNya ^3 *ie Jill jjo, bukan menambah 
kebencian dalam diri kita kepada sesuatu yang lain: sedang 
Islam itu rahmatan HI 'alamin, rahmat untuk semesta alam. 

Daripada sini fahamlah kita bukan semua orang boleh 
memberi ilmu yang bermanafaat ini dan bukan semua orang 
pula boleh mendapat ilmu yang bermanafaat ini. Ianya 
datang dari hati yang hidup kepada hati yang hidup. 

Kita juga selalu mendengar tentang hadis: 

3%k>- JS" jmVj ^s- 
"Cinta dunia adalah kepala segala kejahatan." 

Saya sudah dengar hadis ini berkali-kali tetapi kurang 
memahami maksudnya yang sebenar sehinggalah saya 
mendengar huraian dari Syeikh Dr. Mahmoud dalam seminar 
Nafahat Jalan Robbi baru-baru ini. Syeikh menerangkan 
kewujudan kita di dunia ini adalah berhala yang besar, jika 
kita belum berjaya membebaskan roh daripada cengkaman 
nafsu kita. Kalau nafsu kita belum boleh dikuasai, maka isteri 
kita, anak kita, duit kita, pangkat kita, harta kita segalanya 
yang dekat dihati kita selain ALLAH dan Rasul akan menjadi 
berhala kita yang kita lebih utamakan daripada ALLAH dan 
Rasul. 

Kalau hari ini ditanyakan pada diri kita, apa yang 
meyebabkan kita sedih, kita susah hati, berdukacita? Sudah 
pasti perkara yang mendukacitakan kita ialah apabila 
kepentingan dunia kita terjejas, harta kita berkurang, nafsu 
kita tercalar kerana dihina orang, isteri kita merajuk, anak 
kita derhaka. Tetapi kita tidak pernah sedih kalau kita tidak 
menyempurnakan hak ALLAH Subhanahu Wa Taala, kita 
melanggar perintah ALLAH, kita tidak mencintai Saiyidina 
Rasulullah Kita tidak sedih tentang hal-hal ini, 

tetapi yang kita sedihkan ialah apabila dunia kita terjejas. 
Ini menandakan roh kita belum bebas dari nafsu kita. Kita 
belum sensitif dengan ALLAH; kita belum seronok mentaati 
ALLAH dan RasulNya J^' 3 <Jc illi JLi. Dalam keadaan 
ini, kecintaan kita kepada dunia iaitu nafsu kita menjadi 
sembahan kita, inilah kepala segala kejahatan. 

Dari penjelasan ini barulah saya faham kepentingan 
berjuang melawan hawa nafsu yang merupakan jihad akhbar 
sepertimana yang dinyatakan oleh hadis Saiyidina Rasulullah 
^h' 3 di£ ail JLi itu. Memurnikan hati, membersihkan hati dan 
membebaskan roh daripada cengkaman nafsu merupakan 
perjuangan matlamat hidup untuk melayakkan kita 

menjadi hamba ALLAH yang sebenarnya; untuk mendapat 
keredhoan ALLAH Subhanahu Wa Taala dalam apa sahaja 
bentuk amal soleh yang kita lakukan. Sekiranya kita gagal 
dalam perjuangan ini, nafsu kita belum berjaya dikuasai, 
maka belum tentu setiap amal soleh yang kita lakukan itu 
akan diterima ALLAH. Mari kita lihat apa firman ALLAH 
dalam Al-Quran: 



"Mereka yang berjihad untuk (mencari redho Kami, 
akan Kami tunjukkan kepada mereka jalan-jalan 
Kami. . ." Surah Al-Ankabut: 69. 



"Barang siapa yang mengerj akan amal soleh baik laki- 
laki maupun perempuan dalam keadaan beriman, 
akan Kami berikan kepadanya kehidupan yang baik, 
serta Kami beri mereka balasan dengan pahala yang 
lebih baik daripada apa yang telah mereka kerjakan" 
Surah Al-Nahl: 97. 

Saya nak berkongsi di sini satu pemerhatian keadaan 
umat di akhir zaman ini yang dinyatakan oleh Yang 
Berbahagia Syeikh Dr. Mahmoud dalam salah satu daripada 
73 slide Seminar Nafahat Jalan Robbi -7 baru-baru ini. Slide 
itu menyatakan: 

"Sungguh malang apabila identiti beragama hari ini 
telah keluar dari roh beragama, kerana dakwah sudah 
meyeleweng dan kerana sudah menyelewengnya 

kebanyakan pendakwah yang sibuk dengan kulit 
luaran agama, tenggelam dalam perincian yang 
berbelit-belit soal khilafiah serta perkara-perkara 
sekunder yang menyeret kebanyakan umat Islam 
dalam kancah polemik, gaduh dan taksub... 
lalu menjadi modal berharga untuk pakar-pakar 
keganasan dan para peminat fanatisme yang 
akhirnya mewujudkan rupa beragama yang cetek, 
tidak senonoh dan tolol." 

Yang Berbahagia Syeikh menyatakan identiti beragama 
hari ini telah terkeluar dari roh beragama, kerana 
menyelewengnya kebanyakan jurucakap umat hari ini. 
Ini satu keyataan yang perlu direnung oleh semua pihak 
terutamanya para pendakwah dan para daei. Kerja dakwah, 
kerja para daei ini kerja mulia, kerja para Rasul fiUiS SiL^Ji L^Ai. 
Kerja ini memerlukan keikhlasan yang tinggi dan soal ikhlas 
ini bukan boleh didakwa dakwi. Ikhlas datang daripada hati 
yang murni, hati yang diproses bertahun-tahun untuk bebas 
daripada pengaruh nafsu dan makhluk, untuk mengenal 
dan mencintai ALLAH dan RasulNya ph' 3 <o£ iui Roh 
agama itu terletak pada hati yang ikhlas, hati yang kenal 
dan mencintai ALLAH dan RasulNya ^L 3 aAZ iui Kalau 
hati para daei belum mengenali dan mencintai ALLAH dan 
RasulNya ^h 3 aaZ Jill JLi mana mungkin boleh roh agama ini 
disampaikan kepada masayarakat. 

Saiyidina Rasulullah ^h 3 die iui JLi meminta para 
sahabat menyampaikan dakwah kepada umat walaupun 
satu ayat daripada Baginda Jbj <tii iui JLi. Adapun sahabat 
itu tidak digelar sahabat kalau tidak kenal dan cinta Saiyidina 
Rasulullah Sahabat dididik oleh Baginda 

pL 3 AAi ilii sendiri. Jadi kalau daei hari ini hendak mendidik 
umat, mereka bukan sahaja perlu kepada ilmu dan kemahiran 

berkomunikasi, tetapi yang lebih penting adalah mempunyai 
hubungan jiwa dengan Saiyidina Rasulullah Jij aaZ lh\ JLs, 
dan ada talian dengan ulama amilin, ulama auliya sollihin, 
ulama warasatul anbiya. Kebanyakan pendakwah hari ini 
bercakap soal agama, soal nak bawa hati manusia kepada 
ALLAH... ini roh agama, tetapi dia sendiri bukan seorang 
pakar dalam ilmu hati dan tidak juga mahu iktiraf pakar 
ilmu hati yang ALLAH wujudkan pada setiap zaman. Ini 
yang peliknya. 

Mengapa boleh terjadi begini? Kerana belum berjaya 
menundukkan nafsu... ertinya dunia menjadi matlamat. 
Inilah punca identiti agama hari ini menjadi cetek, tidak 
menarik, menimbulkan taksub, salah faham, perpecahan 
dan pergaduhan sesama sendiri. 

Saya ingin menutup bicara ini dengan memetik kata-kata 
guru pendidik jiwa raga Syeikh Dr. Mahmoud -moga ALLAH 
meredhoinya dan mengurnia kepada kita keberkatannya-: 
"Saya nampak bahawa kita pada hari ini lebih 
dituntut dari hari-hari yang lalu untuk kembali 
kepada roh Islam dan mata airnya yang sempurna... 
kepada ciri-ciri agama yang indah, cinta, rahmat, 
kasih sayang, taqwa, lapang dada yang disertai 
kesedaran, tadabbur pada makna nas dan tidak 
hanya pada huruf-hurufnya, membaca Al- Quran 
dengan hati dan bukan dengan hanya biji mata." 

"Perubahan yang diperlukan bukannya revolusi, 
bukan rampasan kuasa. . . bukan tukar kerusi. Tetapi 
membangkitkan jiwa, menggerakkan hati dan 
menghidupkan kembali nilai-nilai yang telah mati 
dengan mengikut kaedah yang diwarisi dari yang 
hidup kepada yang hidup sehingga sampai kepada 
Junjungan Baginda Nabi (JLj *ie ilii JLi." 

BabKetujuhbekis 



Dari Detik 
Pertama 




"Janganlah engkau bersuhbah dengan orang yang 
hal dirinya tidak membangkitkan jiwamu dan kata- 

katanya tidak memimpinmu kepada ALLAH." 

- Sidi Ibnu 'Atho'illah As-Sikandari As-Syazili 

Takpayahlah sidi 1 , segan saya. . . sidi mintalah pada sidi- 
sidi yang lain," kilas Sidi Ahmad Jais sambil tersipu- 
sipu kepadaku. Tapi aku terus mendesak juga hingga 
akhirnya dia mengalah. Yang ku desakkan itu ialah minta dia 
menceritakan sedikit dari kisah hidupnya bersuhbah dengan 
Syeikh kami. Maka inilah cerita tuan insinyur kita seadanya: 




1- Dalam tradisi zawiyah, sesama murid tareqat sufi membahasakan 
panggilan sidi (ertinya tuanku) kepada yang lelaki dan sitti (ertinya 
puanku) kepada wanita. Syeikh ku memerhatikan pada budaya orang 
Melayu Islam juga ada adat yang baik seperti ini apabila antara adik 
beradik membahasakan yang lebih tua sebagai bang long, kak ngah 
dan sebagainya serta memanggil yang lebih muda sebagai acik, ateh, 
uda, usu... tidak sekadar memanggil nama tubuhnya. Kata Syeikh ku ini 
termasuk adab. 

Detik-detik indah pertemuan pertama masih segar di 
ingatanku. Tidak mungkin kulupakan saat menatap 
wajah yang menyejukkan jiwaku pabila terpandang 
dan bersalam dengan beliau pada pertemuan pertama itu. 

Pertemuan itu berlangsung pada akhir tahun 2009, di 
pejabatku, di Radio IKIM.fm, seingat aku pada sebelah 
petang apabila pintu kamarku diketuk lembut oleh rakan 
program "Usrah Rasa Hati"ku Tabib Nur. Memang sudah 
menjadi dasarku mengamalkan konsep pejabat terbuka. 

Selaku Pengarah Radio yang punyai PA lazimnya semua 
pertemuan mesti melalui temujanji melalui setiausaha. 
Namun, sejak aku menjawat jawatan Pengarah aku amalkan 
dasar pejabat terbuka, tidak perlu temujanji untuk bertemu 
aku. Bahkan susunatur pejabat diubahsuai agar pintu sisi 
yang terus keluar dibuka (supaya tetamu tidak perlu masuk 
ke pejabat radio dan melalui PA sebelum bertemu denganku). 

Barangkali itulah rezekiku apabila pada petang itu dengan 
tidak semena-mena Tabib Nur menjenguk ke pintu kamarku 
mengatakan ada tetamu dari jauh mahu menziarahiku. Aku 
segera bangkit dari kerusi empukku dan pantas ke pintu bilik 
untuk mempersilakan mereka masuk. Yang hadir adalah 
Tabib Nur, Ustaz Rahmat, dan tetamu yang dimaksudkan... 
beliaulah Syeikh Dr. Mahmoud MrGlani Al-Husayni dari 
Madinah Al-Munawwarah. 

Menatap wajahnya terasa sejuk dan segar jiwaku. Benar, 
itulah yang kurasai. Entah dari mana perasaan itu tidak 
kuketahui. Aku merasa sungguh selesa, senang dan tertarik 
dengan akhlak dan kemesraan Syeikh Dr. Mahmoud dalam 
interaksinya. Itulah kesan pertemuan pertamaku dengan 
beliau. 

Syeikh kupersilakan duduk di sofa tetamu dan kami 
berbual mesra pelbagai tajuk dan isu umat Islam semasa. 

Namun yang paling aku ingat, tidak lekang dari perbualan 
kami itu adalah keutamaan selawat dan mentakzim Sidna 
Rasulullah ^_Lo3 <Us- dill (jLo. Aku kaeum dan terkesan, baeaimana 
setiap isu dan problema umat yang kuajukan kepada Syeikh 
beliau sentiasa mengaitkan solusi yang diberinya dengan 
keperluan untuk kembali kepada Saiyidina Rasulullah £ui JLi 

Sebagai Pengarah Radio, aku punya program temubual 
yang kukendalikan sendiri iaitu rancangan Dialog@ 
IKIM. Rancangan temubual ini selalunya dikenadalikan 
dalam Bahasa Melayu atau Inggeris, bergantung kepada 
kesesuaian tetamu yang hadir. Formatnya adalah temubual 
yang dihoskan oleh Pengarah Radio dengan tetamu yang 
mengangkat isu dan agenda umat. Antara tetamu yang 
pernah hadir ke Dialog@IKIM ini adalah Datuk Syed Ali 
Tawfik al-Attas (Ketua Pengarah IKIM), TYT Reza Pahlavi 
(Duta Besar Republik Islam Iran), Datuk Abdul Razak 
(Pengarah Urusan KTM Berhad), Pengarah KAGAT dan 
ramai lagi. Dialog@IKIM ini disiarkan pada setiap Sabtu, 
jam 12 tengahari. 

Sepanjang perbualan itu hatiku bulat mahu beliau 
menjadi tetamuku dalam Dialog@IKIM. Sebagai Pengarah 
Radio IKIM.fm pada waktu itu aku ada kuasa penuh untuk 
menentukan tetamu yang masuk ke radio, apatah lagi 
program ini adalah program yang dihoskan oleh aku sendiri. 

"Sudikah Syeikh, jika saya adakan rakaman untuk 
disiarkan di radio saya? Saya sendiri yang akan kendalikan. . ." 
aku memberanikan diri untuk bertanya kepada beliau 
dengan diterjemahkan oleh Ustaz Rahmat. Syeikh tertawa 
dan menjawab dengan gaya beliau yang mesra dan 
berseloroh: "Saya tidak biasa masuk radio, saya takut apabila 
pegang sahaja mikrofon dalam studio nanti, semua yang nak 

dicakap akan hilang dan kakulah saya..." semua yang hadir 
tertawa, termasuk aku. Namun, tolakan beliau itu pantas 
ku jawab dengan logik begini: "Kalau begitu, Syeikh tidak 
perlu pegang mikrofon, hanya bercakap sahajalah... kita 
test dulu ya...," pecah ketawa dalam kamarku dan Syeikh 
menunjukkan isyarat you are smart\ 

Maka segeralah kuaturkan studio rakaman dan meminta 
petugas teknikal bersedia dengan peralatan serta set-up 
untuk rakaman. Setelah semuanya sedia, aku dengan tertib 
mempersilakan Syeikh dan Ustaz Rahmat masuk ke studio 
untuk sesi rakaman temubual kami. 

Oleh kerana masa itu adalah pada permulaan tahun 
baru hijrah lalu tajuk yang dicadangkan adalah "Pengajaran 
dari Hijrah Rasul ^h' s AJi ill JLi." Syeikh bersetuju dengan 
tajuk tersebut dan kamipun memulakan rakaman. Syeikh 
ada memberi syarat supaya program dialog tersebut dibuat 
secara terus, tanpa suntingan atau terputus-putus. Aku 
setuju kerana memang itupun format programku selama 
ini, temubual terus-menerus tanpa henti atau suntingan dan 
rakaman pun bermula. 

"Sidang pendengar Radio IKIMfm, Pilihan Utama 
Anda, Alhamdulillah, hari ini kita didatangi tetamu yang 
didatangkan khas dari Madinah al-Munawwarah. Beliau 
adalah Syeikh Dr Mahmoud MrGlani. Tajuk kita pada hari ini 
adalah "Pengajaran dari Hijrah Rasul." Tanpa melengahkan 
masa, dipersilakan Tuan Syeikh untuk memulakan." Itulah 
kata-kataku memulakan bicara. 

Syeikh pun memulakakan kalamnya dan diterjemahkan 
secara langsung oleh Ustaz Rahmat ke Bahasa Melayu. 
Sungguh indah susunatur kata-kata Syeikh, bermula dengan 
doa dan pujian kepada ALLAH, diikuti untaian indah 
selawat dan salam ke atas Saiyidina Rasulullah <u£ iui JLi 

Kebiasaannya, 
program 
temubualku 
dalam bentuk 
dua hala, iaitu 
aku selaku hos 
akan mencelah 
dan mengajukan 

soalan dan 
komentar agar 
tetamu tidak kaku 
atau hilangarah 
bicara. 



Jij. Bermula detik itu aku mula 
menanggung satu perasaan 
yang menohok ke hulu hatiku, 
di dalam studio berhawa dingin 
mataku seolah-olah dimasuki 
habuk, air mata yang hangat pun 
bergenangan di pipiku. 

Aku amati patah demi patah 
ucapan Syeikh yang sungguh 
teratur dan punya makna yang 
tinggi mendalam. Tidak pernah 
aku berhadapan dengan tetamu 
sehebat ini. Walaupun sebelum 
ini aku berpeluang bertemu 
dengan ramai ustaz dan tokoh, 
ikhlas kukatakan semuanya tidak 
setanding dengan kehebatan 
Syeikh pada waktu itu. Bahkan, 

belum pernah ada tetamu yang bersiaran di radio sebelum 
ini yang mampu menyentuh hatiku sampai mengalir air 
mata. 

Kebiasaannya, program temubualku dalam bentuk dua 
hala, iaitu aku selaku hos akan mencelah dan mengajukan 
soalan dan komentar agar tetamu tidak kaku atau hilang arah 
bicara. Namun ini tidak berlaku semasa bersama Syeikh. 
Sejak dari awal bicara beliau aku ibarat terpukau dan tidak 
berkedip mata memandang kepada Syeikh serta menekuni 
dan menghayati penyampaian beliau. Jiwaku seperti terbang 
tinggi, dibawa naik ke angkasa oleh indahnya bahasa dan 
tingginya makna yang tersirat di dalamnya. 

Justeru, aku tidak mampu untuk mencelah atau 
mengajukan apa-apa soalan kerana hatiku tidak mahu 

kerugian setiap patah kalimat dari Syeikh. Bahkan, jujur 
kukatakan kalau tidak kerana waktu rakaman sudah hampir 
sejam, dan slot program itu hanya satu jam, nescaya aku akan 
biarkan Syeikh bercakap dan terus bercakap tanpa henti. 

Hampir sejam, aku terpaksa memberi isyarat rakaman 
perlu ditamatkan. Syeikh pun kembali menyerahkan 
kepadaku untuk penutup. Aku kelu, tidak terungkap. Hatiku 
masih sebak, dan tidak keluar apa yang nak diucapkan. Aku 
sedar, suaraku terketar-ketar mengucapkan syukran kepada 
Syeikh dan segera menamatkan sahaja rakaman tersebut. 

Kami pun keluar dari studio dan Syeikh dengan tertib 
memohon izin untuk pergi. Seperti kebiasaan sifat Syeikh 
yang kuperhatikan mesti ada sahaja buah tangan apabila 
menerima tetamu atau mengunjungi seseorang. Begitu juga 
pada hari itu, Syeikh menghadiahkan kepadaku beberapa 
naskhah buku dan kitab sebagai tanda mata. 

Sebelum berpisah kami bersalaman. Berat hatiku untuk 
melepaskan Syeikh pergi. Aku sendiri tidak tahu, perasaan 
apakah yang melanda diriku waktu itu? Tidak pernah aku 
merasa begitu attached dengan mana-mana tokoh atau 
tetamu yang hadir ke radio sebelum ini. 

Aku rasakan, inilah "Syeikh" yang aku mahu, yang dapat 
membimbingku, walaupun waktu itu aku sendiri tidak 
faham apa itu "Syeikh." Aku segera mengambil nombor 
Ustaz Rahmat kerana aku amat pasti akan mengundang lagi 
Syeikh ke radio. Begitulah pertemuan pertamaku dengan 
beliau; guruku, mursyidku, pendidik jasmani dan rohaniku. 

Sejak pertemuan pertama itu hatiku sudah tertarik pada 
Syeikh dan jiwaku merasa rindu pada beliau. Merepek betul 
aku, amukan cinta apakah yang melanda diriku ini? Apabila 
rakaman itu disiarkan aku ajak seluruh ahli keluargaku untuk 
sama-sama mendengarnya di corong radio. Aku ceritakan 

pada mereka apa yang kulalui 
dan rasai sepanjang rakaman 
tersebut. Setelah mendengar 
suara Syeikh, keluargaku juga 
amat teruja untuk bertemu 
dengan Syeikh. 

Maka bermulalah fasa rindu 
dendamku pada Syeikh. Seingat 
aku dua minggu berturut-turut 
selepas itu, Syeikh aku undang 
ke radio untuk bersiaran dalam 
program Topik Jumaat yang 
disiarkan secara langsung pada 
jam 9.00 hingga 10.00 pagi. 

Pada sesi ketiga Syeikh ke 
radio, tidak silap aku pada hari 
Jumaat (cuti tahun baru) maka 
aku bawa semua ahli keluargaku 
ke radio. Kami dengar secara live Syeikh bersiaran dari bilik 
pejabatku. Tamat sahaja siaran tersebut kami sekeluarga 
pun dapat berbual dan bertemu dengan Syeikh di kamarku. 
Syeikh sekali lagi menghadiahkan buku kecil Wirid Maklum 
(versi putih saiz poket) kepada kami semua dan berpesan 
agar membacanya setiap hari. Syeikh juga mengundang kami 
untuk hadir ke majlis zikir yang diadakan pada waktu itu. 

Kami semua amat gembira, dan bermulalah kami hadir 
ke majlis-majlis bersama Syeikh selepas itu. Ya ALLAH, 
muliakan guruku, dan jadikan kami murid-murid yang sejati 
kepada guru kami. Amin. 



Hatiku masih 
sebak, dan 
tidak keluar 
apa yang nak 
diucapkan. Aku 
sedar, suaraku 
terketar-ketar 
mengucapkan 
syukran kepada 
Syeikh dan segera 

menamatkan 
sahaja rakaman 
tersebut. 

ftcfoKelapanbelcis 

Inilah 
Kisahku 

"Pokok dari segala maksiat, ghaflah dan syahwat itu 
kerana redho dengan nafsu, manakcda pokok dari 
segala ketaatan, kesedaran dan kesopanan budi adalah 
pabila engkau tidak redho kepada nafsuntu itu" 
- Sidi Ibnu 'Atho'illah As-Sikandari As-Syazili 

Belajar berjalan, bertatih-tatih menapak, rebah, bangun 
bertatih menapak lagi. Katakan tidak kepada putus 
asa, "Allahumma ampunanMu lebih luas dari dosa- 
dosaku dan rahmatMu lebih aku harapkan dari amalanku." 
Sidi Ahmad Jais menyambung ceritanya: 



Inilah kisahku, bagaimana aku menemui kembali erti 
kehidupan, dan bagaimana kehidupanku berubah sama 
sekali setelah dianugerahkan ALLAH Subhanahu wa 
Taala untuk bersuhbah dengan syeikh yang kamil. 

Semuanya bermula sekitar tahun 2010 dan 2011 apabila 
secara tiba-tiba aku meletak jawatan dan di"singkir"kan 
daripada pekerjaanku (dua kali). Kali pertama, daripada 
jawatan sebagai Pengarah Radio IKIM.fm (aku meletak 

jawatan), dan seterusnya daripada jawatan sebagai Pengurus 
Kanan Koperasi Muslimin (disingkirkan). Maka pada 
tahun 2012 aku memulakan syarikat perundingan dan 
latihanku. Ianya adalah satu permulaan yang kecil dan serba 
kekurangan. Waktu itu, aku baru sahaja mengenali guruku 
Syeikh Dr. Mahmoud MrGlani... baru nak berjinak-jinak 
berguru dengan beliau. 

Sesunguhnya aku amat berterima kasih dan terhutang 
budi kepada Syeikh yang sentiasa memberikanku 
sokongan, dorongan, nasihat dan pemantauan pada 
setiap perkembanganku hinggalah aku menjadi seperti 
yang kucapai kini. Terima kasih Syeikh ku kerana engkau 
mengambil tempat almarhum ayah yang tak sempat melihat 
aku besar, bahkan engkau pada muridmu lebih dari seorang 
ayah kandung pada anaknya... daripada kosong engkau 
membimbing tanganku, daripada zero dengan sabar engkau 
mengisiku. 

Terima kasih Syeikh ku... sampai bila pun aku takkan 
dapat membalas jasamu. Aku sampai sekarang pun masih 
bergelut dengan nafsuku... terima kasih Syeikh ku kerana 
engkau tak pernah jemu mentarbiahku. Aku akan sentiasa 
merujuk kepada nasihat dan panduan daripadamu untuk 
melangkah seterusnya dalam derap perjalananku. 

Dan engkau kawan, mahu tahu sangat anekdot suhbahku 
dengan Syeikh... baiklah, biarlah aku ringkaskan saja agar 
engkau tidak jemu. 

Pada tahun 2012 (saat aku memulakan perniagaanku), 
Syeikh berkata kepadaku "Adalah bagus untuk kamu bekerja 
sendiri, supaya tiada sesiapa lagi yang akan mengarah atau 
mengawalmu." Pada awalnya, aku sendiri tidak pasti apa 
yang mahu dilakukan, ke mana hendak dituju... tetapi 
aku meletakkan kepercayaan yang kuat kepada Syeikh ku 

bilamana beliau sering memberi rangsangan dengan kata- 
katanya: "Lakukan saja! Just do if!." 

Tiga bulan yang pertama, aku melakukan pelbagai 
percubaan (trial & error), menawarkan berbagai kursus; 

kursus keibubapaan, pengurusan dan sebagainya namun 

tidak mendapat sambutan... dan aku merasa kehilangan, 
tidak tahu apa nak buat lagi... percayakah engkau kawan 
kalau ku luahkan, pada waktu itu aku merasa bagai terdampar 
sendirian di tengah Sahara nan luas? 

Kemudian, hadirlah yang dikasihi Syeikh untuk 
membantuku. Segala-galanya, dari penyediaan bahan 
hatta ke acara yang berlangsung. Syeikh ku hadir sebagai 
pembentang. Saat itu, Syeikh mengajukan agar aku 
menganjurkan Nafahat Jalan Robbi siri satu dengan judul 
"Seminar Makarimul Akhlaq." 

Pada acara yang pertama ini tugasku hanyalah sebagai 
penganjur, untuk mendapatkan tempat (Hotel Residence 
Uniten), mengaturkan aturcaranya, menghantar surat 
undangan kepada peserta, menguruskan pendaftaran 
dan perjalanan program. Hakikatnya, Syeikhlah yang 
menyediakan segala bahan-bahan tersebut di dalam Bahasa 
Arab dan kemudiannya diterjemahkan Sidi Rahmat ke 
Bahasa Melayu. 

Pada Seminar yang pertama ini, ianya hanyalah 
permulaan yang amat kerdil, tidak lebih daripada 40 orang 
yang hadir. Itupun aku berterima kasih kepada Syeikh ku 
kerana turut mengundang para muridin-muridat untuk 
turut serta. Maka dapatlah juga khalayak yang memenuhi 
bilik seminar kecil tersebut. Hatiku amat tersentuh dengan 
penyampaian Syeikh dalam seminar sulung ini, sungguh 
berharga tiap patah kata-kata Syeikh ku. Secara faktanya 
dapat kuperhatikan betapa ramai daripada hadirin yang 

basah mata mereka dengan titisan manik-manik air mata. 

Barulah aku fahami bahawa sebenarnya Syeikh sedang 
mengajar dan melatih diriku untuk mengendalikan kursus 
ini seterusnya. Syeikh sering mengingatkanku "bahan-bahan 
ini adalah untukmu, sila gunakan ia di mana sahaja kamu 
ingini..." 

Sebaik sahaja berlangsungnya seminar yang pertama ini 
aku merasa sungguh gembira, merasai futuh dari Robbi. Satu 
demi satu undangan mulai masuk, menjemput kami untuk 
menyampaikan seminar ini. Kami mula mengendalikan 
Seminar di Masjid Putra, Putrajaya, dua kali seminar di 
Johor Bahru (satu untuk pegawai kerajaan negeri (SUK), 
dan satu untuk BOD Johor Corp). Dalam semua acara 
tersebut tugasku masih lagi sebagai penganjur sahaja, hanya 
mendengar dan belajar dari penyampaian Syeikh ku. 

Kemudian datanglah cabarannya, ketika kami 
menganjurkan Seminar Makarimul- Akhlaq untuk kali kelima 
di Johor bilamana Syeikh berkata kepadaku: "kali ini, Ahmad 
Jais dan Sidi Haji Ahmad Salim yang akan sampaikan...," 
dan Syeikh tidak akan turun lagi menyampaikan seminar 
tersebut. 

Kali pertama diminta menyampaikan Seminar Nafahat 
Jalan Robbi siri satu (Makarimul Akhlak) aku menjadi tidak 
keruan, berserabut dan hilang susunatur. Namun, aku tetap 
meletakkan kepercayaan bulat kepada Syeikh, "Just do it!" 
kataku pada diriku sendiri. Aku cuba meyakinkan diriku 
bahawa arahan dari Syeikh pastinya yang terbaik. Sebelum 
memulakan penyampaianku aku menghubungi Syeikh, 
memohon restu dan pesan-pesan akhirnya. Sungguh, Syeikh 
ku adalah seorang pembangkit semangat jiwa, supervisor, 
jurulatih dan mentor yang terbaik. Turuti sahaja nasihat dan 
tunjuk ajarnya nescaya kita semua akan selamat dan berjaya. 

Itulah keyakinanku! 

Sekarang marilah kuceritakan apa yang sebenarnya 
berlaku di hari seminar itu. Sebaik sahaja melangkah ke pentas 
dan mencapai mikrofon kumulakan dengan doa pembukaan 
dan membaca selawat. Tiba-tiba, satu perasaan yang amat 
aneh meresap ke benakku, rasa yang belum pernah kurasai 
sebelum ini. Secara tiba-tiba aku merasa kuat, rasa punya 
kekuatan dan keberanian untuk menyampaikan amanah 
yang dipikulkan ke atas bahuku. Keyakinan diri hadir dalam 
hatiku... tidak tahu dari mana. Lalu berluncuran satu demi 
satu materi seminar itu dari mulutku, dan tanpa kusedari 
aku sedang menyampaikan bahan-bahan Syeikh ku persis 
seperti yang kudengari dari beliau sebelum ini. . . seolah-olah 
aku telah menghafal skrip penyampaian tersebut. Hingga ke 
saat ini pun apabila terkenang percubaan pertama tersebut 
aku jadi termangu, cuba memahami bagaimana aku bisa 
menyampaikan seminar itu... dari manakah datangnya 
ilmu itu. Akhirnya kufahami, ini semua adalah barokah dari 
Syeikh ku. 

Bermula daripada pengalaman pertama aku tidak 
menoleh ke bekalang lagi... satu demi satu panggilan dan 
undangan seminar mulai masuk. Aku mula menjelajah ke 
seluruh negara menyampaikan Seminar Makarimul Akhlak 
(NJR 1) di Sabah, Kelantan, Pahang, Perak, Kedah, Melaka, di 
pelbagai agensi kerajaan, sekolah, universiti dan sebagainya. 
Tidak semena-mena perniagaanku mula menjana wang 

dan pendapatan untuk penghidupanku rezeki yang 

halal untuk menyara keluargaku (seperti yang selalu Syeikh 
ingatkan kepada murid-muridnya). Kata kuncinya adalah 
JUST DO IT, dan ikut sahaja segala arahan, nasihat dan 
panduan daripada Syeikh. 

Kemudian berlakulah apa yang berlaku. Pada tahun 

2014 aku hanyut disibukkan oleh beberapa perkara lain... 
tidak lagi fokus kepada bahan-bahan Syeikh. Minda bawah 
sedarku (sebenarnya nafsuku) membisikkan aku sudah 
hebat dan mahu membuat projek itu dan ini. Selepas itu, 
rentetan peristiwa yang kulalui satu persatu telah menjadi 
pelajaran yang paling berharga buat diriku...aku hampir 
kehilangan segala-galanya... hinggalah aku buat keputusan 
untuk kembali kepada Syeikh ku. 

Keputusan kembali telah membuat aku muhasabah 
semula apa yang ku lakukan selama ini dalam seminar- 
seminar Syeikh yang aku sampaikan. Aku menyampaikan 
materi-materi Syeikh ku mengenai nafahat (hembusan) 
Jalan Robbi. . . sudah mulakah aku masuk menempuh jalan 
Robbi?! Aku menyampaikan silibus yang disusun oleh 
Syeikh ku mengenai Makarimul Akhlaq. .. sudahkah aku 
mengusahakan pada diriku ada akhlak-akhlak itu sebelum 
mengkuliahkannya kepada para peserta seminar? ! Ke hulu ke 
hilirnya aku selama ini dengan Seminar Makarimul Akhlaq 
adakah menggalas amanah tarbiah dan ilmu dari Syeikh 
ku atau kerana kepentingan mahu menjana pendapatan, 
mengisi periuk nasi atau mencari populariti? Nah, kalau 
begini halnya maka apa beza aku dengan ayam jantan kokok 
berdegar-degar tapi ekor bergelumang tahi? 

Barulah kusedari bahawa aku harus menyerah kepada 

Syeikh ku dengan penyerahan yang sepenuhnya .just do 

it.. .just follow z£...(buat aje la, ikut saja la), tidak perlu tafsir- 
tafsir, jangan nak menganalisis atau buat kajian dulu. . . atau.. 
atau. . . itu semua mainan nafsuku. 

Makalangkahpun diatur kembali. Syeikh kumeluncurkan 
seminar-seminar barunya NJR 2 (Tahzibul Akhlaq) dan NJR 
3 (Tazkiyatun Nufus) di ruang latihan syarikatku di Bangi. 
Inilah titik perubahanku... aku membuat pusingan U lalu 

kembali kepada Syeikh ku. Masih segar dalam ingatanku 
dalam salah satu seminar tersebut Syeikh berdoa agar satu 
hari nanti aku akan punyai sebuah universiti sendiri... 
Allahumma Ameen! Ya! Just do it!, Just follow your Syeikh! 

Tahu-tahu ia menjadi nyata apabila pada Januari tahun 
ini (2015) aku dilantik menjawat jawatan Dekan, Fakulti 
Teknologi dan Kejuruteraan di Kolej UNITI, Port Dickson 
(seperti yang pernah Syeikh bayangkan dalam seminar 
kelmarin dulu). Hingga ke saat ini, satu demi satu futuh 
(pembukaan) menjengah dalam hidupku... semuanya dari 
barokah Syeikh. 

Aku sungguh-sungguh yakin dan menginsafi bahawa 
aku ini tiada apa-apa, lemah dan telah terhina tanpa 
Syeikh. Sebaliknya, apa yang kuperolehi hari ini 
adalah dengan tunjuk ajar dan dorongan dari Syeikh 
yang amat sabar membimbingku... dia tak pernah 
jemu walau karenahku kadang-kadang macam anak 
nakal yang mengelat dari mengikut arahan dan 
mematuhi peraturan! 

Fahamlah aku sekarang pengertian Syeikh 
Kamil dan Mursyid itu, dia setia mendidik dan terus 
mendidik. Manakala kamu pula wahai anak jangan 
nakal-nakal. }ust do it! Just follow it! Walaupun 
nampaknya macam kerja gila seperti menganjurkan 
maulid di dalam penjara dan di hospital sakit jiwa. . . 
Just do it!... ALLAH will opens more for us. 

Rahsianya adalah pada Syeikh, kekuatan itu 
dari Syeikh, bahkan segala-galanya adalah dengan 
kemuliaan Syeikh. Aku amat percaya dengan prinsip 
ini... ya, secara jujurnya aku memang tak punya 
apa-apa tapi Syeikh ku lah yang menggembleng 
jiwa ragaku untuk menjadikan aku insan mulia. 

Memanglah jika aku asyik berfikir tentang kehendak- 
kehendak peribadi tentu macam-macam alasan akan 
timbul... ini semua dari nafsu yang menguasai jiwa, dari 
roh yang dipenjara oleh nafsunya. Tapi jika kita ada Syeikh 
Kamil... kita akan selamat... kita akan mencapai ke sana... 
segala sesuatu akan datang dan dibukakan buat kita. . . 

Inilah kisahku yang tidak seberapa. Suhbah itu mahal 
harganya dan amat bernilai. Sesungguhnya, bersuhbah 
dengan syeikh yang mursyid itu akan mendatangkan 
kehidupan kepada jiwa dan raga murid. 

Syeikh ku sebagai narasumber Seminar NJR1 - Makarimul Akhlak 
bersama para pegawai Jabatan Agama Islam fohor. 

Mengapa 
Pula Tiada?! 



staz Badrul Azhar gigih memberi pelajaran dan 



didikan kepada para pelajarnya yang datang 



^taX dari berbagai kalangan. Pondoknya di Bukit 
Birut, Mengkuang Hulu terletak dua kilometer dari jalan 
berturap, terperosok ke tengah ladang getah dan sawit di 
kawasan perbukitan yang tiada akses eletrik dan air paip. 
Antara pelajarnya termasuk anak-anak miskin, imigran 
dari Kemboja, mantan penagih dan orang mencari taubat. 
Kalau musim hujan nescaya hanya kenderaan pacuan empat 
roda sajalah yang boleh sampai ke pondoknya kerana jalan 
tanah merah di perbukitan itu pasti berselut. Tapi ustaz 
yang relatif masih muda ini tak mahu kalah dengan cabaran 
dan kesusahan, dia dibantu oleh kumpulan sukarelawan 
yang gigih serta berhubung baik dengan pihak keselamatan 
setempat. Kedatangan Syeikh ku menghulur silaturrahim 
pada petang hari Arafah itu disambut hangat oleh ustaz dan 
para pelajarnya. 

Syeikh ku menyampaikan kuliah yang bersemangat 
menyatakan penghargaan beliau terhadap usaha yang 
dilakukan oleh ustaz, para sukarelawan dan para pelajar 
pondok ini. Dengan kemampuan yang ala kadar dan di 
tempat sebegini mereka menimba ilmu dan beribadah... 

"Ustaz dan pelajar-pelajar ustaz adalah para pahlawan!" ujar 
Syeikh ku. 

Di samping mengijazahkan Hadis Musalsal Hari 
Arafah yang beliau riwayatkan dari Musnid Ad-Dunya As- 
Syeikh Muhammad Yasin Bin Isa Al-Fadani -moga ALLAH 
meredhoinya- Syeikh ku juga banyak memberi kata nasihat 
dan perangsang kepada mereka. Syeikh ku bertanya kepada 
Ustaz Badrul apakah zikir yang diamalkan di pondok 
ini? Jawab ustaz, beliau telah mengambil zikir Tareqat Al- 
Qodiriyyah dari almarhum gurunya dan zikir itulah yang 
menjadi amalan beliau bersama para pelajarnya sekarang. 

Syeikh ku mengucap syukur Alhamdulillah dan 
menekankan agar anak-anakpelajar selain menekuni aktiviti 
pembelajaran juga hendaklah gigih membenteng diri dengan 
didikan dan amalan Ahlis Sunnah Wal Jamaah agar selamat 
dari tsunami akhir zaman yang sedang melanda dunia. 
Syeikh ku membakar semangat mereka untuk komitmen 
mengamalkan bacaan selawat serta zikir yang diajarkan oleh 
ustaz kepada mereka kerana amalan zikir akan melindungi 
dari segala yang buruk. Bila tidak mengamalkan zikir 
nescaya syaitan dengan mudah masuk menggoda, merasuk 
nafsu yang tidak terdidik lalu akan tersebarlah berbagai 
gejala terlaknat, antaranya homoseks dan lesbian yang sudah 
banyak berlaku baik di sekolah biasa, sekolah agama, sekolah 
pondok dan bahkan di sekolah tahfiz. Jika mereka komitmen 
mengamalkan selawat dan zikir nescaya ini semua takkan 
terjadi dengan izin ALLAH. 

Untuk lebih menyemangati mereka Syeikh ku bercerita 
tentang Saiyidina As-Syeikh Abul Hasan As-Syazili -moga 
ALLAH meredhoinya dan mengurniai kita keberkatannya- 
sekilas tentang manaqib hidup beliau juga mujahadah 
dan tarbiah yang beliau tempuh dalam perjalanan menuju 

ALLAH Taala. 

Hujung pertemuan, usai solat isya di belantara pokok 
getah dan sawit itu Ustaz Badrul mengucap syukur dan rasa 
terharu yang amat sangat atas susah payah Syeikh ku datang 
dari Madinah Al-Munawwarah menjengok beliau dan para 
pelajarnya di tempat yang hampir ke hujung dunia ini. Syeikh 
ku membalas penghargaan ustaz dengan berkata: "Bahkan 
sayalah yang patut berterima kasih kepada ustaz dan anak- 
anak pelajar yang telah sudi menerima kunjungan saya ke 
mari. Saya rasa dimuliakan oleh tuan-tuan semua." 

Ustaz Badrul juga melahirkan rasa terima kasih dan 
keterujaannya dengan kisah-kisah Saiyidina As-Syeikh Abul 
Hasan As-Syazili yang disampaikan oleh Syeikh ku dalam 
kuliahnya tadi. Kata ustaz: ". ..sebelum ini tiada ulama yang 
menghikayatkan tentang Syeikh Abul Hasan As-Syazili dan 
Tareqat As-Syaziliyyah di negeri kami." Syeikh ku tersenyum 
sembari mengujar: "Mengapa pula tiada?! Bukankah ustaz 
telah belajar dan sekarang mengajar kitab Hikam?! Kitab 
Hikam itu tidaklah lain dari jambangan ilmu dan makrifat 
Saiyidina As-Syeikh Abul Hasan As-Syazili!." Mendengarkan 
itu ustaz turut senyum sambil memejamkan dua matanya 
serta mengangguk kepala. 

Suhbah dengan Syeikh ku menziarahi Ustaz Badrul dan 
pondoknya telah menjadi satu kenangan manis buatku. 
Beliau dan hampir 300 orang pelajarnya berbaris panjang 
kiri kanan jalan tanah merah yang menganjur keluar dari 
pondok mereka. Kereta yang membawa kami mula bergerak 
dan Syeikh ku melambai-lambaikan tangannya lalu tiga 
kali laungan Allahu Akbar dari ustaz dan para pelajar pun 
bergema memecah kesunyian malam di perbukitan. 

WAfcar Umbi W 
As-Syaziliyyah 
Di Alum Melayu 

Walau pun sudah pulang berhari-hari dari lawatan 
ke pondok Ustaz Badrul namun kenyataan 
beliau soal sebelum ini tiada ulama pernah 
menghikayatkan tentang Tareqat As-Syaziliyyah di negeri 
kita asyik terngiang-ngiang lalu buat aku teruja untuk 
melakukan rujukan pustaka. 

Kalau nak dilihat secara rambang nampak ada betulnya 
juga kata-kata yang terlepas cakap itu kerana secara 
umumnya di kalangan nenek moyang kita di Tanah Melayu 
nama Tareqat As-Syaziliyyah memang jarang-jarang 
didengar orang. Tapi apakah itu bererti tiada? Tidak juga, 
kerana fakta-fakta di bawah menjelaskan sebaliknya. 

1. Kitab Hikam karya As-Syeikh Ibnu 'Atho'illah 
As-Sikandari As-Syazili -moga ALLAH meredhoinya- 
(wafat tahun 709H) yang katanya telah diterjemah 
oleh Tok Pulau Manis Terengganu -moga ALLAH 
meredhoinya- (wafat tahun 1149H) hingga kini pun 
masih enak dibaca oleh tuan-tuan guru Patani dan 
Semenanjung dalam langgam Melayu gaya kitab 

kuning walau berbelit-belit jalan bahasanya nak 
difaham orang sekarang. Dalam kalangan tareqat sufi 
yang muktabar baik di tanah air kita atau di mana- 
mana tidak ada yang tak mengaji kitab Hikam. 

2. Kitab Dalailul Khayrat karya As-Syeikh As- 
Saiyid Muhammad Bin Sulaiman Al-Jazuli As-Syarif 
Al-Hasani As-Syazili -moga ALLAH meredhoinya- 
(wafat tahun 870H) itulah kitab yang digenggam oleh 
sebelah tangan Raja Haji Marhum Teluk Ketapang 
ketika baginda gugur syahid dalam perang melawan 
Belanda di Melaka pada 18 Jun 1784M. Inilah dia kitab 
selawat yang paling meluas diamalkan di dunia Islam 
sejak zaman pengarangnya hingga sekarang. 

3. Sekarang di mana-mana orang mendendangkan 
maulaya solli wa sallim daiman abada sampai menjadi 
siulan anak-anak muda. Itulah dia rangkap pembuka 
qasidah Burdah karya As-Syeikh Muhammad Bin Saeed 
Al-Busairi As-Syazili -moga ALLAH meredhoinya- 
(wafat tahun 696H) yang ketenarannya merata-rata. 
Orang- orang tua kita zaman dahulu hampir tidak 
ada yang tak mengetahui qasidah ini. Di Masjid Putih 
(Masjid Abidin) Kuala Terengganu dapat dibaca satu 
bait dari Burdah terukir dengan khat tsuluts yang 
indah di atas setiap pintu masuk bahagian asalnya: 

./is' c js* ( J-~*t-j j j5 w».u. i •-!'- 4j j j£. »i~wo— ila 4)1 ^1 Ip^ 

Baginda telah menyeru kepada ALLAH 
maka mereka yang berpegang teguh kepadanya 
ertinya mentegang kukuh pada tali nan ampuh 

Selain dari Burdah, pengarangnya Al-Imam Al- 
Busairi juga meninggalkan tiga lagi jambangan 
qasidah yang monumental dalam sastera dunia 
Islam zaman berzaman iaitu Al-Hamaziyyah, Al- 
Mudhariyyah dan Al-Muhammadiyyah. Dari zaman 
beliau hingga ke hari ini tidak ada pecinta yang asyik 
kepada Saiyidina Rasulullah ^h' 3 <Jc iiii JLi melainkan 
asyik kepada qasidah- qasidah beliau itu kerana di 
dalamnya amat terasa ketulusannya cinta kepada 
junjungan agung Saiyidina wa Maulana Muhammad 

^_Lj3 d_j£. dill ^jLo. 

Demikianlah kitab Hikam, kitab Dalailul Khayrat dan 
qasidah Burdah dengan kembar tiganya... semuanya dan 
banyak lagi adalah permata-permata unggul dari persada 
Tareqat As-Syaziliyyah, walhamdulillahi Robbil "alamin. 

4. Hizbul Bahr merupakan amalan wirid paling 
masyhur dalam Tareqat As-Syaziliyyah yang 
bersumber dari Saiyidina As-Syeikh Abul Hasan 
As-Syazili -moga ALLAH meredhoinya dan 
mengurniai kita keberkatannya-. Antara ulama 
besar Dunia Melayu yang mengamalkan bacaan 
Hizbul Bahr adalah Syeikh Muhammad Zain Bin 
Faqih Jalaluddin Aceh, Syeikh Abdus Shamad Al- 
Falimbani (dikatakan wafat tahun 1823M), Syeikh 
Daud Bin Abdullah Al-Fathani (wafat tahun 1265H), 
Syeikh Wan Ali Kutan Al-Kalantani, Syeikh Wan 
Ahmad Bin Wan Muhammad Zain Al-Fathani (wafat 
tahun 1325H), Tengku Mahmud Zuhdi Bin Abdul 
Rahman Al-Fathani (Syeikhul Islam Selangor yang 
pertama, wafat tahun 1376H) dan ramai lagi. Kitab 

Lum'atul Awrad karya Syeikh Wan Ali Kutan Al- 
Kalantani yang merupakan kitab himpunan amalan 
berbagai wirid paling lazim dibaca di kalangan 
pondok-pondok Patani Darus Salam, Kelantan dan 
merata tempat di tanah air kita pada zaman dahulu 
turut memuatkan amalan Hizbul Bahr dengan 
kaifiat bacaannya 1 . Aku juga mendapati sekarang di 
tanah air kita, di Indonesia, Singapura dan banyak 
tempat lagi ramai orang yang menjadikan Hizbul 
Bahr sebagai amalan wirid harian walaupun mereka 
bukan pengikut Tareqat As-Syaziliyyah. 

5. Kalangan pengamal Tareqat An- 
Naqsyabandiyyah di Alam Melayu pula punya 
hubungan rapat dengan Tareqat As-Syaziliyyah. 
Ini kerana Syeikh Abdul Wahab Rokan Al-Kholidi 
An-Naqsyabandi (wafat di Langkat, Sumatera pada 
21 Jamadil Awwal 1345H - 27 Disember 1926M) 
telah menulis satu wasiat panjang terdiri dari 44 
perkara yang beliau pesankan kepada semua zuriat 
keturunan dan anak-anak muridnya. Wasiat beliau 
itu telah dibukukan dan sampai sekarang masih 
disimpan rapi oleh mereka. Perkara nombor dua 
dari 44 wasiat keramat itu berbunyi: "Apabila sudah 
kamu baligh, berakal hendaklah tnenerima Tareqat 
Syaziliyyah atau Tareqat Naqsyabandiyyah supaya 
sejalan kamu dengan aku" 




1- Maklumat-maklumat ini telah dicatat oleh almarhum Ustaz Haji Wan 
Mohammad Saghir Abdullah di dalam bukunya, Penyebaran Thariqat- 
thariqat Shufiyyah Mu'tabarah Di Dunia Melayu. 

Kerana wasiat mahaguru besar itu, dapat disemak 
bahawa kalangan khalifah Syeikh Abdul Wahab 
Rokan yang terdahulu amat menitik beratkan diri 
mereka mengambil ijazah Tareqat As-Syaziliyyah, 
contohnya dalam catatan almarhum Syeikh Haji 
Othman Bin Muhammad Amin dari Batu Pahat 
(wafat tahun 1985M) yang berguru kepada Syeikh 
Haji Omar Batu Pahat (salah seorang khalifah 
kepada Syeikh Abdul Wahab Rokan, wafat tahun 
1355H). Syeikh Haji Othman dalam catatannya yang 
bertarikh sekitar tahun 1936 menulis bahawa beliau 
bersama rakannya Muhammad Jim telah menerima 
Tareqat As-Syaziliyyah dari Khalifah Othman Al- 
Kholidi Naqsyabandi yang merupakan imam District 
Hoof, Bagan Api-api. 

6. Syeikhul Islam kerajaan Kedah Darul Aman 
Syeikh Wan Sulaiman Bin Wan Shiddiq (wafat 
tahun 1935M) seorang tokoh yang sangat terkenal 
menguasai berbagai-bagai bidang keilmuan Islam 
juga merupakan pengamal dan penyebar Tareqat An- 
Naqsyabandiyyah Al-Mujaddidiyyah di negeri Kedah 
dan sekitarnya. Dalam kitab Risalah Nihayatil Mathlub 
beliau telah menurunkan satu senarai panjang amalan 
wirid dan ibadat nafilah yang mesti dikerjakan oleh 
murid-murid tareqatnya yang sudah didudukkan 
di maqam irsyad dan khilafah sepertimana wasiat 
guru beliau Syeikh Faqir Muhammad Andakhuri Al- 
Bukhari (wafat di Thaif pada 19 Rabi" ul Awwal 1321H 
- 1903M). Antara kandungan senarai panjang tersebut 
termasuklah membaca Hizbul Bahr sehari lima kali 
dan selawat Dalailul Khayrat tujuh hari sekali khatam. 

Teman-teman 5 
Solihin 



Di belahan Asia Tenggara, kembara Syeikh ku di 
tanah air kita, di merata kepulauan Indonesia dan 
di Singapura telah menemukan beliau dengan ramai 
kalangan orang soleh yang selanjutnya menjadi teman- 
teman di perjalanan, selain dari nama-nama yang telah aku 
ceritakan sebelum ini. Kalaulah cukup maklumat dan tidak 
keterbatasan waktu, ingin saja ku tulis untuk tiap seorang 
dari mereka satu bab khas. Namun mudah-mudahan, 
beberapa halaman dari buku SUHBAH ini dapatlah kiranya 
merakamkan sejambak penghargaan buat mereka yang 
budiman itu. Antara mereka adalah: 

Ustaz Haji Rosnan Alias, Pengkalan Balak 

Orangnya masih sekitar empat puluhan dan waktu 
bujangnya pernah belajar hingga ke India dan Mesir. Seorang 
wanita tua 1 yang solehah telah mengambilnya sebagai anak 
angkat dan menyerahkan kepadanya memimpin sebuah 



1- wanita solehah yang mesra dipanggil Nenek ini sudah meninggal 
dunia pada satu hari Jumaat. Semoga ALLAH merahmatinya dengan 
maghfirah dan ridhwan serta menempatkan rohnya bersama para 
solihin, amin. 

surau berdepan dengan pantai yang kemudian dikenal orang 
dengan panggilan Zawiyah Jemaah Padang Kemunting. 

Ustaz Haji Rosnan dan jemaahnya mencintai amalan 
zikir dan para ahli zikir. Pada tiap kesempatan terutamanya 
di musim perayaan Maulid Junjungan Nabi JjLj <u£ iui JLi 
pasti suraunya akan mengundang tokoh-tokoh agama baik 
dari dalam maupun dari luar negara untuk menyampaikan 
tazkirah dan nasihat. Di tanah air kita, Ustaz Haji Rosnan 
adalah antara guru mengaji terawal yang dikenali oleh Syeikh 
ku dan Syeikh ku tak pernah melupakan kenangan ini. 

Kebiasaan memuliakan tetamu seperti yang berlaku di 
zawiyah-zawiyah sufi masih dapat dilihat di surau ustaz kita 
ini. Apabila Syeikh ku datang berziarah pasti ada saja buah 
tangan darinya, kadang-kadang kain serban dan kadang- 
kadang tongkat kayu hutan. 

Ustaz Haji Rosnan yang mudah mesra kenal dengan 
semua guru-guru mengaji di Melaka. Dia adalah seorang 
peminat sejarah tempatan dan banyak mengumpul 
manuskrip kitab-kitab lama. Ustaz kita ini telah membawa 
Syeikh ku melawat masjid-masjid tua di sekitar Melaka, 
makam-makam lama, peninggalan orang zaman dahulu dan 
hatta ke gua di Tanjung Tuan untuk menunjukkan kepada 
Syeikh ku kesan sejarah keagungan Islam di negeri Melayu 
bersejarah yang sekarang sudah tidak ada sultan itu. 

Ustaz Haji Ali, Padang Temu 

Ustaz kita yang ini pula sudah kategori warga emas. 
Waktu muda pernah menuntut ilmu di kota Makkah Al- 
Mukarromah dengan alim ulamanya secara menadah kitab 
dan setelah pulang ke kampung, selain mengajar di madrasah 
beliau juga membimbing jemaah haji dan umrah. Oleh 
kerana itu orang Padang Temu lebih senang memanggilnya 

Syeikh Ali. Syeikh ku berkenalan dengan beliau ketika sama- 
sama dalam dalam bot laju dari Melaka ke Dumai, Indonesia, 
waktu itu Ustaz Haji Ali mahu melawat sekolah pondok 
tajaannya di Pekan Baru. Syeikh ku selanjutnya telah memenuhi 
undangan beliau sebanyak dua kali bagi menyampaikan kuliah 
di madrasahnya, di Padang Temu, Melaka sempena hari 
kebesaran Islam yang dibanjiri oleh kehadiran warga setempat. 

Semangat setiakawan yang dihulurkan oleh Syeikh Haji 
Ali kepada Syeikh ku juga tak kurang hangatnya. Apabila 
Syeikh ku berhasrat untuk membuka zawiyah di Kampung 
Madrasah, Parit Sulung, Batu Pahat pada awal tahun 2010, 
beliau memberi sokongan kuat dan waktu kenduri kesyukuran 
sempena pembukaannya, beliau bersama Ustaz Haji Rosnan 
dan jemaah mereka dari Melaka turut hadir. 

Tuan Haji Muhammad Yacob, Muar 

Surau beliau adalah Rumah Suluk Baitul Ibadah Nurus 
Sa'adah di Pantai Layang, Sungai Mati, Muar. Apabila 
mendengar berita seorang syeikh dari Madinah datang 
membuka zawiyah Tareqat As-Syaziliyyah di Batu Pahat, beliau 
datang menghulur silaturrahim dan selanjutnya mengundang 
Syeikh ku ke tempatnya. 

Tuan Haji Muhammad Yacob setelah bersara dari angkatan 
tentera darat menumpukan sepenuh tenaganya untuk jalan 
menuju ALLAH. Dengan amanah dari gurunya, beliau 
membangun rumah suluk tersebut yang sekarang banyak 
dihadiri terutamanya oleh warga emas untuk zikir dan ibadah. 
Di rumah suluknya, Tuan Haji Muhammad Yacob juga 
sering mengundang guru-guru agama yang berautoriti untuk 
menyampaikan ilmu kepada jemaahnya, "Itu sudah tentu, 
kerana untuk mengerjakan ibadah kita perlu kepada ilmu" kata 
Tuan Haji. 




146 



Dahulu waktu zawiyah utama Syeikh ku di Batu Pahat 
acap kali juga beliau mengunjungi Tuan Haji Muhammad 
Yacob yang jauhnya kira-kira dua kali menanak nasi dengan 
dapur kayu. Hingga sekarang pun hubungan silaturrahim 
antara mereka tetap berterusan. 

Kiai Haji Suhaili Solihin, Rengit 

Beliau adalah pewaris Tareqat Al-Qadiriyyah di negeri 
Johor Darul Takzim. Jika melihat dirinya sedang tekun 
berwirid di atas tikar sembahyang nescaya orang yang tidak 
mengenali akan menyangka bahawa orang tua ini hanya 
seorang lebai Jawa penunggu masjid. Orang itu tidak tahu 
ke dalaman ilmu beliau dan dirinya yang sama sekali tidak 
sekadar orang tua yang beribadah menunggu mati. Di selatan 
tanah air kita sekarang Kiai Haji Suhaili adalah saki baki 
terakhir dari kiai sepuh yang masih hidup. 

Walaupun sudah tua benar tapi Pak Kiai masih 
menyempatkan diri berkeliling untuk menyampaikan ilmu 
di samping tugas utamanya mengasuh jemaah Tareqat Al- 
Qadiriyyah di masjid dan madrasahnya yang terletak di Seri 
Merlong, Rengit. Majlis zikir yang dipimpin oleh Kiai Haji 
Suhaili memang benar-benar serius zikir dan tidak ada cerita- 
cerita dunia di dalamnya, apalagi pertikaian fahaman politik. 
Orang yang datang membawa cerita pertikaian politik ke 
majlis zikir beliau ertinya memang sengaja mencari nahas. 

Ketika Syeikh ku memenuhi undangan berta'aruf 
dengan beliau kelihatanlah jemaahnya yang ratusan orang itu 
semuanya warga emas atau orang yang sudah hampir ke umur 
pencen. Semuanya tekun mengaji dan beribadah dan hampir 
tidak ada anak muda. Inilah yang menjadi kesusahan hati Pak 
Kiai kerana apabila generasi muda tidak cenderung kepada 
amal ibadah dan wirid zikir bererti didikan Tasawuf yang 

intinya akhlak itu akan hilang dari masyarakat. Masyarakat 
yang langsung tidak ada didikan Tasawuf ertinya terdedah 
kepada kerosakan yang besar. 

Sesudah Syeikh ku menyampaikan kuliah kepada 
jemaah Kiai Haji Suhaili, orang-orang tua yang seramai- 
ramainya itu dengan lobanya tidak melepas peluang untuk 
bersalam-salaman mengambil berkat dari ahli Madinah yang 
cucu Saiyidina Rasulullah ph' 3 <u£ aJJI Habis bersalam- 
salaman Pak Kiai mempersilakan Syeikh ku dengan hormat 
untuk sama-sama bersila di lantai menjamah hidangan nasi 
ambeng dalam dulang, menu khas masyarakat Jawa yang 
sekarang generasi muda sudah tidak lagi cenderung untuk 
belajar memasaknya. 

Ustaz Fuad Ebnu Ali, Padang Temu 

Adalah pengerusi Pertubuhan Murid-murid Kitab 
Turath 1 Negeri Melaka. Dia melangkah lebih jauh dari 
sahabatnya Ustaz Haji Rosnan waktu zaman bujangnya 
dalam menuntut ilmu hingga sampai ke Syiria. 

Pada satu malam yang sudah agak lewat beliau telah 
mengundang Syeikh ku untuk menyampaikan kuliah di 
pondoknya. Syeikh ku dengan senang hati pergi memenuhi 
tapi dalam perjalanan merasa agak kurang sopan kerana 
memikirkan bagaimana nanti pada siang esoknya pelajar- 
pelajar di pondok itu akan meneruskan sessi pembelajaran 
jika mereka di lewat malam ini masih bergadang mata 
mendengar kuliah. 

Ketibaan Syeikh ku disambut dengan paluan kompang 
dan marhaban yang bersemangat dari anak-anak pondok 



1- istilah kitab turath merujuk kepada kitab-kitab kuning yang biasa 
dijadikan teks pengajian dalam sistem pengajian Islam secara tradisional. 

dan jemaah Ustaz Fuad. Wah, kompang dan marhaban 
selepas waktu tengah malam... ini bukan main-main. 
"Tuan Syeikh jangan kuatir, di pondok saya memang ada 
sessi pembelajaran waktu tahajjud seperti ini, jadi jika sessi 
ini diadakan para pelajar akan berehat di sebelah siang" 
demikian ujar Ustaz Fuad. 

Di pondok Ustaz Fuad, para pelajar beliau tidak hanya 
mengaji kitab kuning dan menghafaz Al-Quran, bahkan 
mereka juga digembleng dengan amalan wirid zikir dan 
dilatih beribadah. Semoga ALLAH memberkati Ustaz Fuad 
dan para pelajarnya yang gigih di saat minat masyarakat 
dalam pendidikan Islam telah berubah kepada sistem moden 
di universiti tempatan, timur tengah dan barat. 

Tuan Haji Amaludin, Kuala Kangsar 

Murid-murid Syeikh Abdul Wahab Rokan sejak sebelum 
zaman perang Jepun sudah banyak yang tersebar di Tanah 
Melayu. Itu tidak hairan memandangkan beliau sendiri 
pernah menetap selama beberapa waktu dan mendirikan 
madrasah suluknya di Batu Pahat, Johor. Selain dari 
Johor, Tareqat An-Naqsyabandiyyah Al-Kholidiyyah dari 
cabang Syeikh Abdul Wahab Rokan juga tersebar di negeri 
Perak kerana beberapa orang khalifah dan bahkan ada 
keturunannya yang membuka madrasah suluk di sana. 

Tuan Haji Amaludin adalah mantan guru sekolah di 
Kuala Kangsar dan beliau dari zaman mudanya sudah 
beramal Tareqat An-Naqsyabandiyyah yang merujuk kepada 
perkampungan Besilam di Langkat, Sumatera itu. Takdir 
ALLAH telah mempertemukan beliau dengan Syeikh ku lalu 
menjemputnya ke rumah beliau yang sederhana di Kuala 
Kangsar. Sederhana tapi bercahaya dengan zikir. Dalam 
majlis silaturrahim dan muzakarah itu Syeikh ku turut 

menurunkan kepada tuan rumah ijazah memakai serban, ini 
disambut gembira oleh beliau. 

Tuan Haji Amaludin dan jemaahnya yang kecil tetap 
komited dengan amalan tareqat biarpun di zaman sekarang 
orang ramai hampir tidak tahu menahu apa itu tareqat. 
"Yang penting tujuan kita adalah ALLAH dan yang kita 
tuntut adalah redho ALLAH," demikianlah seperti yang 
selalu diungkapkan oleh orang sufi di mana-mana. 

Ustaz Tengku Mohamad Fouzy, Singapura 

Dari 6 hingga 7 Februari 2010, Syeikh ku telah menjadi 
panel kehormat yang diundang khas dari Madinah Al- 
Munawwarah dalam Seminar Mengukuh Pegangan Jalan 
Yang Selamat di Oditorium Masjid Sultan, Singapura. 
Seminar dua hari yang mendapat sambutan hangat dari 
masyarakat Islam di Singapura itu khusus membicarakan 
tentang pegangan aqidah Ahlus Sunnah Wal Jamaah, 
Tasawuf Islam dan cabarannya di akhir zaman. Selain 
menampilkan ahli panel dari tokoh-tokoh tempatan seminar 
ini turut mengundang Syeikh Dr. Muhammad Uthman El- 
Muhammady 1 dan Ustaz Zamihan Mohamad Zin Al-Ghari 
dari Malaysia sebagai pembicara. 

Pihak yang menjadi tenaga penggerak kepada seminar 
bersejarah di Singapura itu adalah Moral & Human 
Development Society (MHDS) dan presidennya, Ustaz Tengku 
Mohamad Fouzy T.M Jumat Mahid. Bersemangat dengan 



1- Almarhum telah menghembuskan nafasnya yang terakhir pada 23 
Mac 2013. Kata Syeikh ku, dengan pemergiannya Malaysia kehilangan 
seorang tokoh ensiklopedia Islam yang berwibawa. Semoga ALLAH 
merahmatinya dan menurunkan hujan maghfirah ke atas pusaranya, 
am in. 

dorongan dari Syeikh ku maka Ustaz Tengku Fouzy pun tak 
pandang belakang lagi untuk menjayakan seminar tersebut. 

Selain berjaya dalam bidang pengurusan perjalanan 
haji dan umrah di Singapura, Ustaz Tengku Fouzy juga 
merupakan seorang guru agama yang aktif mengajar. 
Beliau dan persatuannya selalu menganjurkan program- 
program kemasyarakatan dan pendidikan untuk umat Islam 
terutamanya untuk anak-anak muda di Pulau Temasik yang 
sekarang sudah disumpah menjadi pulau hutan batu itu. 
Apabila bulan RabhT ul Awwal tiba mereka akan bekerjasama 
menyewa stadium untuk mengadakan program sambutan 
Maulidur Rasul A^' 3 iui Sungguh indah. 

Tokku Haji Ibrahim, Pulau Manis 

Kalau tidak melihat orangnya nescaya dengan gelarnya 
sebagai tokku dia akan dianggap sudah berumur 70 tahun. 
Tapi sebenarnya masih muda, baru empat puluhan. Ustaz 
Haji Ibrahim Bin Haji Mohamad lebih mesra dipanggil 
oleh kalangan murid-muridnya sebagai Tokku. Beliau dari 
silsilah keturunan Syeikh Abdul Malik Bin Abdullah (Tok 
Pulau Manis) yang telah menyebarkan Tareqat Syathariyah 
ke negeri Terengganu Darul Iman dan menobatkan sultan 
pertama di negeri itu. 

Syukur pada ALLAH, Tokku Haji Ibrahim dengan penuh 
kegigihan sekarang adalah penerus kepada perjuangan 
moyangnya, tidak jauh dari makam Tok Pulau Manis di 
Kuala Terengganu, Tokku Haji Ibrahim membangun sebuah 
pondok pengajian ilmu-ilmu agama yang tak sunyi dari 
wirid dan zikir. 

Pada bulan Februari 2010, Tokku Haji Ibrahim telah 
mengundang Syeikh ku ke Terengganu untuk menyampaikan 
siri Majlis Bicara Ilmu yang mengupas permasalah ummah 

masakini selama dua hari berturut-turut dari Kemaman 
hingga Kuala Terengganu. Road tour intensif yang hanya 
menampilkan Syeikh ku sebagai pembicara solo itu telah 
diatur bermula di zawiyah Tokku Haji Ibrahim di Kemaman, 
seterusnya Masjid Pasir Minal, Pondok As-Siratul Mustaqim, 
Madrasah Darul Bayan dan berakhir di Madrasah Al- 
Hidayah Al-Ghazaliyyah di Batu Buruk, Kuala Terengganu. 
Itu tidak termasuk program yang tak tertulis dalam jadual 
seperti muzakarah yang berterusan dalam perjalanan, ziarah 
makam awliya, tahnik bayi dan melawat pondok Tokku di 
Serada. 

Alhamdulillah program tersebut telah sempurna dengan 
jayanya berkat kerjasama antara guru-guru pondok yang 
berhubung baik dengan pondok Tokku Haji Ibrahim. 
Bekerjasama, ukhuwwah dan merendah diri adalah sifat-sifat 
yang dapat dilihat jelas pada peribadi Tokku, tak hairanlah 
mengapa orang Terengganu sangat menyayangi beliau. 



Ustaz Khairul Anuar Samsudin, Dungun 

Kalangan murid-murid beliau senang memanggilnya 
sebagai Habib. Tujuh tahun lalu ketika pertama kali Syeikh 
ku berkenalan dengannya, dia kelihatan masih muda dan 
sekarang baru di awal 40an. Seingatku, ziarah Syeikh ku 
yang pertama kali ke rumahnya itu sehari sebelum hari 
raya Aidil Adha dan pada malamnya beliau telah meminta 
Syeikh ku untuk menyampaikan kuliah Tasawuf di suraunya. 
Jemaahnya juga muda-muda sepertinya. 

Habib Khairul Anuar Samsudin tidak suka kemasyhuran 
dan menonjol diri di tengah khalayak, dikeranakan itu 
kalau kita datang ke Dungun dan bertanya orang setempat 
tentangnya mungkin hanya bilangan jari yang kenal. Tak 
ramai juga yang tahu bahawa selain dapat mengajar kitab 

kuning dengan kemas dia juga seorang guru silat yang handal. 

Tentang tareqatnya pula, pendekar yang banyak 
jurus rahsia ini memberitahu Syeikh ku bahawa dirinya 
mengamal Tareqat An-Naqsyabandiyyah Al-Kholidiyyah 
yang dipelajari dari gurunya. Dunia yang luas ini terlihat 
kecil apabila Syeikh ku berkenalan pula dengan Tokku Haji 
Ibrahim Pulau Manis dan Ustaz Tengku Fouzy Singapura 
selepas itu lalu masing-masing memberitahu bahawa satu 
ketika dahulu mereka pernah bersua wajah. 

Tuan Guru Haji Abdul Hamid, Bachok 

Waktuhidupnyabeliau adalah seorang tuayang dihormati 
di Gunung, Bachok, Kelantan. Di sebelah rumahnya yang 
sederhana ada sebuah surau kecil tempat beliau mengajar 
kitab. Kedamaian di wajahnya mencerminkan kemurnian di 
hatinya, walaupun alim serba serbi dan menjadi tempat rujuk 
ustaz-ustaz serta para penuntut ilmu namun masyakarat di 
negeri pantai timur lebih mengenali beliau pada keahliannya 
mengajar kitab Hikam. 

Biarpun pengetahuannya mengenai Tasawuf amat 
mendalam Tuan Guru Haji Abdul Hamid Bin Salleh tak 
pernah mendakwa dirinya sebagai syeikh tareqat atau guru 
mursyid. Bagi beliau soal menjadi syeikh tareqat bukan 
semata-mata soal ilmu pengetahuan, bahkan lebih dari itu. 
Bak kata pepatah sufi: "Semoga ALLAH merahmati insan 
yang tahu diri, lalu tak melampaui batas dirinya." 

Sewaktu hayat beliau Tuan Guru sufi ini tak pernah lepas 
dari mengadakan kenduri maulid di suraunya setiap bulan 
Rabi'ul Awwal. Oleh kerana hadirin terlalu ramai, jamuan 
makan dihidang sehingga tiga hingga empat kali kerana 
tidak cukup tempat. Majlis maulid beliau mengikut aturan 

orang-orang tua zaman dahulu; kitab Maulid Al-Barzanji 
dibaca dari awal hingga akhir dengan lagu-lagu lama yang 
merdu, semua hadirin khusuk mengikuti hingga tamat. 
Biarpun ada suara-suara sumbang yang mengata bid' ah 
merayakan maulid tapi tak berani pula mereka bersemuka 
dengan Tuan Guru. 

Semua murid-murid beliau tahu bahawa dirinya tidak 
suka diambil gambar. Waktu Syeikh ku datang berziarah 
beliau rasa amat gembira kerana beroleh tuah dari Madinah 
dan membenarkan gambarnya diambil. Beliau juga 
menghidangkan buah durian kepada tamu istimewanya ini 
dan Syeikh ku dengan senang hati menjamahnya. Almarhum 
Tuan Guru Haji Abdul Hamid Bin Salleh, guru kitab Hikam 
yang tiada gantinya di pantai timur menyahut seruan Ilahi 
pada 24 September 2014. Pada hari itu kata Syeikh ku seekor 
singa Ahlus Sunnah Wal Jamaah di Kelantan sudah pergi. 

Ustaz Abu Aswad, Tumpat 

Ketika kali pertama Syeikh ku berziarah kepada beliau 
di rumahnya, di rumahnya itulah madrasah tempat dia 
mengajar kitab dan mendidik jemaahnya. Alhamdulillah 
pada ziarah yang kedua, dengan berkat Saiyidina wa Maulana 
Rasulullah ALLAH kurniakan rezeki, ustaz kita 

dan jemaahnya dapat membeli sebidang tanah di Kampung 
Menjual, Chabang Empat, Tumpat, Kelantan dan di situ 
mereka membangun Madrasah Islamiah Ahbabul Mustafa. 

Murid-murid ustaz tidaklah ribuan orang, tapi mereka 
sungguh-sungguh belajar dan beramal. Ada orang tua dan 
ada orang muda, sekarang dengan adanya madrasah ada 
pelajar-pelajar yang tinggal di asrama pula. Tambah berkat 
lagi apabila kesemua abang dan adik beliau turut menjadi 
murid-murid dan menyokong usaha murninya. 

Sekarang di Kelantan, Madrasah Islamiah Ahbabul 
Mustafa walaupun kecil dan baru setahun jagung namun 
aktif mengadakan majlis-majlis maulid mengajak masyarakat 
untuk mencintai Saiyidina wa Maulana Rasulullah <ti£ iin JLi 
Jbj serta program-program santunan masyarakat seperti 
bantuan kepada fakir miskin dan mangsa banjir. Ini satu usaha 
yang sangat patut mendapat penghargaan. Semoga ALLAH 
memberi cahaya kepada Madrasah Islamiah Ahbabul Mustafa 
dan gurunya Ustaz Abu Aswad Bin Yah Al-Azamat Khan. 

Syeikh Abdul Qadir Al-Madani, Tumpat 

Sebelum bermusafir ke negeri Kelantan, Syeikh ku telah 
menuliskan untaian syair Arab karya seorang wali ALLAH 
dari Mesir kepadaku. Syair itu beliau suruh aku terjemah 
ke dalam Bahasa Melayu kemudian beliau latih aku untuk 
mengqasidahkannya. Kata Syeikh ku, nanti di Kelantan 
kamu qasidahkan syair ini di tempat-tempat yang akan kita 
lawati. Di dalam syair itu ada bait yang berbunyi: 

i g I 4__>-lj " ; ! ; " t_jJbu ^JL«>lxJI jks 

Hati para asyiqin terseksa 
dan seksa itulah ketenangan mereka 

Dari rumah Ustaz Abu Aswad di Tumpat, beliau dan 
jemaahnya telah mengarak Syeikh ku berziarah kepada 
guru mereka, pakar rujuk Tasawuf di Kelantan yang mesra 
dipanggil oleh masyarakat setempat sebagai Tok Ayah 
Musa. Tak ramai yang tahu nama sebenar Tok Ayah adalah 
Abdul Qadir Bin Mohamad Yusuf, waktu mudanya pernah 
menuntut ilmu sampai ke Sudan dan kemudian ke Madinah 
Al-Munawwarah. Oleh kerana itu beliau suka meletak 
gelar Al-Madani di belakang namanya sebagai kenang- 

kenangannya mengaji di kota Junjungan Mulia Jbj aJi. iui lJ Li. 

Kedatangan Syeikh ku bertandang kepada beliau 
disambut meriah. Tok Ayah menghidangkan khusus untuk 
tetamu Madinahnya ini hampir 30 jenis manisan negeri 
Kelantan. Pertemuan itu tambah manis dengan pengijazahan 
beberapa buah hadis musalsal dari Syeikh ku yang beliau 
riwayatkan dari gurunya Syeikh Muhammad Yasin Bin Isa 
Al-Fadani Al-Makki. 

Sudah menjadi adat di majlis-majlis para solihin untuk 
mendendangkan qasidah sufi yang intinya puji-pujian 
kepada ALLAH, selawat Saiyidina Rasulullah ^L' 3 &Ak iui JLi 
dan kata-kata yang membangkit hemah untuk menempuh 
jalan menuju ALLAH. Apabila jemaah Ustaz Abu Aswad 
sudah berqasidah dipersilakan pula kepada pihak tetamu 
Madinah untuk menyampaikan barang serangkap dua 
madah. Syeikh pun menyuruh aku, lalu aku alunkan: 

Hati para asyiqin terseksa 
dan seksa itulah ketenangan mereka. . . 

...dalam mendengar qasidah itu Tok Ayah Musa tak 
dapat menahan sebak, beliau menangis dan jemaah yang 
memenuhi ruang tamu rumahnya turut menangis hingga 
ada yang meraung-raung. 

Ketika menyampaikan muzakarah pada kesempatan itu, 
Syeikh ku (selaku Ahlul Bait) turut membuat teguran kepada 
segelintir orang yang menisbahkan diri mereka kepada 
Ahlul Bait tapi tidak berakhlak dengan akhlak Saiyidina 
wa Maulana Rasulullah <ii£ Syeikh ku memberi 

peringatan kepada hadirin untuk tidak tertipu dengan 
golongan ini. Orang yang akhlaknya tidak mencerminkan 
nasabnya adalah diragui pada nasabnya. 

Ingatan Syeikh ku ini telah disambut oleh Tok Ayah 

Musa: "Benar itu, akan tetapi tuan-tuan Ahlul Bait tetaplah 
kami dahulukan dari diri kami." Begitulah Tok Ayah Musa, 
peribadinya adalah peribadi Tasawuf yang murni. Beliau 
menghembus nafas terakhir pada 26 Januari 2013. Semoga 
ALLAH meliputi beliau dengan rahmat dan maghfirahNya, 
amin. 

Ustaz Shahrul Rizal, Mersing 

Ustaz Shahrul Rizal Bin Mohamad Sati dilahirkan 
di Perak pada tahun 1978. Kuarters guru yang menjadi 
kediamannya di Felda Tenggaroh, Mersing itu dijadikan 
zawiyah dan madrasah pengajiannya selain tugasnya 
mengajar di sekolah menengah. Cintanya kepada ilmu dan 
zikir diasuhkan kepada murid-muridnya yang majoriti 
mereka adalah anak-anak belasan tahun dan orang-orang 
muda. Kerana itu gelaran ustaz orang muda memang amat 
cocok dengan beliau. 

Ketika belajar di Universiti Mu'tah, Jordan, ustaz kita ini 
rajin pergi mengaji kitab di luar kampus kepada alim ulama 
tempatan. Itulah yang menjadikan ilmunya lebih mantap dari 
siswa-siswa yang hanya tahu belajar secara formal di dalam 
ruang kelas. Di Jordan juga ustaz kita mempelajari Tareqat 
As-Syaziliyyah Ad-Darqawiyyah yang menjadi amalannya 
hingga sekarang, tapi jika orang tidak tahu nescaya akan 
mengatakan dia mengikut Tareqat An-Naqsyabandiyyah Al- 
Haqqaniyyah kerana gaya pakaiannya yang bagai almarhum 
Syeikh Nazim Efendi Al-Qubrusi itu. 

Syeikh ku telah berkenalan dengan Ustaz Shahrul Rizal 
dalam satu pertemuan di Melaka dan ustaz telah mengundang 
beliau ke zawiyahnya di Mersing, lalu semenjak dari hari 
itulah silaturrahim bertaut. Sememangnya mendidik anak- 
anak muda bukanlah satu pekerjaan yang mudah, apalagi 

untuk mengajak mereka beramal zikir, tapi inilah yang 
dilakukan oleh Ustaz Shahrul Rizal dengan penuh komitmen. 
Kerana itu Syeikh ku berdoa panjang kepada beliau semoga 
ALLAH mengurniainya kekuatan, madad dan taufik, amin. 



Syeikh Dr. Haii Tahid Sidek Al-Kholidi 

Satu hari, berbetulan ketika Syeikh ku berada di 
Kuantan, Pahang untuk memimpin majlis zikir di rumah 
seorang murid beliau, Syeikh Dr. Haji Jahid Sidek Al-Kholidi 
juga sedang berada di Madrasah Manaratil Ilmi, Jalan Pekan 
- Kuantan untuk memimpin majlis zikir bersama murid- 
murid Tareqat An-Naqsyabandiyyah Al-Kholidiyyah di situ. 
Salah seorang murid beliau yang baru berkenalan dengan 
Syeikh ku pun mengambil kesempatan itu dan mengaturkan 
pertemuan lalu Syeikh ku diundang untuk bersilaturrahim. 

Undangan itu disambut hormat oleh Syeikh ku lalu datang 
bersama rombongan murid-muridnya. Terasa suasana yang 
amat tulus dan sambutan hangat dari Syeikh Dr. Jahid dan 
murid-murid beliau. Syeikh ku dipersilakan menyampaikan 
muzakarah dan selanjutnya sama-sama dengan Syeikh Dr. 
Jahid serta jemaahnya mengalunkan qasidah Burdah dalam 
Bahasa Melayu. 

Syeikh Dr. Haji Jahid Sidek Al-Kholidi dilahirkan pada 
tahun 1940. Beliau adalah ahli akademi jalur sufi yang 
dihormati di kalangan agamawan Malaysia serta sudah 
masuk ke alam tareqat sejak usia muda. Selain dari usahanya 
memberi pencerahan tentang Tasawuf Islam melalui 
pembentangan kertas kerja, seminar dan forum beliau juga 
aktif dalam kerja-kerja kebajikan. Pada bulan Julai 2009 
beliau mengambil inisiatif menubuhkan Pusat Perlindungan 
dan Rawatan Istana Budi. Objektif dari penubuhan pusat 
rawatan ini adalah untuk melindungi, merawat dan 

memelihara aqidah pesakit-pesakit HIV beragama Islam 
yang dipindahkan dari Pusat Perlindungan HIV di sebuah 
gereja di Batu Arang, Selangor. 

Syeikh Raja Ashman Shah Al-Haqqani 

Putera almarhum Sultan Azlan Muhibbuddin Shah, 
Perak Darul Ridzuan. Melalui beliau ramai kalangan atasan 
di negara kita berkenalan dengan Tasawuf dan tareqat, tak 
kurang juga golongan VIP yang sebelumnya tidak kenal 
tikar sembahyang belajar berwudhu' dengan beliau. Beliau 
berguru dengan Syeikh Nazim Efendi Al-Qubrusi dan amat 
mentakzim syeikhnya itu. Dirinya adalah seorang bangsawan 
diraja yang mesra rakyat, merendah diri dan mengambil 
berat tentang kemaslahatan kaum Muslimin. 

Perkenalan Syeikh ku dengan beliau bermula apabila 
melalui seorang rakan Syeikh ku menerima undangan beliau 
untuk hadir ke majlis zikir Tareqat An-Naqsyabandiyyah Al- 
Haqqaniyyah di Damansara, Kuala Lumpur. 

Biarpun tidak sependapat dengan beliau dalam beberapa 
perkara seperti keharusan muzik dalam majlis zikir dan 
lain-lain namun antara Syeikh ku dengan beliau tetap saling 
hormat-menghormati. Masa pantas berlalu dan putera raja 
berdarah sufi ini telah mangkat pada 20 Mac 2012, sejurus 
majlis zikirnya di malam berkenaan. 

Tuan Guru Syeikh Haji Hafiz, Tenderam 

Reputasi Yayasan Al-Jenderami yang masyhur keseluruh 
ASEAN sebagai kota Ahlus Sunnah Wal Jamaah itu tidaklah 
datang bergolek, atau turun dari langit dengan dulang emas. 
Tuan Guru Syeikh Haji Hafiz Bin Selamat memulakannya 
pada tahun 1985 bersama rakan-rakan kakitangan 
Perbadanan Pembangunan Bandar (UDA) berkongsi 

membeli tanah di Jenderam Hilir, Sepang lalu bergotong 
royong membangun sebuah surau pengajian yang diberi 
nama Al-Madrasah Al-Islamiah Al-Jenderamiah di ceruk 
kampung yang ketika menjelang kemerdekaan negara kita 
adalah kawasan ancaman komunis. 

Janganlah ditanya apa tohmahan orang kepada mereka, 
sampai kebas telinga mendengarnya. Tapi itu tidak pernah 
mematahkan semangat Tuan Guru dan jemaahnya, mereka 
tekun mengaji dan membangun hingga dikurniakan ALLAH 
mencapai kejayaan sekarang. 

Pada Sambutan Maulid Kubro Saiyidina wa Maulana 
Muhammad Jbj <d£ iui Jli Yayasan Al-Jenderami, 143 1H 
- 2010M, Tuan Guru Syeikh Haji Hafiz telah mengundang 
Syeikh ku untuk menyampaikan tazkirah di majlis hoi 
masyaikh Al-Jenderami pada hari Jumaat 5 Mac 2010, 
kemudian ucapan di hari perasmian Maulid Kubro pada 
hari Sabtu 6 Mac 2010 dan sebagai panel kedua dalam 
persidangan tertutup ulama-ulama pondok Asia Tenggara 
sempena perayaan maulid besar kali yang kelapan di yayasan 
itu. 

Tiap kali sambutan maulid tahunan di Jenderam rasa 
mahabbah kepada junjungan Nabi (Jbj <Uc iui JLi menjadi 
mekar dan suasananya tambah meriah dengan hadirin yang 
berdatangan dari seluruh tanah air, dari negara-negara 
ASEAN dan juga Timur Tengah. 

Jika punya kelapangan waktu Syeikh ku memang suka 
untuk berziarah ke Yayasan Al-Jenderami dan Tuan Guru 
Syeikh Haji Hafiz juga jika tahu Syeikh ku ada di sini suka 
untuk mengundang beliau untuk mengisi acara di Jenderam. 

Di Yayasan Al-Jenderami yang bernuansa Islami dan 
mengiringi perkembangan zaman, amalan wirid zikirnya 
tumbuh subur, kitab-kitab Melayu seperti Sabilal Muhtadin, 

160 



Aqidatun Najin, Sairus Salikin dan banyak lagi dimengajikan 
oleh orang-orang tua dan muda dengan enaknya, bacaan 
Maulid Al-Barzanji, Ad-Daiba'ie, Al-'Azzab dan Simthud 
Duror merdu dialunkan dengan suara-suara yang bertenaga. 

Tuan Guru Syeikh Haji Hafiz Jenderam, Ustaz Haji Fuad 
dan Ustaz Haji Ali Padang Temu, Ustaz Abu Aswad Tumpat, 
Tokku Haji Ibrahim Pulau Manis dan ramai lagi ustaz di 
tanah air kita adalah golongan "tegar kitab kuning" yang 
berani mempersetankan kepercayaan orang-orang moden 
yang berkata bahawa warisan bersanad dari para ulama 
silam itu di zaman sekarang sudah lapuk dan tidak sesuai 
lagi digunapakai. 

Kiai Haji Amir Hamzah, Jakarta Selatan 

Pondok Pesantren Darul Ishlah yang diasuhnya itu 
bermula pada tahun 1987 dengan dua orang santri apabila 
datuknya Haji Munir memberi rumah kediamannya di 
Warung Buncit, Jakarta Selatan untuk dijadikan tempat 
mengaji kitab. Kiai Haji Amir Hamzah adalah seorang 
alim dalam masyarakat Betawi yang sebati dengan tradisi 
mahabbah Saiyidina Rasulullah ^L' 3 <d£ iui Jl£> dan Ahlul Bait 
Baginda. 

Setiap malam Jumaat di pesantrennya, Kiai Amir 
mengadakan pengajian umum dengan pengisian bacaan 
maulid dan tausyiah 1 . Apabila bulan Rabi'ul Awwal, 
pesantrennya mengadakan sambutan Maulidur Rasul Jl2> 
^UuJ dAs. dill besar-besaran yang dihadiri oleh ribuan 2 jamaah 
. Berguni-guni beras akan digunakan untuk memasak nasi 
kebuli 3 dalam acara tersebut dan jalan utama berdekatan 



1- kalau di Malaysia orang sebut sebagai tazkirah. 

2- pernah mencecah angka 20,000 orang. 

3- nasi beriani. 

pesantren yang menganjur ke pusat kota Jakarta akan ditutup 
oleh pihak polis bagi memberi laluan kepada perarakan 
maulid yang meriah itu. 

Sekarang pada satu-satu masa jumlah santri yang 
semuanya lelaki di pesantren Kiai Amir sekitar dua ratus 
orang dan mereka tidak dikenakan bayaran. Kata Pak Kiai: 
"Pokoknya serius ngajil" iya, serius belajar dan pesantrenlah 
yang akan menanggung makan minum mereka. Kalangan 
santrinya yang berbakat apabila sudah tamat belajar akan 
digalakkan oleh Kiai Amir membuka sekolah di kampung 
masing-masing. Sehingga tahun 2010, selain dari pesantren 
pusat di Jakarta Selatan, Darul Ishlah juga mempunyai 
cawangan di Pekalongan dan Majalengka di Jawa serta satu 
lagi cawangan di Tembilahan, Sumatera. 

Di Pesantren Kiai Haji Amir di Jakarta para santri tidak 
hanya pandai mengaji kitab, bahkan di waktu lapang ada 
yang belajar menjadi jurubina rumah, pendawaian eletrik 
dan lain-lain kemahiran dari masyarakat sekitar. Ini dengan 
dorongan dari pak kiai sendiri. Menyedari zaman yang 
makin berubah, Kiai Amir tidak mahu santrinya bingung 
kalau nanti apabila tamat belajar tidak dapat kerja jadi imam 
masjid atau bilal di langgar 1 . 

Tetamu yang bertandang ke pesantren beliau juga akan 
mendapati suasana persekitaran yang nyaman dan bersih. 
Para santrinya walaupun berkain sarung dan berbaju 
taqwa tapi berseterika dan nampak segak. Kata Pak Kiai, 
pesantrennya duduk di tengah kesibukan kota Jakarta dan 
beliau tidak mahu orang memandang selekeh kepada santri- 
santrinya. 

Inilah Kiai Haji Amir Hamzah yang sederhana orangnya 



1- surau. 

tapi berwawasan jauh ke hadapan. Tiap kali ke kota Jakarta, 
Syeikh ku takkan lupa untuk bersilaturrahim kepada beliau 
dan pondok pesantrennya. 

Kiai Haji Mufti Hasbulloh, Bandung Barat 

Melalui Kiai Haji Amir Hamzah, Syeikh ku berkenalan 
pula dengan Kiai Haji Mufti Hasbullah. Kiai Sunda yang 
biarpun negerinya di Jawa Barat dan kampung halamannya 
di Bandung Barat, sangat alahan pula beliau dengan budaya 
barat. Di Desa Rajamandala, Kecamatan Cipatat, beliau 
mewarisi Pondok Pesantren Burhanurromli dari almarhum 
ayahndanya Kiai Haji Hasbulloh. Sepertimana almarhum 
ayahnda, Kiai Haji Mufti juga pernah tinggal beberapa waktu 
di kota Makkah untuk menuntut ilmu dan kisah-kisahnya di 
Tanah Suci merupakan antara topik yang amat suka beliau 
bualkan dengan Syeikh ku. 

Pusat pengajian ilmu-ilmu agama dengan sistem gaya 
tradisional yang diwarisi dari ayahnya itu dipertahankan 
mati-matian sambil mengujar sedih kepada Syeikh ku 
bahawa di sekitar Bandung Barat dahulu ada puluhan 
pondok pesantren, tapi sekarang hanya tinggal sebilangan 
saja yang masih mempertahankan silibus pengajian aliran 
Ahlis Sunnah Wal Jamaah. 

Loh, kokgitu PakKiai? "Kerna himpitan ekonomi da.n gak 
kuat iman ya Syeikh." Kiai Haji Mufti menjelaskan bahawa 
banyakpondokpesantrenyangtakkuatbertahanmenghadapi 
arus kemodenan lalu tutup. Baiklah, ada sekolah pondok 
yang walaupun susah tetap ingin bertahan, tapi tuan gurunya 
pula yang tak kuat iman. Datang pihak-pihak tertentu yang 
kadang-kadang dari luar negara ke pondok, menawarkan 
dana besar dan bantuan logistik, dengan syarat kiai mesti 
menukar silibus Ahlus Sunnah Wal Jamaah yang diwarisi 

:^suhba<hfe_ 

dari para kiai yang terdahulu dengan silibus baru yang garis 
keras serta cenderung mengkafirkan, mensyirikkan dan 
membid' ahkan siapa yang tidak sependapat dengan mereka. 
Pak kiai yang tak tahan dengan godaan dana "beracun" ini 
pun menerima tawaran dan hasilnya menularlah terrorism 
di kalangan pelajar agama yang kemudian berkembang ke 
tengah masyarakat. "Biar susah, tapi saya gak mau santri- 
santri saya jadi terrorist^." tegas beliau kepada Syeikh ku. 

Syeikh ku memahami kebimbangan Pak Kiai lalu 
memberitahu bahawa untuk membendung fahaman 
keganasan dari merebak dalam masyarakat, ajaran Tasawuf 
Islam yang membawa akhlak mulia adalah penawar paling 
mujarab. Ini disokong seratus peratus oleh Kiai Haji Mufti. 

Pada penghujung tahun 2009, Syeikh ku dengan Kiai 
Haji Mufti Hasbulloh bekerjasama mengasaskan Markaz 
At-Tasawuf Al-Islami di Bandung Barat dan satu bangunan 
madrasah tiga tingkat telah dibangun untuk tujuan itu. 
Daripada Syeikh ku, Kiai Haji Mufti telah mengambil amalan 
Wirid Maklum dan Hizbul Bahr serta mengajarkannya 
kepada santri-santri dan jemaah beliau di kalangan warga 
setempat yang ramai. 

Antara yang disukai oleh Syeikh ku pada beliau ini ialah 
sikap perihatin terhadap santri-santrinya. Mereka belajar di 
Pesantren beliau tanpa membayar yuran, santri yang tidak 
punya sara hidup pula dapat mengambil upah mengerjakan 
sawah padi milik Pesantren. Nanti walaupun santri-santri itu 
sudah tamat mondok 1 dan masing-masing dengan kerjayanya 
namun hubungan mereka dengan Kiai Haji Mufti tetap 



1- mondok adalah istilah Jawa yang kita sebut di Semenanjung sebagai 
memondok. Ertinya menuntut ilmu di pondok agama. 

berterusan, hampir tiap kali Syeikh ku berziarah kepadanya 
pasti beliau akan mendapati ada saja mantan-mantan santri 
datang sow an 1 kepada guru mereka itu sambil membawa 
barang-barang keperluan yang dapat digunakan untuk 
kemaslahatan Pesantren. 

Keprihatinan Kiai Haji Mufti kepada para santri dan 
santriwatinya tidak hanya waktu mereka masih berada di 
Pesantren, bahkan melampaui itu. Dalam satu kesempatan 
beliau telah mengajak Syeikh ku menjadi tetamu kehormat, 
masuk ke desa terpencil yang jauhnya puluhan kilometer dari 
Pesantren untuk sama-sama mengarak sepasang pengantin 
baru yang kedua-duanya merupakan mantan pelajar beliau. 

Selain kesibukan mengurus Pesantren dan para santrinya, 
Kiai Haji Mufti juga aktif sebagai antara tokoh utama dalam 
Majlis Ulama Indonesia dan pertubuhan Nahdhatul Ulama di 
Jawa Barat. Sahsiahnya yang karisma dan jenaka-jenakanya 
yang segar diseliti hikmah dapat mencairkan suasana yang 
tegang. 

Pada tarikh 19 Jun 2014, Propinsi Jawa Barat dikejutkan 
berita duka apabila pada hari itu Kiai Haji Mufti Hasbulloh 
ketika sedang mengajar para santrinya membaca Al-Quran 
meninggal dunia secara mendadak dalam usia 54 tahun. 
Jalan-jalan raya menuju ke Pesantren Burhanurromli 
sesak dengan ribuan orang yang datang untuk menghadiri 
pengebumiannya dan surat khabar tempatan melaporkan 
bahawa kiai pemersatu umat Islam di Kabupaten Bandung 
Barat itu sudah tutup usia . 



1- sowan adalah istilah di Jawa yang kurang lebih ertinya berziarah 
kepada guru agama. 

Nama-nama yang tersenarai di dalam bab ini dan 
banyak lagi yang masih belum sempat aku tuliskan sentiasa 
dikenang-kenang oleh Syeikh ku dalam doa-doa beliau. 
Betapa tidak, mereka adalah orang-orang soleh, mereka 
adalah para pecinta zikir dan mencintai ahli zikir. Mereka 
dan ramai lagi pihak lain adalah para NGO penerus legasi 
Ahlus Sunnah Wal Jamaah di alam Melayu kita. 



Menghadiri sidang tertutup ulama-ulama pondok Asia Tenggara di 
Yayasan Al-fenderatni, tahun 2010. 

"^Sangkar dan^ 
BurungDi Zawiyah 




Ini pula adalah cerita dari pakcikku Tabib Nur yang 
selalu siap siaga untuk suhbah dan khidmat kepada 
Syeikh kami. Beliau ini adalah pakcikku yang bukan dari 
sebelah ayah maupun dari sebelah ibuku, tapi pakcik kerana 
lebih tua dariku dan kami satu guru. Kelazimannya datang 
berkhidmat dan suhbah dengan Syeikh ku makin hari makin 
menambah khazanah cerita-ceritanya yang sarat dengan 
faedah-faedah didikan dan ilmu. Marilah sidang pembaca 
budiman kita semak apa cerita dari pakcikku Tabib Nur. 



Pada petang itu saya bersama Dr. Fareed duduk 
bersembang di ruang utama zawiyah tentang satu 
topik yang tercerna dari kuliah Syeikh sebelum ini. 
Topik itu sungguh menarik perhatian kami berdua dan 
kami membahasnya hingga tergantung-gantung tak ketemu 
kesimpulannya. 

Pada asalnya, perbahasan itu mengenai mahabbah/cinta 
dan takzim kepada Saiyidina wa Maulana Rasulullah JLi 
piij <ti£ iui, kerana selepas sama-sama menghadiri Seminar 

Nafahat Jalan Robbi -6 topik yang dilontarkan oleh Syeikh 
di dalam auditorium itu terbawa-bawa oleh kami sampai ke 
luar dan dari situ melarat-larat pula kami membahas tentang 
cinta dan takzim dalam konteks hubungan suami isteri; 
mana dahulu? Bermula dengan cinta kemudian akan terbit 
takzimkah, atau bermula dengan takzim kemudian akan 
membuahkan cinta? Siapakah yang sepatutnya memulakan 
proses ini; suamikah atau isteri? Kami berdua punya 
pandangan berbeza dan sekarang sedang tersangkut, tak 
ketemu titik temu dalam perbincangan kami. 

Apabila Syeikh turun dari kamarnya di tingkat atas 
dan setelah duduk menyapa kami dengan mesra, beliau 
terus membuka kata memuzakarahkan topik yang kami 
berdua bincangkan tadi dengan jelas hingga sampai ke titik 
konklusinya! Saya rasa gamam kerana kami berdua tidak 
sebut pun kepada beliau apa yang kami bahaskan tadi. Saya 
teruja kerana kami berdua telah berliku-liku cuba mencari 
jawaban dari permasalahan itu. 

Santai sahaja Syeikh memahamkan kepada saya 
dengan Bahasa Inggeris yang mudah hingga sedar betapa 
celarunya saya memahami hakikat hubungan cinta antara 
suami dengan isteri. Kata Syeikh, soalnya generasi sekarang 
amat terpengaruh dengan role model yang instant dari 
media massa; surat khabar, majalah, artis pujaan, pelakon 
kesayangan, drama sinetron, filem panggung wayang... dari 
itu semualah manusia-manusia moden belajar bercinta 
dan mengambil ikutan cinta yang jauh sejauh-jauhnya dari 
kemurnian fitrah cinta manusiawi dan bertolak belakang 
sebelakang-belakangnya dari tuntunan agama. 

"Cinta itu tumbuh bermula dari perasaan hormat- 
menghormati, kemudian diikuti dengan rasa takzim pada 
pasangan masing-masing... hubungan cinta antara suami 

dengan isteri terjalin berpanjangan kerana adanya dua akhlak 
dan dua perasaan ini. Kedua-dua akhlak dan perasaan inilah 
melahirkan rasa cinta yang mulia nan suci, iaitu : 

1 - Ihtirom (menghormati) 

2- Takzim (membesarkan/mengagungkan)" 

Syeikh seterusnya menjelaskan lagi bahawa: "Hubungan 
syahwat antara suami isteri itu bukanlah menandakan 
adanya cinta, hubungan itu hanyalah satu kemahuan atau 
keperluan nafsu. Kemahuan dan keperluan ini sama sahaja 
seperti kemahuan dan keperluan pada nafsu makan, minum, 
tidur dan rehat". 

Cinta memang dapat terjalin antara manusia dengan 
manusia, tetapi tiadalah cinta yang lebih murni dari apa yang 
digambarkan dalam hadis Baginda JLj iui JLi, iaitu cinta 
yang didasari iman. Inilah cinta yang suci kerana cinta orang 
mukmin itu adalah cinta kerana ALLAH dan RasulNya. 
Begitu juga, boleh terjadi jalinan cinta bagi mereka yang 
bukan beriman sesama pasangan mereka atas rasa fitrah 
bersih mereka, bukan atas dasar syahwat. 

Sebab itu, berapa ramai pasangan yang sudah berusia, 
mereka tetap kekal bersama walaupun tanpa melakukan 
hubungan syahwat, tetapi oleh kerana fitrah mereka bersih, 
mereka tetap setia sampai ke hujung hayat sekalipun selepas 
pemergian pasangan. 

Sekarang mari kita lihat pada kehidupan kita, masih 
ada lagikah fitrah yang bersih hingga dapat lahir cinta yang 
bersih juga? Kata Syeikh: "Common sense kebanyakan 
pasangan di zaman sekarang telah rosak. Dahulu semua 
orang 100% bergantung kepada fitrah dan mudah kembali 
kepada fitrah. Tetapi sekarang maj alah, akhbar, radio, wayang 

gambar, alam maya internet dan tv setiap hari mencetak dan 
mengadun generasi moden melalui lakonan-lakonan dusta 
dengan begitu berkesan. Tanpa sedar generasi sekarang 
meniru lakonan itu dan sebab itu mereka tidak tenang lagi 
tiada bahagia kerana segalanya ditiru dari yang dusta". 

Baiklah Syeikh, sekarang pasangan suami isteri mahu 
membina istana cinta, siapakah yang patut menjadi arkitek 
dan siapa yang menjadi jurubina? Kata Syeikh : "Isterilah yang 
sewajarnya mula menanam benih-benih cinta di dalam hati 
suaminya terlebih dahulu, kerana memang sudah menjadi 
fitrah manusiawi bahawa orang perempuan sebenarnya 
lebih mengenali cinta dari lelaki. Benih cinta yang ditanam 
itu bukan datang dari gejolak syahwat, tapi dari budi hormat 
serta rasa takzim yang tinggi terhadap suami sehinggalah 
apabila pohon cinta tumbuh rendang di hati lelaki ini, dia 
akan menghidupi cinta dan menjadi ibarat cincin jari manis 
si isteri". 

Hari ini saya dan Dr. Fareed dapat rezeki besar. Baru 
saya faham bagaimana hubungan suami dan isteri yang asyik 
berselisih dan bergaduh walhal sebelum kahwin sudah kenal 
dan bercinta bertahun-tahun. Hari ini dengan muzakarah 
Syeikh saya memahami satu dimensi baru dari pepatah 
orang- orang tua kita : "Tak kenal maka tak cinta", rupa- 
rupanya mesti kenal dengan menghormati dan takzim baru 
tumbuh cinta. Tapi kalau kenal cara filem panggung wayang 
maka inilah hasilnya. 

Santai dan khidmat kepada Syeikh di zawiyah atau 
di perjalanan juga selalu memahamkan berbagai hikmah 
kepada saya. Di zawiyah, Syeikh suka memelihara burung 
dalam sangkar. Ada burung baji dan ada burung merbuk. 
Kata Syeikh, siulan burung dan suara mergastua juga adalah 
tasbih memuji-muji ALLAH, cuma kita tidak memahaminya. 

Bagi orang yang suka memelihara burung; makanan, 
kebersihan dan kesihatan haiwan itu hendaklah dijaga, kalau 
tidak jadi zalim, baik lepaskan saja. 

Kerana melihat Syeikh memelihara burung di zawiyah 
saya pun jadi suka memelihara burung di rumah. Nak 
dengar tasbih mergastua. Tapi pada satu kesempatan ketika 
duduk santai dengan Syeikh di zawiyah beliau mengujar 
: "Tabib tahu mengapa saya bela burung dalam sangkar di 
zawiyah? Antara hikmahnya ialah sebagai peringatan kepada 
murid-murid. Burung di dalam sangkar ibarat roh manusia 
yang terpenjara di dalam hawa nafsunya. Di dalam sangkar 
burung diberi makan dan minum setiap hari, dia jadi manja 
dan selesa. Burung yang selesa di dalam sangkar sudah 
lupa alam mergastuanya yang indah dan merdeka, dia fikir 
dirinya senang lenang dapat makan dan minum tanpa susah 
payah mencarinya, dia tak sedar dirinya terpenjara. Kalau 
dia mahu berusaha melepaskan diri dari penjara itu, dia 
akan dapat kembali kepada keindahan alam asalnya". 

"Itulah perumpamaan dari roh yang asalnya murni dan 
merdeheka. Roh yang pada alam azalinya tunduk kepada 
ALLAH dan mengaku : "Bahkan kami bersaksi bahawa 
Engkau Tuhan kami". Apabila roh masuk ke dalam jasad 
manusia ia pun menjadi nafsu. Manusia melayan kehendak 
nafsu dan tak mahu mendidiknya, nafsu tak terdidik lalu 
rosak sejadi-jadinya. Roh pun terpenjara. 

"Akibat tidak mendidik nafsu maka manusia pun hidup 
bertuhankan nafsu -kecuali mereka yang dirahmati ALLAH- . 
Sedangkan mengenai nafsu itu ALLAH telah bersumpah 
dengan persumpahan paling panjang di dalam Al-Quran 
lalu berfirman tentangnya : 

. . . LaCo Cj\J- J3j LaIS" j iisl Jus 

"Sesungguhnya telah berjaya siapa yang 
memurnikannya. Dan sesungguhnya telah kecewa 
siapa yang mengotorinya" Surah As-Syams : 9-10 

"Maka inilah kita murid-murid di zawiyah Tasawuf; 
kita beramal wirid, zikir, selawat sebanyak-banyaknya, 
mujahadah, menuntut bimbingan dan tarbiah dari guru 
mursyid... semua itu demi membebaskan jiwa raga kita 
dari sangkar penjara hawa nafsunya. Apabila jiwa bersih 
dari pengaruh nafsu ertinya ia telah kembali kepada asal 
kemurniannya, ia ibarat burung yang terbang bebas di bawah 
lindungan langit Tuhannya, dan merdeka dalam keindahan 
alam mergastua". 




1 \ 



X 

^^Bob Keduapuluh 

c \^Suhbah 
Ke Penjara 

"Tetaplah engkau terpenjarapada alam bendaselama 
engkau masih belum musyahadah kepada yang 
mencipta alam, tapijika engkau sudah musyahadah 
DIA maka segala alam ini akan tunduk kepadamu" 
- Sidi Ibnu 'Atho'illah As-Sikandari As-Syazili 

Pada hari Rabu, 10 Mac 2015, Syeikh Dr. Mahmoud 
Mrglani Al-Husayni diiringi murid-muridnya telah 
mengunjungi Penjara Kajang untuk mengadakan 
majlis maulid bersama para penghuni sel-sel besi. Berikut 
adalah catatan Sidi Ahmad Jais yang telah diamanahkan oleh 
Syeikh kami untuk mengaturkan majlis tersebut. Terima 
kasih buat Sidi Ahmad Jais atas perkongsian ini. 




Tuan-tuan terpenjara dalam penjara hissi, penjara besi, 
sedangkan kami (kita semua lah tu!) pula terpenjara 
dalam nafsu dan jasad kami..." 
Begitu bicara hikmah guruku Syeikh. Dr Mahmoud 
MrGlani di hadapan hampir 400 orang banduan di Penjara 
Kajang, siang tadi. Mereka semua bagai dijinakkan oleh 

kehebatan Syeikh. Mengingat para hadirin ada yang sedang 
menunggu hukuman gantung sampai mati, sebat, penjara 
seumur hidup, penjara dan kerja berat serta kaya dengan 
berbagai rekod gaduh, rompak, curi, kongsi gelap, dadah dan 
macam-macam lagi jenayah yang meremangkan bulu roma 
apabila mendengarnya... sekarang sedang menangis insaf, 
teringatlah aku satu bait dalam qasidah Burdah: "...walau di 
sarang singa, singa tunduk padanya..." 

Hari ini mereka semua menangis, bertaubat kepada 
ALLAH. Hari ini jiwa mereka dan kami yang mengiringi 
Syeikh sama-sama beroleh siraman rohani yang damai. Jelas 
di wajah mereka yang selama ini gersang dari rahmat, hari ini 
disinari cahaya mahabbah. Aku terpana melihat bagaimana 
guruku dengan penuh himmah, hikmah serta rahmat dan 
mahabbah membimbing kelompok tegar ini untuk akhirnya 
pasrah tunduk dan berjanji setia tiga perkara: 



JANJI SETIA TIG A PERKARA 



IAkan melupakan segala kisah silam, jenayah 
• dan dosa lalu. . . akan memadamkan itu semua 
dari ingatan. "Yang berlalu sudah mati," kata Syeikh 
ku. 

2 Berjanji untuk menjauhi zina dan liwat, kerana 
• keduanya adalah dosa besar lagi terlaknat. 

3 Berjanji menjauhi arak, kerana ianya ibu segala 
• maksiat. 



Setelah mendapat jawapan yang gemuruh "SETUJU!" 
maka Syeikh pun mentalqinkan hadirin dengan dua kalimah 

syahadah yang bersambung sanad hingga kepada Saiyidina 
Rasulullah Ya, hari ini kami dilSLAMkan 

semula dan benarlah, bila masuk Islam dosa-dosa yang lalu 
akan terampun. Maka barulah diajarkan selawat dan zikir 
agar para banduan semua menjadikannya sebagai amalan 
harian mereka. 

Sebelum semua itu, hati-hati kami terlebih dahulu 
dilunakkan dengan sama-sama membaca maulid (dalam 
bahasa Melayu) bersama-sama. Sungguh meriah, gempita 
penjara Kajang hari ini dengan alunan maulid dan selawat 
oleh para banduan yang dipimpin oleh Syeikh sendiri. Tidak 
pernah rasanya aku hadiri Majlis Maulid yang sungguh 
beremosi seperti hari ini. 

Aku perhatikan pada saf yang terhadapan, majoritinya 
adalah banduan warga emas. Pipi mereka basah dengan 
air mata sepanjang maulid dialunkan. Betapa maulid dan 
selawat benar-benar meruntun hati-hati yang ingin kembali 
kepada ALLAH. Aku sendiri tak dapat menahan sebak, Sidi 
Azizan yang mantan angkatan tentera darat menyeka-nyeka 
air mata dan Penguasa Penjara Kajang (yang duduk disebelah 
kananku)lah sebenarnya yang mula-mula menangis. 

Sebaik sahaja Syeikh umumkan sudah tamat dan minta 
izin untuk segera berangkat ke lapangan terbang, ada 
hadirin yang berteriak "Kami mahu lagi!!," "Ya Habiballah!!" 
"Jangan tinggalkan kami!!." Yang paling terkejut apabila 
Syeikh diserbu saat mahu melangkah keluar dari pintu 
Surau oleh para hadirin (tahanan penjara) yang berpusu- 
pusu mahu bersalaman dan memeluk beliau. Sudah macam 
rusuhan kecil dan menyalahi protokol penjara sehingga para 
petugas beruniform bergegas datang untuk meleraikan bagi 
membolehkan Syeikh beredar. 

Hatiku sungguh- sungguh tersentuh dengan apa yang aku 

disaksikan pada hari ini. Pasti, hanya seorang syeikh kamil 
sahaja yang bisa menyantuni semua lapisan masyarakat; 
daripada bangsawan, akademis, karyawan... hatta kelompok 
terpinggir di penjara seperti hari ini. Ketika berjalan keluar, 
Penguasa Penjara membisikkan akan mengundang Syeikh 
lagi ke sini untuk kunjungan yang akan datang. Sebenarnya 
para petugas penjara juga mendapat kesan daripada acara 
pada hari ini. 

Ya ALLAH, redhoi Syeikh kami, dan redhokan kami 
dengan Syekh kami....Ampuni kami... Moga ALLAH berkati. 
Sekarang mari aku ceritakan kisah-kisah di sebalik tabir 
kunjungan kami ke penjara ini. 

Semuanya bermula apabila Yang Mulia Syeikh kita 
memaklumkan di dalam Seminar Nafahat Jalan Robbi -6 
bahawa kita akan menziarahi penjara dan mengadakan 
majlis maulid bersama-sama para banduan. Lontaran 
Syeikh ku itu disambut dengan tawa kecil para hadirin yang 
menyangka ianya sekadar gurauan atau kata-kata spontan 
sahaja. Namun, di benak hatiku terdetik bahawa ini adalah 
Nafahat Robbi dan perlu dijadikan kenyataan. Maka bercita- 
citalah aku untuk menjayakan hasrat Syeikh yang dikasihi, 
apabila itu aku luahkan beliau memberi lampu hijau. 

Aku pun cuba menghubungi pihak penjara melalui 
seorang kenalan (yang beliau juga mengenali Syeikh). 
Kenalan ini punyai hubungan yang agak rapat dengan 
Dato' Seri Ketua Pengarah Penjara, kerana beliau pernah 
melaksanakan projek IT untuk pihak Penjara. Melalui 
kenalan itu, aku menghantar perutusan hasrat Syeikh untuk 
ke Penjara. Beliau telah bertemu empat mata dengan Dato' 
Seri Ketua Pengarah Penjara (KPPj), menyampaikan pesanan 
dariku. Alhamdulillah, Allah membuka hati KPPj untuk 
menerima kunjungan kami. Beliau meminta dituliskan satu 

surat rasmi kepada untuk tindakan selanjutnya. Saat itu 
sehari sebelum Tahun Baru Cina (18 Februari 2015). 

Selesai sahaja musim cuti Tahun Baru Cina aku segera 
menyiapkan surat tersebut, untuk disampaikan kepada 
KPPj. Sebelum menulis surat aku rujuk kepada Syeikh akan 
kandungannya di samping meminta panduan Syeikh untuk 
mengisi apa yang ingin disampaikan. Syeikh berpesan: 
"Jangan menuntut apa-apa, hatta tarikh pun serahkan 
kepada mereka untuk tentukan, rombongan kita pun jangan 
lebih 10 orang agar tidak kelihatan mendesak atau menuntut 
sesuatu dari mereka." 

Surat pun dihantar pada 24 Februari 2015 oleh kenalanku 
tadi, dengan tangan. Setelah dua hari tanpa khabar aku 
email kepada Syeikh. Jawapan Syeikh sungguh yakin: "Insha 
ALLAH everything goes as ALLAH plan" Rupa-rupanya KPPj 
tiada di pejabat pada minggu tersebut dan hanya kembali 
pada minggu berikutnya. Masa semakin suntuk, kerana 
Syeikh dijangka hadir pada awal Mac untuk Seminar Nafahat 
Jalan Robbi -7 pada 7 Mac 2015. 

Alhamdulillah, pada 3 Mac 20 1 5 aku menerima panggilan 
daripada Ibu Pejabat Penjara, daripada Pengarah Pengurusan 
Banduan, memaklumkan bahawa beliau ditugaskan oleh 
KPPj untuk menguruskan surat dariku. Beliau mengundang 
aku untuk perbincangan lanjut di pejabatnya di Penjara 
Kajang pada 5 Mac 2015. 

Tepat jam 10 pagi, 5 Mac 2015, kamipun bertemu 
di Pejabat Pengarah Pengurusan Banduan, Ibu Pejabat 
Penjara, Kajang. Aku hadir bersama kenalanku tadi. Penuh 
bilik Pengarah dengan kehadiran Tim Penjara, antaranya 
Timbalan Pengarah Penjara Kajang, Penguasa Penjara 
Kajang, Pengarah Bahagian Pemulihan dan beberapa orang 
ustaz yang ditugaskan oleh JAKIM di Penjara. 

Syeikh telah berpesan kepadaku supaya bercakap dari 
hati, tidak pada posisi meninggi diri menuntut itu dan ini, 
bahkan sentiasa manis wajah dan menurut sahaja apa yang 
baik pada pandangan mereka. Ini sebahagian dari open heart 
yang diajarkan kepadaku. 

Dengan barokah Syeikh perbincangan menjadi amat 
lancar tanpa perlu aku jelaskan atau bicara panjang. 
Sebaliknya Tuan Pengarah sendiri yang membacakan suratku 
dan menjelaskan kepada yang hadir betapa pentingnya 
pihak Penjara menyambut permohonan ini dan memberikan 
segala kerjasama untuk menjayakannya (ini berbunyi seperti 
arahan dari beliau kepada sekalian yang hadir). 

Yang lebih menarik, Tuan Pengarah sendiri yang 
menjelaskan dengan panjang lebar akan kelebihan dan 
keutamaan selawat dan maulid dan dengan bersungguh- 
sungguh menyatakan beliau amat sokong dan gembira 
dengan cadangan Persatuan As-Syaziliyah SeMalaysia untuk 
hadir ke Penjara. 

Beliau turut menjelaskan tidak banyak NGO Islam yang 
datang memberi khidmat di Penjara berbanding dengan 
bilangan NGO Kristian, Buddha, Hindu dan lain-lain yang 
datang menemui para banduan. Justeru, kehadiran Persatuan 
As-Syaziliyah ibarat pucuk dicita ulam mendatang. Cuma 
Tuan Pengarah menyambung penjelasannya bahawa adalah 
perlu mengikut semua prosedur keselamatan seperti 
mendaftarkan persatuan, menghantar senarai nama AJK 
dan perlembagaan persatuan, dan senarai mereka yang akan 
hadir pada acara berkenaan. 

Di sini barulah aku sedar, betapa berpandangan jauhnya 
Syeikh ku kerana dua tahun yang lalu aku ditugaskan 
untuk mendaftarkan Persatuan As-Syaziliyah SeMalaysia 
dengan Pendaftar Pertubuhan Malaysia (ROS). Waktu 

aku menjalankan tugas itu -demi mematuhi hajat Syeikh- 
tak terfikir pun aku bahawa inilah antara kegunaannya 
pendaftaran tersebut. 

Selesai perbincangan peringkat dasar ini maka aku 
diminta turun ke Pejabat Timbalan Pengarah Penjara Kajang 
untuk perbincangan teknikal acara. Sambutan warga kerja 
penjara amat luar biasa kehangatannya seolah-olah ini 
adalah acara mereka. 

Perbincangan akhirnya bersetuju dengan tarikh 10 Mac 
untuk acara Maulid bersama Syeikh dan sebagai prosedur 
keselamatan sesi latihan pada 9 Mac (dihadiri oleh 6 orang 
sahaja) perlu dijalankan. Bilangan yang hadir, persiapan, 
susun atur dan sebagainya diputuskan bersama. 

Malam itu, di zawiyah Bait Sydna Syeikh Abdun Nasir 
Al-Hasani, Syeikh telah hadir. Aku diminta melaporkan 
pertemuan di penjara dan perbincangan secara terbuka 
diadakan. Aku merasa sungguh bahagia tiap kali Syeikh 
menegur dan mentarbiah ku atas laporan yang disampaikan. 
Inilah istimewanya berguru kepada syeikh yang mursyid. 

Malam itu, Syeikh putuskan beberapa nama yang perlu 
ke rehearsal dan acara sebenar. Mereka perlu memberi nama 
kepadaku untuk diserahkan kepada pihak Penjara. Terima 
kasih Sidi Miqdam yang membantuku mencatat nama dan 
nombor kad pengenalan mereka semua. 

Esoknya sudah hari Jumaat, sedangkan acara pada Isnin 
dan Selasa. Aku segera siapkan surat rasmi kepada Tuan 
Pengarah, melampirkan dokumen-dokumen persatuan 
yang dipintanya (Sijil ROS dan lain-lain) dan juga senarai 
nama mereka yang akan hadir; pada hari Isnin enam orang 
manakala pada hari Selasa 14 orang termasuk Syeikh. 
Selepas solat Jumaat, aku terima SMS daripada Pengarah 
dan Timbalan Pengarah, bahawa acara kami diluluskan 

j&suhba-h 



(melepasi tapisan keselamatan). 

Tangisan hari pertama... Itulah yang dapat aku 
gambarkan pada hari rehearsal tersebut. Aku hadir bersama- 
sama Sidi Azhar, Sidi Jalil, Sidi Shahril, Sidi Azizan dan Tuan 
Haji Hassan Mokhtar. Tujuan kami pada hari pertama ini 
adalah untuk memahami selok-belok penjara, laluan dan 
prosedur yang perlu dilalui untuk masuk ke dalam penjara. 
Kami dijemput oleh Petugas Penjara dari pondok pelawat 
di luar untuk masuk ke kawasan penjara seterusnya diiringi 
masuk ke dalam pintu/tembokbesi Penjara Kajang. Berdebar- 
debar juga hatiku apabila masuk ke dunia pengasingan ini. 

Kami perlu melalui prosedur keselamatan, mendaftar 
nama, meninggalkan semua barang yang dibawa termasuk 
dompet, telefon bimbit, kunci kereta, duit dan sebagainya. 
Hanya buku nota dan pen dibenarkan. Kemudian kami 
lalui body-search lalu seluruh anggota badan kami diperiksa 
secara fizikal. Lepas pemeriksaan ini barulah kami melintasi 
satu lagi pintu besi berkunci. Selepas pintu besi kedua ini 
adalah kawasan penjara. Terbentang di hadapan kami, lapis 
demi lapis pagar dan kawat berduri yang melingkungi blok- 
blok penghuni penjara. Ia memang satu dunia lain yang amat 
asing bagi orang yang belum pernah masuk ke dalamnya. 

Kami dibawa ke Pejabat Bahagian Pemulihan dan 
Bimbingan Agama di dalam Penjara itu lantas disambut 
ceria oleh para ustaz dan petugas Bahagian. Wajah-wajah 
ceria mereka sungguh melegakan kami dan dalam masa yang 
sama aku merasa simpati dengan ustaz-ustaz itu yang setiap 
hari setia selama lapan jam duduk di sini. Kalau aku... tak 
sanggup rasanya. 

Sekitar jam 9.15 pagi kami pun dibawa melepasi satu 
lapisan pagar berduri lagi untuk ke Surau. Surau ini letaknya 
seolah-olah di tengah-tengah kompleks penjara itu untuk 

kegunaan banduan solat berjemaah dan solat Jumaat. Kelas- 
kelas bimbingan harian juga diadakan di sini. 

Dari kejauhan kami terdengar para jemaah sedang 
mengalunkan zikir munajat dan istighfar. Sebaik kumpulan 
kami tiba petugas meminta semua yang hadir diam dan 
bersedia untuk menerima kami. 

Tujuan kami datang adalah untuk meninjau kawasan, 
melihat persekitaran, memerhatikan gelagat hadirin dan 
apa-apa yang perlu kami siapkan sebelum kedatangan 
Syeikh keesokan harinya. Maka kami berbahagi tugas, ada 
yang meninjau tandas dan kebersihannya, ada yang melihat 
laluan untuk Syeikh, lokasi untuk meja dan kerusi Syeikh 
dan sebagainya. Aku sungguh gembira dengan Tim Peninjau 
ini kerana masing-masing tahu apa yang perlu dilakukan 
tanpa perlu arahan atau perintah. 

Kemudian kami dimaklumkan oleh Petugas Penjara 
bahawa para hadirin (banduan) sedang menunggu tazkirah 
dari kami. Dengan tak ragu-ragu aku menolak Tuan Haji 
Hassan untuk mengambil tempat menyampaikan tazkirah. 

Haji Hassan menyampaikan kata nasihat yang ringkas 
dan padat mengenai kelebihan selawat dan mengapa kita akan 
buat majlis selawat pada esoknya. Beliau juga memaklumkan 
bahawa akan hadir tetamu istimewa dari Madinah untuk 
bersama-sama tuan-tuan sekalian. 

Aku perhatikan, baik pentazkirah dan para audiencenya, 
sama-sama berwajah sayu. Masakan tidak, pentazkirah dan 
para hadirin di saf pertama hampir sebaya usia mereka. Haji 
Hassan kemudiannya menceritakan betapa hatinya sebak 
menatap wajah-wajah kumpulan rakan tua yang sepatutnya 
tinggal damai di kampung halaman melayan gelagat anak 
cucu dan mengisi waktu dengan zikir serta mengaji, namun 
sekarang sedang menghabiskan baki usia mereka di dalam 

kepungan tembok-tembok kebal berkawat duri. 

Kemudian giliran aku pula memberikan taklimat. Aku 
tekankan agar para hadirin nanti bersama-sama mengikuti 
majlis yang akan dipimpin oleh Syeikh dengan ikut serta 
membaca maulid dan selawat. Mereka semua menyahut 
"FAHAM!" dengan lantang. 

Selesai taklimat, kami pun mahu beredar. Namun 
sebilangan hadirin sudah berpusu-pusu mahu bersalaman 
dengan kami. Fahamlah kami jika tidak diaturkan pasti esok 
Syeikh juga akan diserbu seperti ini. Maka dengan bantuan 
para Petugas Penjara, hadirin diminta bertenang dan 

Kita semua sama-sama memerlukan rahmat Tuhan... 
Maulid di Penjara Kajang. 

kembali berbaris dalam saf. Kemudian diadakan rehearsal 
bersalaman dengan "syeikh" seorang demi seorang secara 
berturutan dan bergilir-gilir, saf demi saf. 

Inilah babak lucunya. Maka perlu ada "syeikh" di 
hadapan untuk bersalaman dengan para hadirin. Aku segera 
memberi isyarat kepada Sidi Azizan supaya mengambil 
tempat selaku "syeikh." Maka bersalamanlah "syeikh" 
dengan sekalian hadirian sampai tamat diiringi alunan 
selawat (seperti amalan di masjid dan surau orang Melayu 
kita). Dengan reharseal ini kami kira sudah cukup baik 
untuk menghindarkan Syeikh kami dari terperangkap dalam 
"rusuhan kecil" di majlis sebenar esok. 

Apabila dilaporkan kisah ini (Sidi Azizan menjadi 
syeikh) Syeikh tertawa dan mengatakan benar, Sidi 
Azizan paling layak kerana beliau adalah pesara 
tentera, paling segak dan memahami protokol istiadat 
seperti itu. Alhamdulillah. 
Hari kejadian. . . 

Seperti biasa Syeikh diikuti rombongannya tiba 
lebih awal dari yang dijanjikan. Menjelang 7.50 pagi 
kami semua sudah bersedia untuk masuk. Aku segera 
i hubungi Tuan Penguasa Penjara memaklumkan kami 
sudah sedia dan cukup bilangan. 

Kami segera dijemput masuk sekitar jam 8.00 pagi. 
Sampai di kawasan pejabat Penjara Kajang, empat 
petak letak kereta khas telah disediakan buat kami. 
Keluar sahaja dari kereta kami disambut mesra oleh 
para petugas penjara. Ini semua dengan berkat Syeikh 
kami. 

Rombongan kami yang 14 orang ini berpecah dua. 
Sebahagian terus masuk ke pintu besi penjara untuk 
ke pejabat bahagian agama di dalam (seperti prosedur 

kami semalamnya). Adapun Syeikh dan beberapa muridnya 
dibawa membuat kunjungan hormat kepada Pengarah 
Penjara Kajang. Beliau begitu baik menyantuni kami. Kami 
disambut di ruang tamu beliau dan berlakulah perbualan 
mesra antara Syeikh dan Tuan Pengarah. 

Inilah kelaziman guruku yang sentiasa siap meraikan 
dan melayani pelbagai lapisan masyarakat. Syeikh telah 
menghadiahkan koleksi buku dan CD rakaman yang 
diterbikan oleh Persatuan. 

Perbualan disambung di meja santapan di mana kami 
diraikan dengan sarapan pagi bersama Tuan Pengarah. 
Sebelum beredar untuk masuk ke Penjara, Syeikh 
dipersilakan dengan hormatnya untuk membuat catatan dan 
menandatangani Buku Pelawat Rasmi. Setelah berpamitan 
kamipun dibawa menembusi dua pintu besi. 

Syeikh memang amat menjaga masa. Syeikh memang 
tetapkan, majlis hams bermula tepat jam 9.00 pagi dan 
tamat jam 1 1 .00 pagi kerana Syeikh perlu segera bergegas ke 
KLIA untuk mengejar pesawat pulang ke Madinah pada jam 
3.00 petang. Kelewatan boleh mengakibatkan masalah dan 
kekangan ini telahpun difahami oleh pihak penjara. 

Dengan itu kami pun "masuk penjara" dan tiba di 
suraunya tepat jam 9.00 pagi. Syeikh memulakan bicara 
sedang para hadirin semuanya bersedia duduk secara 
ubudiyyah (duduk antara dua sujud dan bukan bersila) 
melainkan yang uzur dan sakit kaki. Rupa-rupanya para 
petugas memerhatikan cara kami duduk semasa rehearsal 
semalam dan faham bahawa cara duduk yang betul dalam 
majlis-majlis sebegini adalah seperti itu. 

Kuperhatikan dengan cara duduk itu pun sudah satu 
yang enak mata memandang. Bila Syeikh memulakan bicara 
maka tunduklah sekalian kepala, bergenanglah air di mata 

dan syahdulah segala jiwa tenggelam mengamati patah demi 
patah kata dari muzakarah Syeikh yang diterjemahkan oleh 
Sidi Rahmat. 

"Sebenarnya, pada wajah-wajah tuan-tuan, jelas 
terpancar cahaya dari hati yang remuk redam. Sedangkan 
hati yang remuk redam itu adalah ciri-ciri orang yang 
mustajab doa. Maka sayalah yang lebih perlukan doa tuan- 
tuan, bukan sebaliknya. . ." 

Begitulah antara lontaran awal Syeikh yang telah 
memulihkan self-esteem para banduan dan seterusnya 
memaut hati mereka untuk bersama-sama Syeikh hingga ke 
akhir majlis, seperti yang diceritakan di awal bab ini. Aku 
sama sekali tidak percaya bahawa Syeikh mengucapkan 
itu atas dasar teknik motivasi, sumpah aku tak percaya itu 
kerana aku kenal benar Syeikh ku. Ya ALLAH, rezekikan 
kami untuk bersuhbah lagi dengan Syeikh Dr. Mahmoud 
MrGlani yang kami kasihi. 



PELAJARAN 



ISentiasa peka dan sensitif dengan isyarat dan 
• hasrat Syeikh untuk segera ditunaikan. 

2Berusaha sebaik mungkin menunaikan amanat 
• Syeikh dengan merujuk kepada Syeikh. 

3Sentiasa patuhi arahan, panduan dan nasihat 
• Syeikh dalam setiap perkara. 

4Yakin dan sangka baik bahawa apa yang 
• dilakukan akan berhasil Insya ALLAH. 

